Mahsulotlarni davlat roʻyxatidan oʻtkazish va muvofiqlikni baholash tartiblariga oid nizomlarni tasdiqlash toʻgʻrisida
(resolution, 2025-12-29)

Oʻzbekiston Respublikasining “Texnik jihatdan tartibga solish toʻgʻrisida”gi Qonuni, Oʻzbekiston Respublikasi Prezidentining “Texnik jihatdan tartibga solish sohasidagi davlat boshqaruvini yanada takomillashtirishga doir chora-tadbirlar toʻgʻrisida” 2024-yil 27-fevraldagi PF-41-son Farmoni ijrosini taʼminlash, shuningdek, texnik jihatdan tartibga solish sohasida davlat boshqaruvini samarali tashkil etish, raqamli texnologiyalarni joriy etish orqali ushbu sohani shaffof tizimga aylantirish maqsadida Vazirlar Mahkamasi qaror qiladi: 1. Quyidagilarni nazarda tutuvchi: b) Mahsulotlarni sertifikatlashtirish tartibi toʻgʻrisidagi nizom 2-ilovaga muvofiq: mahsulotlarning intellektual mulk obyektlariga boʻlgan huquqlarini oʻrganish va tekshirish; sertifikatlashtirish ishlarini amalga oshirish; mahsulotlarni sertifikatlashtirish sxemalarini qoʻllash; sertifikatlashtirilgan mahsulotlarni davriy baholash; muvofiqlik sertifikatiga oʻzgartirish kiritish tartibi; g) Menejment tizimlarini sertifikatlashtirish tartibi toʻgʻrisidagi nizom 4-ilovaga muvofiq: sertifikatlashtirish ishlarini amalga oshirish; sertifikatlashtirishga arizani qabul qilishni rad etish uchun asoslar; muvofiqlik sertifikatini tasdiqlash, uning amal qilishini toʻxtatib turish, tugatish va uni bekor qilish; sertifikatlashtirish sohasini kengaytirish yoki qisqartirish; menejment tizimlarini joriy etish hamda oʻqitish boʻyicha ishlar va xizmatlar toʻlovi, uni hisoblash tartibi; d) Mahsulotlarning texnik jihatdan tartibga solish sohasidagi normativ hujjatlar va boshqa normativ-huquqiy hujjatlar talablariga nomuvofiq deb topilgan mahsulotlar roʻyxatini yuritish, ularni erkin muomaladan chiqarish va utilizatsiya qilish tartibi toʻgʻrisidagi nizom 5-ilovaga muvofiq tasdiqlansin: texnik jihatdan tartibga solish sohasidagi normativ va boshqa normativ-huquqiy hujjatlar talablariga mahsulotlarni nomuvofiqligini aniqlash; nomuvofiq deb topilgan mahsulotlarni savdodan chaqirib olish, utilizatsiya qilish hamda ularning roʻyxatini yuritish; mahsulotlarni olib kirishni qayta tiklash tartibi. 2. Muvofiqlikni tasdiqlovchi hujjatlarni rasmiylashtirishda quyidagi tartib oʻrnatilganligi maʼlumot uchun qabul qilinsin: Oʻzbekiston Respublikasining rezidenti hisoblangan akkreditatsiyadan oʻtgan muvofiqlikni baholash organlari tomonidan xavf darajasi yuqori boʻlmagan mahsulotga muvofiqlik toʻgʻrisidagi deklaratsiya roʻyxatga olinganda (amal qilish muddatidan qatʼi nazar), ushbu muvofiqlik toʻgʻrisidagi deklaratsiya asosida mahsulot yigirma toʻrt oy davomida import qilinishi mumkin. Mazkur tartib muvofiqlik toʻgʻrisidagi deklaratsiyada keltirilgan aynan bir ishlab chiqaruvchining bir turdagi mahsulotiga nisbatan amal qiladi; muvofiqligi deklaratsiyalash yoʻli bilan tasdiqlanishi lozim boʻlgan mahsulotlar Oʻzbekiston Respublikasiga import qilinganda, ularning muvofiqligini uchinchi tomon tasdiqlaydi. 3. Oʻzbekiston Respublikasi Iqtisodiyot va moliya vazirligi huzuridagi Bojxona qoʻmitasi bir oy muddatda: mazkur qaror bilan belgilangan soddalashtirilgan tartib asosida olib kirilgan tovarlar importi toʻgʻrisida idoralararo nazoratni amalga oshirish maqsadida Vazirlar Mahkamasi huzuridagi Soliq qoʻmitasi va Oʻzbekiston texnik jihatdan tartibga solish agentligiga tegishli maʼlumotlarni doimiy taqdim etib borish tizimini yoʻlga qoʻysin; ushbu qaror bilan tasdiqlangan tartiblardan kelib chiqib, “Yagona darcha” bojxona axborot tizimiga tegishli oʻzgartirishlar kiritsin. 4. Xavf darajasi yuqori boʻlgan mahsulotlarni majburiy tartibda davlat roʻyxatidan oʻtkaziladigan, majburiy tartibda sertifikatlanadigan, xavf darajasi yuqori boʻlmagan mahsulotlarning muvofiqligini deklaratsiyalash tartibining amaliyotga tatbiq etilishi munosabati bilan Oʻzbekiston Respublikasi Hukumatining 6-ilovaga muvofiq ayrim qarorlariga oʻzgartirish va qoʻshimchalar kiritilsin. 5. Vazirlar Mahkamasi huzuridagi Oʻzbekiston texnik jihatdan tartibga solish agentligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 6. Vazirlar Mahkamasi huzuridagi Oʻzbekiston texnik jihatdan tartibga solish agentligi manfaatdor vazirliklar va idoralar bilan birgalikda texnik reglament loyihalarini ishlab chiqishda mazkur reglamentlarning obyekti hisoblangan mahsulotlarning muvofiqligini baholash qismi mazkur qarorning 1 — 3-ilovalari bilan tasdiqlangan nizomlarga muvofiqlashtirilishini taʼminlasinlar. 7. Ushbu qaror rasmiy eʼlon qilingan kundan eʼtiboran uch oy oʻtgach kuchga kiradi. 8. Mazkur qarorning bajarilishini nazorat qilish Vazirlar Mahkamasi huzuridagi Oʻzbekiston texnik jihatdan tartibga solish agentligi direktori A.R. Jumanazarov zimmasiga yuklansin. 1. Ushbu Nizom Oʻzbekiston Respublikasining texnik jihatdan tartibga solish sohasidagi normativ hujjatlarida (keyingi oʻrinlarda — texnik reglamentlar) belgilangan mahsulotlarning muvofiqligini sertifikatlashtirish yoʻli bilan tasdiqlash tartibini belgilaydi. Ushbu Nizom mahsulotlar yoki mahsulot talablariga bogʻliq loyihalashtirish jarayonlari (shu jumladan, tadqiqotlar), ishlab chiqarish, qurilish, montaj, sozlash, foydalanish, saqlash, tashish, sotish va utilizatsiya qilish (keyingi oʻrinlarda — mahsulot) uchun texnik reglamentlarda belgilangan talablarga muvofiqligini tasdiqlashning setifikatlashtirish sxemalarini oʻz ichiga oladi. Mazkur Nizom talablari majburiy sertifikatlashtirishga tatbiq etiladi. 2. Majburiy tartibda sertifikatlashtiriladigan mahsulotlar turlari roʻyxati Hukumat qarorlari hamda texnik reglamentlarda belgilanadi. Mahsulotlarni sertifikatlashtirishning sxema, usul va tartiblari texnik reglamentlar hamda ushbu Nizom talablariga muvofiq belgilanadi. Mahsulotlarni sertifikatlashtirish belgilangan tartibda akkreditatsiyadan oʻtgan mahsulotlarni sertifikatlashtirish organlari (keyingi oʻrinlardan — MSO) tomonidan ularning akkreditatsiya sohasi doirasida amalga oshiriladi. Hukumat qarorlari hamda texnik reglamentlarda belgilangan mahsulotlar turlariga muvofiqlik sertifikati rasmiylashtirilgandan soʻng Oʻzbekiston Respublikasi hududiga erkin muomalaga chiqariladi. Bunda: respublika hududida ishlab chiqarilgan mahsulotlarni sertifikatlashtirish ushbu mahsulotlarni realizatsiya qilishdan avval amalga oshiriladi; respublika hududiga olib kirilayotgan mahsulot, ariza beruvchi tanloviga asosan bojxona hududiga kelgunga qadar yoki kelgandan soʻng sertifikatlashtiriladi. Bunda respublika hududiga yetib kelgunga qadar rasmiylashtirilgan muvofiqlik sertifikati “Yagona darcha” bojxona axborot tizimiga va Tashqi savdo operatsiyalarining yagona elektron axborot tizimiga import qiluvchi tomonidan joylashtirilishi lozim. 3. Mahsulotga xos xavfli omillar va xatarlarni umumlashtirish va tahlil qilish, shuningdek, texnik reglamentda va ushbu Nizomda belgilangan sertifikatlashtirish sxemalarini hisobga olgan holda sertifikatlashtiriladi. Texnik reglamentlarda mahsulotning oʻziga xos xususiyatlarini hisobga olgan holda, muvofiqlikni tasdiqlashning ushbu hujjatda koʻzda tutilmagan boshqa sxema, usul va tartiblari belgilangan boʻlishi mumkin. Agar mahsulotga nisbatan ilgari qabul qilingan texnik reglamentda sertifikatlashtirishning sxema, usul va tartiblari belgilangan boʻlsa yangi ishlab chiqilayotgan texnik reglamentlarda ham ushbu mahsulotga nisbatan sertifikatlashtirishning xuddi shunday sxema, usul va tartiblari belgilanadi. 4. Ariza beruvchiga maʼlum bir mahsulot turiga sertifikatlashtirishning maqbul sxemasini tanlash huquqini berish maqsadida texnik reglamentda sertifikatlashtirishning bir nechta sxemalari belgilanishi mumkin. 5. Mahsulotlarni sertifikatlashtirishda bir nechta akkreditatsiyadan oʻtgan MSO mavjud boʻlsa, ariza beruvchi oʻz tanloviga binoan ulardan biriga murojaat qilish huquqiga ega. 6. Ushbu Nizomda quyidagi asosiy tushunchalar qoʻllaniladi: akkreditatsiyadan oʻtgan sinov laboratoriyasi — akkreditatsiya organi tomonidan rasman tan olingan va muvofiqlikni baholash organlari yagona davlat reyestriga kiritilgan, sinov va oʻlchashlarni amalga oshiradigan Oʻzbekiston Respublika qonunchiligiga muvofiq roʻyxatdan oʻtgan yuridik shaxs yoki uning nomidan harakat qiluvchi ushbu yuridik shaxsning tarkibiy boʻlinmasi; ishlab chiqarishni baholash — MSO tomonidan turkum ishlab chiqarilgan mahsulotlar muvofiqligini tasdiqlashda ishlab chiqarilayotgan mahsulotning texnik reglament talablariga doimiy (barqaror) muvofiqligini taʼminlash uchun zaruriy sharoitlar mavjud ekanligini aniqlash maqsadida oʻtkaziladigan amallar toʻplamini oʻzida ifodalovchi mahsulotni sertifikatlashtirishning bir bosqichi; yagona buyum — donabay mahsulotning alohida yakka nusxasi; import qiluvchi — mahsulot yetkazib beruvchi xorijiy ishlab chiqaruvchi (sotuvchi) bilan tashqi savdo bitimini tuzib, ushbu mahsulotni respublika hududida muomalaga chiqaradigan va uning texnik reglament talablariga muvofiqligi uchun javobgar boʻlgan, qonunchilikda belgilangan tartibda roʻyxatdan oʻtgan yuridik yoki jismoniy shaxs; menejment tizimlarini sertifikatlashtirish organi — qonunchilikda belgilangan tartibda roʻyxatdan oʻtgan, Oʻzbekiston Respublikasi rezidenti boʻlgan va belgilangan tartibda menejment tizimlarini sertifikatlashtirish boʻyicha faoliyatni amalga oshiruvchi organ sifatida akkreditatsiyadan oʻtgan yuridik shaxs; mahsulot toʻpi — muvofiqlikni tasdiqlash uchun ariza beruvchi tomonidan taqdim etilgan yuk hujjatiga muvofiq bir turdagi, bir nomli va belgili mahsulot birligi; sertifikatlashtirilgan mahsulotlarni davriy baholash — sertifikatlangan mahsulotning sertifikatlashtirilayotganda belgilangan talablarga muvofiqligini tasdiqlash maqsadida amalga oshiriladigan davriy, takroriy baholash tartib-taomili; sotuvchi — ishlab chiqaruvchi boʻlmagan holda mahsulotlarni shartnoma boʻyicha muomalaga chiqaruvchi, respublika qonunchiligida belgilangan tartibda tadbirkor sifatida roʻyxatdan oʻtgan yuridik yoki jismoniy shaxs; seriyali ishlab chiqariladigan mahsulot — yagona texnik hujjatlarga muvofiq yagona texnologik jarayon boʻyicha ishlab chiqariladigan va respublika hududida davriy yoki paydar-pay muomalaga chiqariladigan mahsulot toʻpi; ishlab chiqaruvchining oʻz sinov laboratoriyasi — ishlab chiqaruvchining sinov va oʻlchashlarni qonunchilikda belgilangan tartibda amalga oshiruvchi tarkibiy boʻlinmasi; sertifikatlashtirish sxemasi — mahsulotning texnik reglament talablariga muvofiqligi dalili sifatida koʻrib chiqiladigan harakatlar majmui; yukka ilova qilinadigan hujjatlar — mahsulot nomenklaturasi va miqdorini belgilovchi hujjatlar; ishlab chiqaruvchining filiali — ishlab chiqaruvchining yuridik shaxs boʻlmagan, hududidan tashqarida joylashgan va uning barcha funksiyalari yoki ularning bir qismini bajaradigan alohida boʻlinmasi; ariza beruvchi — ishlab chiqaruvchi, ishlab chiqaruvchining vakolatli vakili, sotuvchi yoki import qiluvchi; MXIK — Mahsulotlar (tovar va xizmatlarning) Yagona elektron milliy katalogidagi identifikatsiya kodi. 7. Mahsulotlar ushbu Nizomga 1-ilovada keltirilgan sxemaga muvofiq sertifikatlashtiriladi. Bunda ushbu Nizomning 19-bobida keltirilgan sertifikatlashtirish sxemalarining qoʻllanilishi hisobga olinadi. Sertifikatlashtirish sxemalari ketma-ket bajariladigan quyidagi tartiblarni oʻz ichiga oladi: a) ariza beruvchi yoki uning rasmiy vakili MSOga mahsulotlarni sertifikatlashtirish uchun ushbu Nizomning 9-bandida nazarda tutilgan maʼlumotlar kiritilgan arizani Nizomning 10-bandida keltirilgan hujjatlarni ilova qilgan holda taqdim etish; b) mahsulotlarga sertifikat rasmiylashtirishda, intellektual mulk obyektlariga (tovar belgilari, tovar kelib chiqqan joy nomlari va geografik koʻrsatkichlar) (keyingi oʻrinlarda — IMO) huquqlariga rioya etilganligini oʻrganish va tekshirish; v) MSO tomonidan ariza va unga ilova qilingan hujjatlarni koʻrib chiqish va tahlil qilish, sertifikatlashtirish ishlarini amalga oshirish yoki sertifikatlashtirish ishlarini amalga oshirishni rad qilish yuzasidan qaror qabul qilish va ariza beruvchiga qaror toʻgʻrisida xabar (bevosita yoki elektron koʻrinishda) berish; g) agar sertifikatlashtirish sxemasida nazarda tutilgan boʻlsa, MSO tomonidan sinov va oʻlchashlar oʻtkazish uchun mahsulot namunalarini (nusxalarini) identifikatsiya qilish va (yoki) tanlash; d) agar sertifikatlashtirish sxemasida sinov va oʻlchashlar oʻtkazish nazarda tutilgan boʻlsa, MSO tomonidan sinov va oʻlchashlarni oʻtkazish uchun (zarur boʻlganda) shartnoma asosida oʻzi hamkorlik qiladigan akkreditatsiyadan oʻtgan sinov laboratoriyasini (markazini) (keyingi oʻrinlarda — SL) jalb qilish, agar ariza beruvchi biror sababga koʻra sinov va oʻlchashlarni jalb qilingan SLda oʻtkazish mumkin emas deb hisoblasa, bu haqda MSOga (rad etish sabablarini koʻrsatgan holda) maʼlum qilishi shart. Bu holda, MSO sinov va oʻlchashlarni oʻtkazish uchun oʻzi hamkorlik qiladigan boshqa SLni jalb qiladi; e) agar sertifikatlashtirish sxemasida nazarda tutilgan boʻlsa, SL tomonidan tanlangan mahsulot namunalari sinov va oʻlchashlarini oʻtkazish; j) agar sertifikatlashtirish sxemasida nazarda tutilgan boʻlsa, MSO tomonidan mahsulot turi tadqiqotini oʻtkazish; z) agar sertifikatlashtirish sxemasida nazarda tutilgan boʻlsa, MSO tomonidan mahsulot loyihasi tadqiqotini oʻtkazish; i) agar sertifikatlashtirish sxemasida nazarda tutilgan boʻlsa, MSO tomonidan ishlab chiqarishni joyning oʻzida baholash; k) MSO tomonidan mahsulotining sertifikatlashtirish ishlari natijalarini tahlil qilish va muvofiqlik sertifikatini berish yoki berishni rad etish yuzasidan qaror qabul qilish; l) MSO tomonidan muvofiqlik sertifikatini rasmiylashtirish va taqdim qilish; m) davlat reyestriga rasmiylashtirilgan muvofiqlik sertifikatlari haqidagi maʼlumotlarni kiritish; n) agar sertifikatlashtirish sxemasida nazarda tutilgan boʻlsa, ariza beruvchi tomonidan mahsulot belgilangan tartibda muvofiqlik belgisi bilan tamgʻalanishi (markirovkalanishi); o) agar sertifikatlashtirish sxemasida nazarda tutilgan boʻlsa, MSO tomonidan sertifikatlashtirilgan mahsulotlarni davriy baholash. 8. Sertifikatlashtirish ishlari ariza beruvchining tashabbusi bilan MSO va ariza beruvchi oʻrtasida tuzilgan shartnoma asosida amalga oshiriladi. 9. Mahsulotlarni sertifikatlashtirish uchun ariza beruvchi, mazkur Nizomga 3-ilovada keltirilgan shaklda arizani tegishli MSOga tegishli elektron tizim orqali yuboradi. Arizada quyidagi maʼlumotlar koʻrsatiladi: a) MSOning toʻliq nomi, uning joylashgan joyi (yuridik shaxsning manzili); b) yuridik shaxs uchun — ariza beruvchining toʻliq nomi, uning joylashgan joyi (yuridik shaxsning manzili) va faoliyat joyi (joylari) (manzillari turlicha boʻlsa), yoki yakka tartibdagi tadbirkor sifatida roʻyxatdan oʻtgan jismoniy shaxs uchun — familiyasi, ismi va otasining ismi, yashash va faoliyat joylari (manzillar turlicha boʻlsa) hamda ariza beruvchining yuridik yoki respublika qonunchiligiga muvofiq jismoniy shaxs sifatida davlat roʻyxatiga olinayotgan paytda beriladigan shaxsiy yoki buxgalteriya (jismoniy shaxs, identifikatsiya) raqami, bank rekvizitlari, telefon raqami va elektron pochta manzili; v) yuridik shaxs yoki respublika qonunchiligiga muvofiq MSOga ariza bilan murojaat qilishga vakolatli (vakolat beruvchi hujjatning nomi va tafsilotlari koʻrsatilgan holda) tashkilot rahbarining lavozimi, familiyasi, ismi va otasining ismi (mavjud boʻlsa); g) yuridik shaxs uchun ishlab chiqaruvchi va uning filiallarining toʻliq nomi, uning joylashgan joyi (yuridik shaxsning manzili) va mahsulot ishlab chiqarish joyi manzili (agar manzillari turlicha boʻlsa) yoki yakka tartibdagi tadbirkor sifatida roʻyxatga olingan shaxs uchun familiyasi, ismi va otasining ismi, yashash va mahsulot ishlab chiqarish joyi manzili (agar manzillari turlicha boʻlsa); d) mahsulot identifikatsiyasini taʼminlovchi maʼlumotlar, jumladan: mahsulotga ishlab chiqaruvchi tomonidan qoʻyilgan nom va boshqacha (mavjud boʻlsa) ifodalanishi (texnik reglamentlarda nazarda tutilgan hollarda); mahsulot nomi va MXIK (qonunchilikda belgilangan mahsulot turiga) kodi (texnik reglamentlarda nazarda tutilgan hollarda) (mavjud boʻlsa); mahsulot haqida uning identifikatsiyasini taʼminlaydigan boshqa maʼlumotlar (mavjud boʻlsa); Oʻzbekiston Respublikasi tashqi iqtisodiy faoliyatining tovar nomenklaturasiga muvofiq mahsulot kodi (kodlari) (keyingi oʻrinlarda — Oʻzbekiston Respublikasining TIF TN kodlari); mahsulot ishlab chiqarilishiga asos boʻlgan hujjat(lar)ning belgilanishi va nomi (Oʻzbekiston Respublikasining milliy standarti, xalqaro standart, mintaqaviy yoki xorijiy mamlakatlarning standarti yoki qonunchilikda belgilangan boshqa normativ hujjatlar); sertifikatlashtirish obyektining nomi (seriyali ishlab chiqarish, toʻp yoki yagona mahsulot). Turkum ishlab chiqarish uchun “turkum ishlab chiqarish” yozuvi amalga oshiriladi. Mahsulot toʻpi uchun toʻp hajmi, bitta mahsulot uchun mahsulotning zavod raqami (mavjud boʻlsa) koʻrsatiladi. Zavod raqami boʻlmasa “bir nusxada” yoki “yagona mahsulot” yozuvi bilan belgilanadi; bitta mahsulot yoki mahsulot toʻpi, shu jumladan, uning hajmini (mahsulot toʻpi va bitta mahsulot uchun) belgilaydigan shartnoma (yetkazib berish shartnomasi) tafsilotlari va yukka ilova qilinadigan hujjatlar; e) ariza beruvchi tomonidan tanlangan sertifikatlashtirish sxemasi; j) mahsulotning muvofiqligi baholanadigan texnik reglament nomi; z) agar ishlab chiqaruvchi oʻz nomidan mahsulot ishlab chiqarish (tayyorlash) uchun buyurtmani boshqa yuridik shaxslarning, shu jumladan, respublikadan tashqarida boʻlgan va respublikaning qonunchiligiga muvofiq yakka tartibdagi tadbirkor sifatida roʻyxatdan oʻtgan jismoniy shaxslar ishlab chiqarish maydonlariga (keyingi oʻrinlarda — ishlab chiqarish maydonchalari), joylashtiradigan boʻlsa buyurtma ijrochisining toʻliq nomi, joylashgan joyi (yuridik shaxsning manzili) va mahsulot ishlab chiqarish boʻyicha faoliyat yuritiladigan joy manzili (manzillari); i) joriy etilgan menejment tizimini tasdiqlovchi tegishli muvofiqlik sertifikati haqidagi maʼlumotlar (sertifikatlashtirish sxemasida koʻzda tutilganda); y) mahsulotlar toʻpining xos xususiyatlari, shu jumladan, tarkibi va hajmi (toʻpga kiritilgan mahsulot birliklari soni) (sertifikatlashtirish sxemasida koʻzda tutilganda); k) yagona ekanligini belgilovchi maʼlumotlar (sertifikatlashtirish sxemasida koʻzda tutilganda). 10. Arizaga quyidagi hujjatlar ilova qilinadi: mahsulotning texnik (loyihaviy va (yoki) konstruktorlik va (yoki) texnologik va (yoki) foydalanish) hujjatlari nusxalari; standartlar roʻyxati (ularning belgilanishi va nomlari, agar texnik reglament talablariga rioya qilinishi xalqaro va mintaqaviy standartlar roʻyxatiga kiritilgan standartlarning toʻliq qoʻllanishi bilan emas, balki ularning alohida boʻlimlari (bob, bandlar)ni qoʻllash orqali taʼminlanadigan boʻlsa, ushbu standartlarning alohida boʻlimlari (boblari, bandlari). Ular (Oʻzbekiston Respublikasining milliy standartlari va xalqaro standartlar) mavjud boʻlmagan hollarda mintaqaviy yoki xorijiy mamlakatlarning standarti, ularni ixtiyoriy ravishda qoʻllash (ular ariza beruvchi tomonidan qoʻllanilsa) natijasida texnik reglamentlar talablariga muvofiqligi taʼminlanadi; agar texnik reglamentlar talablariga rioya qilinishini taʼminlaydigan, ixtiyoriy ravishda qoʻllaniladigan standartlar qoʻllanilmagan yoki mavjud boʻlmasa, texnik reglamentlar talablariga muvofiqlikni tasdiqlovchi qabul qilingan texnik yechimlar va xavfni baholash natijalari tavsifi (zarur boʻlganda); mahsulotni tamgʻalash (markirovkalash) namunasi (mahsulot toʻgʻrisida axborot), chetdan olib kelinayotgan mahsulotni sertifikatlashtirish uchun mahsulotni tamgʻalash (markirovkalash) namunasi (davlat tilida yorliqlanishi shart boʻlgan mahsulot toʻgʻrisida axborot lotin yozuviga asoslangan oʻzbek alifbosida koʻrsatiladi) (notijorat maqsadlar uchun moʻljallangan mahsulotlar bundan mustasno); mahsulot ishlab chiqarishga asos boʻluvchi hujjat(lar) nusxasi (Oʻzbekiston Respublikasining milliy standarti, xalqaro standart, mintaqaviy yoki xorijiy mamlakatlarning standarti yoki boshqa hujjat); sertifikatlashtirilgan mahsulotlar ishlab chiqarishga tatbiq etiladigan, ishlab chiqaruvchi tomonidan joriy etilgan menejment tizimining tegishli menejment tizimi standarti talablariga muvofiqligini tasdiqlovchi va menejment tizimini sertifikatlash organi tomonidan rasmiylashtirilgan muvofiqlik sertifikati nusxasi (keyingi oʻrinlarda — menejment tizimi muvofiqlik sertifikati) (sertifikatlashtirish sxemasida nazarda tutilgan hollarda); mahsulotning murakkab tarkibiy qismlari, materiallari, butlovchi buyumlari yoki tarkibiy qismlarining muvofiqlik sertifikatlari nusxalari (mavjud boʻlsa); respublika hududiga yetkazib berilgan mahsulotning texnik reglament talablariga muvofiqligi taʼminlanishi va bunday mahsulotlarning belgilangan talablarga mos kelmasligi uchun javobgarlik koʻzda tutilgan (ishlab chiqaruvchi vakolat bergan shaxs uchun) ishlab chiqaruvchi (shu jumladan, xorijiy ishlab chiqaruvchi) bilan tuzilgan shartnoma nusxasi; IMO roʻyxatdan oʻtkazilganligi toʻgʻrisidagi muhofaza hujjati (guvohnoma yoki patent) yoki IMOdan foydalanish toʻgʻrisida litsenziya (mavjud boʻlsa); mahsulot texnik reglament talablariga muvofiqligini tasdiqlovchi ariza beruvchi tomonidan taqdim etilgan boshqa hujjatlar (mavjud boʻlsa); chetdan keltirilayotgan mahsulot toʻpi (partiya) yoki yagona (bitta) mahsulot turi uchun uning hajmini belgilovchi shartnoma (yetkazib berish shartnomasi) va yukka ilova qilinadigan hujjatlar nusxasi; menejment tizimi muvofiqlik sertifikati nusxasi (sertifikatlashtirish sxemasida koʻzda tutilganda); mahsulotda oʻtkazilgan tadqiqot haqida maʼlumot (sertifikatlashtirish sxemasida koʻzda tutilganda); ishlab chiqaruvchi yoki SL tomonidan oʻtkazilgan sinov va oʻlchashlar bayonnomalari (sertifikatlashtirish sxemasida koʻzda tutilganda). 11. Arizaga ilova qilingan va chet tilida yozilgan hujjatlar Oʻzbekiston Respublikasining davlat tilidagi tarjimasi bilan taqdim etilishi shart. Ariza beruvchi MSOga belgilangan hujjatlarni ilova qilgan holda tegishli elektron tizim orqali ariza beradi. Bunda arizaga ilova qilinadigan hujjatlarning haqqoniyligiga ariza beruvchi javobgar hisoblanadi. 12. Mahsulotlarni sertifikatlashtirish jarayonida MSO tomonidan tegishli mahsulotda qoʻllanilgan nom, qadoq va boshqa rekvizitlarda IMOga boʻlgan huquqlarga rioya etilganligini aniqlash maqsadida oʻrganish va tekshirishlar amalga oshiriladi. Ushbu oʻrganish va tekshirishlar sertifikatlashtirish sinovlarini oʻtkazish uchun tanlab olingan mahsulot namunalarida (yorliq va qadoqlarda) qoʻllanilgan belgi, nom va boshqa rekvizitlarni Oʻzbekiston Respublikasi Adliya vazirligining “Sanoat mulki muhofazasi portali”dagi mavjud maʼlumotlar bilan solishtirish orqali oʻtkaziladi. 13. Tegishli mahsulotda qoʻllanilgan IMO roʻyxatdan oʻtkazilganligi toʻgʻrisidagi muhofaza hujjati (guvohnoma, patent yoki ularga ilova) nusxasi yoki IMOdan foydalanish toʻgʻrisidagi shartnoma nusxasi mavjud boʻlganda, bunday oʻrganish va tekshirishlar amalga oshirilmaydi. Oʻrganish va tekshirish natijasida tegishli mahsulotda IMOning qonunga xilof ravishda qoʻllanilganligi (kontrafaktligi) aniqlanganda, MSO sertifikatlashtirish ishlarini toʻxtatadi va ariza beruvchiga asoslangan rad javobini beradi. Bunda mahsulotda IMOning qonunga xilof ravishda qoʻllanilganligini (kontrafaktligini) aniqlagan MSO tegishli maʼlumotni Vazirlar Mahkamasi huzuridagi Oʻzbekiston texnik jihatdan tartibga solish agentligi (keyingi oʻrinlarda — Agentlik) va Adliya vazirligiga bir kun muddatda kiritishi shart. 14. Ariza beruvchi tomonidan sertifikatlashtirish uchun taqdim etilgan ariza va unga ilova qilingan hujjatlar toʻplami, shu jumladan, texnik hujjatlarni koʻrib chiqish va tahlil qilish, mahsulot identifikatsiyasini taʼminlash va koʻrsatilgan hujjatlarning mahsulot muvofiqligini tasdiqlash uchun yaroqliligini belgilash va ular ichidan mahsulotga muvofiqlik sertifikati berish uchun asos boʻlishi mumkin boʻlganini aniqlash maqsadida oʻtkaziladi. MSO ariza beruvchi tomonidan taqdim etilgan ariza va unga ilova qilingan hujjatlarni quyidagi nuqtai nazardan koʻrib chiqadi va tahlil qiladi: a) arizaning toʻgʻri toʻldirilganligi; b) ariza bilan birga taqdim etilgan hujjatlar toʻplamida materiallar toʻliq va yetarliligi. Ariza beruvchi tomonidan taqdim etilgan ariza va unga ilova qilingan hujjatlarni koʻrib chiqish va tahlil qilishning ijobiy natijalari boʻyicha MSO mazkur Nizomga 4-ilovada keltirilgan shaklda ariza berilgan kundan boshlab ikki ish kuni mobaynida qaror qabul qiladi, sertifikatlashtirish ishlariga haq toʻlash boʻyicha shartnoma bilan (ilgari tuzilgan shartnoma boʻlmasa) ariza beruvchiga qabul qilingan qaror haqida sertifikatlashtirishni oʻtkazish shartlari, shu jumladan, namuna (nusxa)lar tanlash tartiblari va sinov va oʻlchashlar dasturini koʻrsatgan holda yozma ravishda maʼlum qiladi (bevosita yoki elektron pochta orqali). Ariza beruvchi tomonidan taqdim etilgan ariza va unga ilova qilingan hujjatlarni koʻrib chiqish va tahlil qilishning salbiy natijalari boʻyicha MSO ariza berilgan kundan boshlab bir ish kuni mobaynida ariza beruvchiga arizaning kamchiligi koʻrsatgan holda, sertifikatlashtirish ishlarini oʻtkazishni rad etish toʻgʻrisida elektron tizim orqali xabar beradi. MSOning sertifikatlashtirish ishlarini oʻtkazishni rad etish haqidagi qarori arizani qabul qilishni rad yetish uchun asos boʻlib xizmat qilgan kamchilikliklarni bartaraf etilganda, ariza beruvchi tomonidan ariza va hujjatlar toʻplamini ushbu organga qayta yuborishiga toʻsqinlik qilmaydi. 15. Mahsulotlarning muvofiqligini sertifikatlashtirish orqali tasdiqlashda ularning sinov va oʻlchashlarini oʻtkazish maqsadida muvofiqlikni baholash obyekti boʻlgan mahsulotlarning namuna (nusxa)lari olinadi. Mahsulotning namuna (nusxa)larini tanlash, sinov va oʻlchashlarini oʻtkazishda qoida hamda uslublarini oʻz ichiga olgan Oʻzbekiston Respublikasining milliy standarti yoki xalqaro standartlar roʻyxatiga kiritilgan standartlar, ular boʻlmagan holda mintaqaviy yoki xorijiy mamlakatlarning standarti qoʻllaniladi (keyingi oʻrinlarda — qoida va uslublar ifodalangan standartlar roʻyxati). Mahsulot konstruksiyasi, tarkibi va ishlab chiqarish texnologiyasi boʻyicha tanlangan namuna (nusxa)lar isteʼmolchiga (sotib oluvchiga) sotish uchun moʻljallangan mahsulotlar bilan bir xil boʻlishi kerak. Mahsulotni Oʻzbekiston Respublikasi hududiga kirib kelgunga qadar sertifikatlashtirishda yetkazib berilayotgan mahsulot toʻpidan tanlab olingan namunalar ularni olish jarayonlari aks etgan fotosurat va videotasvirlar bilan birga taqdim etilishi lozim. Mahsulotning tanlangan namuna (nusxa)lari qolgan mahsulotdan ajratib olinadi, oʻrov-idishga joylanadi yoki tanlash joyida muhrlanadi. 16. Mahsulot namuna (nusxa)larini tanlash quyidagicha amalga oshiriladi: a) turkum ishlab chiqarilgan mahsulotlar uchun — ishlab chiqaruvchining tayyor mahsulot omborida (ishlab chiqaruvchi tomonidan vakolat berilgan shaxs), vaqtincha saqlash ombori, bojxona ombori, yuk tashish vositasi sigʻimida yoki tayyor mahsulot ishlab chiqarish liniyasida; b) mahsulot toʻpi uchun — ishlab chiqaruvchi tayyor mahsulot omborida (ishlab chiqaruvchi tomonidan vakolat berilgan shaxs), vaqtincha saqlash ombori, bojxona ombori yoki saqlashga olgan javobgar omborida, yuk tashish vositasi sigʻimida yoki tayyor mahsulot ishlab chiqarish liniyasida); v) yagona buyum uchun — mahsulot birligi joylashgan joyda (yoki ariza beruvchi tomonidan taqdim etiladi). 17. Mahsulot namuna (nusxa)larini olish mahsulotni identifikatsiya qilish bilan bir vaqtda oʻtkaziladi. Buning yordamida mahsulot tavsiflari ushbu mahsulot (mahsulot turi yoki guruhi) uchun texnik reglamentda hamda Nizomning 10-bandida koʻrsatilgan boshqa hujjatlarda mahsulotni soʻzsiz texnik reglamentning texnik tartibga solish obyekti sifatida nisbatlashga imkon beradigan mahsulot haqidagi maʼlumotda koʻrsatilgan alomatlar bilan bir xilligi aniqlanadi. Mahsulotni sertifikatlashtirishda, mahsulotni identifikatsiya qilish va namuna (nusxa) tanlash MSO tomonidan ariza beruvchi huzurida Nizomga 5-ilovaga muvofiq namunalarni identifikatsiya qilish va namuna (nusxa) olish dalolatnomasini rasmiylashtirgan holda amalga oshiriladi. Bunda mahsulotni identifikatsiya qilish va namuna (nusxa) tanlash ariza boʻyicha qabul qilingan qaror hamda sertifikatlashtirish ishlariga haq toʻlangandan soʻng ikki ish kunidan kechiktirilmagan muddatda MSO tomonidan joyiga chiqqan holda amalga oshiriladi. Ariza beruvchi bilan kelishilgan hOlda mahsulotdan namuna (nusxa) tanlash MSO yoki boshqa MSO (shartnomaga asosan) va (yoki) agar texnik reglamentda boshqacha belgilanmagan boʻlsa, akkreditatsiya sohasiga tegishli mahsulot kiritilgan SL tomonidan oʻtkazilishi mumkin. Mahsulotdan namuna (nusxa)lar tanlash natijalari mahsulotdan namuna (nusxa)lar olish joyi va sanasi, mahsulot namuna (nusxa)larini saqlash sharoitlari hamda tanlangan mahsulotning bir xilligi koʻrsatilgan tegishli dalolatnoma(lar) bilan rasmiylashtiriladi. Mahsulotdan namuna (nusxa)lar tanlash dalolatnomasi(lari) qoʻllangan sertifikatlashtirish sxemasiga qarab, agar texnik reglamentda boshqacha belgilanmagan boʻlsa, mahsulot sinov va oʻlchashlarini oʻtkazadigan SLga bir kun mobaynida joʻnatiladi. 18. Mahsulotning identifikatsiya belgilari uning turi (xili)ga qarab (texnik reglamentda boshqacha belgilanmagan boʻlsa), quyidagilarni ichiga oladi: a) mahsulot ishlab chiqaruvchi yuridik shaxs va uning filiallari (ishlab chiqarish maydonchalari) uchun — ishlab chiqaruvchining toʻliq nomi, uning joylashgan joyi (yuridik shaxsning manzili) va mahsulot ishlab chiqarish joyi (manzillari, agar turlicha boʻlsa), respublika qonunchiligiga muvofiq yakka tartibdagi tadbirkor sifatida roʻyxatdan oʻtgan jismoniy shaxs uchun — familiyasi, ismi va otasining ismi (mavjud boʻlsa), yashash joyi va manzil(lar)i, agar turlicha boʻlsa), ishlab chiqarish faoliyati amalga oshiriladigan joyning manzil(lar)i, agar turlicha boʻlsa); b) yuridik shaxs uchun — ariza beruvchining toʻliq nomi, uning joylashgan joyi (yuridik shaxsning manzili) va faoliyat joyi manzili (manzillari, agar turlicha boʻlsa); yoki yakka tartibdagi tadbirkor sifatida roʻyxatdan oʻtgan jismoniy shaxs uchun — familiyasi, ismi va otasining ismi (mavjud boʻlsa), yashash va faoliyat joyi manzili (manzillari, agar turlicha boʻlsa); v) mahsulotning nomi va MXIK (qonunchilikda belgilangan mahsulot turiga) kodi (mahsulot turi yoki guruhlari) va mahsulotning belgilanishi (texnik reglamentda nazarda tutilgan hollarda) va ishlab chiqaruvchi tomonidan tayinlangan boshqa shartli belgilar (mavjud boʻlsa); g) mahsulot nomi va MXIK (qonunchilikda belgilangan mahsulot turiga) kodi (texnik reglamentda nazarda tutilgan hollarda); d) mahsulot ishlab chiqarilishiga asos boʻlgan hujjatlarning ifodalanishi (Oʻzbekiston Respublikasining milliy standarti, xalqaro standart, mintaqaviy yoki xorijiy mamlakatlarning standarti yoki boshqa hujjat) (mavjud boʻlsa); e) mahsulotning vazifasi, mahsulotdan foydalanish boʻyicha tavsiyalar, mahsulotning texnik reglamentda texnik jihatdan tartibga solish obyekti boʻlgan mahsulotlar jumlasiga soʻzsiz kiritish uchun asos boʻladigan boshqa asosiy xususiyatlari; j) mahsulotning texnik reglamentlarda belgilangan identifikatsiya qilinishini taʼminlovchi boshqa maʼlumotlar; z) shtrix kod yoki QR kodi (mavjud boʻlsa); i) ishlab chiqarilgan sana; k) saqlash muddati (texnik reglamentda nazarda tutilgan hollarda), xizmat muddati (yaroqlilik) yoki mahsulot resursi (texnik reglamentda nazarda tutilgan hollarda); l) toʻp hajmi (toʻp uchun); m) oʻrov-idish, idish, isteʼmol oʻrov-idish birligidagi nominal miqdori (zarur boʻlsa), sof ogʻirligi va hajmi (zarur boʻlsa); n) texnik hujjatlar va (yoki) yuk tashish hujjatlarida koʻrsatilgan boshqa maʼlumotlar (mavjud boʻlsa). 19. Mahsulotni identifikat qilish natijalari, namunalarni identifikatsiya qilish va namuna (nusxa) olish dalolatnomasida aks ettiriladi. Namunalarni identifikatsiya qilish, namuna (nusxa) olish dalolatnomasi: ishlab chiqariladigan mahsulotlar uchun ikki nusxada rasmiylashtiriladi va ularning bittasi bevosita ariza beruvchiga beriladi; bojxonada saqlanayotgan mahsulotlar uchun uch nusxada rasmiylashtiriladi va ikkinchi nusxasini bevosita bojxona idorasiga taqdim etiladi. Mahsulotni identifikatsiya qilish va namuna olish vaqtida mahsulotning tamgʻalanishi (markirovkasi), saqlash sharoitlari tekshiriladi. Ekspluatatsiya qilish joyida oʻtkazilgan sinov natijalariga asosan muvofiqlik sertifikati rasmiylashtirilishi lozim boʻlgan texnologik uskunalar va ularning tarkibiy qismlariga akkreditatsiya sohasida ushbu uskuna yoki uning tarkibiy qismi mavjud boʻlgan MSO tomonidan xulosa (xat) taqdim qilinadi, mazkur xulosa asosida texnologik uskunalar va ularning tarkibiy qismlari muomalaga chiqariladi. Bunda ariza beruvchi texnologik uskunalar va ularning tarkibiy qismlari toʻliq yigʻib sozlangandan soʻng, ularni sertifikatlashtirish maqsadida qayta ariza berish majburiyatini oladi. Mahsulotning sinov va oʻlchash ishlari agar texnik reglamentda nazarda tutilgan boʻlsa, sinov va oʻlchash jarayonlari va natijalari fotosurat va/yoki videotasvir bilan amalga oshiriladi. Mahsulotning oʻtkazilgan sinov va oʻlchashlari natijalari sinov va oʻlchashlar bayonnomasida rasmiylashtiriladi. Olingan sinov va oʻlchash natijalari namunalarni identifikatsiya qilish va namuna (nusxa) olish dalolatnomasida keltirilgan mahsulotlarning barchasiga taalluqlidir. SL tomonidan sinov va oʻlchashlari natijalaridan qatʼi nazar, mahsulotning sinov va oʻlchashlar bayonnomasini ariza beruvchiga bevosita yoki elektron axborot tizimi orqali taqdim qilinadi, shuningdek, mahsulotni sertifikatlashtirishda bayonnoma qoʻshimcha ravishda MSOga ham yuboriladi. Sinov va oʻlchashlar davrida butunlay yoki qisman buzilgan, shuningdek, buzilmagan mahsulot boʻyicha hisobdan chiqarilganligi (qaytarib berilganligi) toʻgʻrisidagi dalolatnoma ariza beruvchi (yoki uning vakili) ishtirokida ushbu Nizomga 6-ilovaga muvofiq MSO tomonidan tuziladi. Sertifikatlashtirish tartibotlarining umumiy muddatlari ushbu turdagi mahsulotning texnik reglamentlari bilan belgilanadigan uslublarga muvofiq sinovlardan oʻtkazishning umumiy davom etish vaqtidan kelib chiqib belgilanadi. 20. Mahsulotning sinov va oʻlchashlarining salbiy natijalarida mahsulotlarning muvofiqligini tasdiqlash ishlari toʻxtatiladi yoki tugatiladi. 21. Agar kamchiliklarni tuzatishga qaratilgan tadbirlarni amalga oshirish orqali sinov va oʻlchashlarning salbiy natijalariga sabab boʻlgan nomuvofiqliklarni bartaraf etish imkoni mavjud boʻlsa, mahsulot muvofiqligini tasdiqlash ishlari toʻxtatiladi, agar kamchiliklarni tuzatishga qaratilgan tadbirlarni amalga oshirish orqali sinov va oʻlchashlarning salbiy natijalariga sabab boʻlgan nomuvofiqliklarni bartaraf etish imkoni mavjud boʻlmasa, mahsulot muvofiqligini tasdiqlash ishlari tugatiladi va ariza bekor qilinadi. 22. MSO mahsulotni sertifikatlashtirish ishlarini toʻxtatilishi yoki tugatilishi toʻgʻrisidagi asoslangan qarorni ariza beruvchiga bevosita yoki elektron axborot tizimi orqali yetkazadi. 23. Mahsulot turini oʻrganish deganda, berilgan turdagi mahsulotning parametrlari va xususiyatlarini oʻxshash mahsulot ishlab chiqarishda texnik reglament va texnik hujjatlar talablariga muvofiqligini tahlil qilish tushuniladi. 24. Mahsulot turi (agar texnik reglamentda boshqa tartib belgilanmagan boʻlsa) quyidagicha oʻrganiladi: a) xavfli ishlab chiqarish obyektlarda ishlatiladigan mahsulot uchun; b) mahsulotni foydalanish joyiga oʻrnatishdan (montaj qilishdan) oldin toʻliq hajmda sinov va oʻlchashlarni oʻtkazish mumkin boʻlmasa; v) agar ariza beruvchi mahsulotning muvofiqligini tasdiqlashda ixtiyoriy ravishda qoʻllanilishi natijasida texnik reglament talablariga rioya qilinishi taʼminlanadigan standartlarni qoʻllamasa (shu jumladan, innovatsion mahsulotlar uchun). 25. Mahsulot turi quyidagi usullardan birida oʻrganiladi: a) mahsulot namunasini rejalashtirilgan ishlab chiqarish uchun barcha kelajakdagi mahsulotlarning namunaviy shakli sifatida sinash; b) texnik hujjatlarni tahlil qilish, mahsulot namunasini yoki mahsulotning muhim tarkibiy qismlarini sinash. 26. Mahsulot turi MSO tomonidan (zarur hollarda SL ishtirokida) oʻrganiladi. 27. Agar texnik reglamentda boshqa tartib belgilanmagan boʻlsa mahsulot turini oʻrganish natijalari MSO tomonidan xulosa tarzida rasmiylashtiriladi. Mahsulot turini oʻrganish boʻyicha xulosa ikki nusxada rasmiylashtiriladi va uning bir nusxasi ariza beruvchiga yuboriladi. Koʻrsatilgan xulosaning shakli MSOning sifat boʻyicha qoʻllanma va sifat menejmenti tizimi tartib-tamoyil hujjatlari bilan belgilanadi. 28. Mahsulot muvofiqligini muvofiqlik deklaratsiyasi shaklida tasdiqlashda, agar mahsulot turini oʻrganishning ijobiy natijalari mavjud boʻlsa, MSO tomonidan mahsulot turi uchun belgilangan yagona shakldagi sertifikat beriladi. 29. Mahsulot loyihasi tadqiqoti deganda mahsulot ishlab chiqarilishiga asos boʻlgan texnik hujjatlar tahlili, shuningdek, oʻtkazilgan hisob-kitoblar, tadqiqot va sinovlar natijalari tahlili hamda mahsulot chizmalari, modellari, tajriba nusxalari oʻlchashlari tushuniladi. 30. Mahsulot loyihasi tadqiqoti MSO tomonidan ariza beruvchi taqdim etgan, mahsulotni loyihalashtirish, ishlab chiqarish foydalanish bosqichlarini oʻz ichiga olgan va xavfsizlik talablarini belgilaydigan texnik hujjatlarni koʻrib chiqish orqali amalga oshiriladi. Texnik hujjatlar ariza beruvchi tomonidan mahsulot loyihasini mahsulotga texnik reglamentda belgilangan talablarga muvofiqligini tekshirishga yetarli hajmda taqdim etiladi. 31. Mahsulot loyihasini oʻrganish natijalari MSO tomonidan xulosa shaklida rasmiylashtiriladi. Koʻrsatilgan xulosaning shakli MSOning sifat boʻyicha qoʻllanma va sifat menejmenti tizimi tartib-tamoyil hujjatlari bilan belgilanadi. Mahsulot loyihasini oʻrganish boʻyicha xulosa ikki nusxada rasmiylashtiriladi. Xulosaning bir nusxasi ariza beruvchiga yuboriladi. 32. Ishlab chiqaruvchi oʻzi ishlab chiqargan mahsulotlarning texnik reglamentda belgilangan talablarga muvofiqligini doimiy ravishda taʼminlab borishga masʼuldir hamda mazkur bobda belgilangan talablar boʻyicha Ishlab chiqarish nazoratini amalga oshiradi. 33. Ishlab chiqaruvchi tomonidan ishlab chiqarayotgan mahsulotning texnik reglament va texnik hujjatlarda belgilangan talablarga barqaror muvofiqligini taʼminlash quyidagilarni oʻz ichiga oladi: xomashyo, material va butlovchi buyumlarning kirish nazorati; mahsulot ishlab chiqarish texnologiyasi jarayonli nazorati; tayyor mahsulotlarni qabul (qabul qilish-topshirish) nazorati; texnik reglamentda belgilangan talablarga javob bermaydigan mahsulot nazorati; asbob-uskunalar nazorati; oʻlchash vositalari va sinov uskunalari nazorati; texnik hujjatlarni ishlab chiqish va yuritish nazorati; ish oʻrinlarida atrof-muhit koʻrsatkichlari nazorati; xodimlar va ishlab chiqarish xavfsizlik nazorati (mavjud boʻlsa); tayyor mahsulotlarning davriy nazorati. Shuningdek, ishlab chiqaruvchida joriy etilgan va sertifikatlashtirilgan menejment tizimi faoliyati mavjud boʻlganda, uning barqarorligini taʼminlaydi. 34. Ishlab chiqarishni baholash MSO tomonidan turkum ishlab chiqarilgan mahsulotlar muvofiqligini tasdiqlashda, ishlab chiqaruvchida, chiqarilayotgan mahsulotning texnik reglament talablariga doimiy (barqaror) muvofiqligini taʼminlash uchun zarur sharoitlar mavjud ekanligini aniqlash maqsadida oʻtkaziladi. Sertifikatlashtirish sxemasiga qarab, ishlab chiqarishni baholash mahsulot muvofiqligini sertifikatlashtirish sxemasida tasdiqlashda yoki sertifikatlangan mahsulotni davriy baholashdan oʻtkazishda amalga oshiriladi. Ishlab chiqarishni baholash mahsulotni identifikatsiya qilish, namuna (nusxa) tanlash hamda sinov va oʻlchashlari bilan bir vaqtda oʻtkazishga yoʻl qoʻyiladi. 35. Ishlab chiqarish MSO buyrugʻi bilan tasdiqlangan komissiya tomonidan baholanadi. Buyruqda ishlab chiqarishni baholash komissiyasi tarkibi (komissiya rahbari va mutaxassislar), ishlab chiqarishni baholashning aniq muddatlari koʻrsatiladi. Bunda ishlab chiqarishni baholash muddati oʻn ish kunidan oshmasligi kerak. 36. Ishlab chiqarishni baholash komissiyasi tarkibi ishlab chiqarish hajmi, texnologik jarayonlar, mahsulotlarning murakkabligi va boshqalardan kelib chiqib besh kishidan oshmagan mutaxassislardan iborat boʻladi. Ishlab chiqarish va mahsulotning oʻziga xos xususiyatlari bilan bogʻliq malakali baholashni taʼminlash uchun mahsulot turi, unga texnik reglamentda belgilangan talablar va ishlab chiqarish texnologiyasi boʻyicha asosiy bilimlarga ega mutaxassislar ishlab chiqarishni baholash komissiyasi tarkibiga kiritilishi kerak. 37. Ishlab chiqarish MSO rahbari (rahbar oʻrinbosari) ishlab chiqqan va tasdiqlagan ishlab chiqarishni baholash dasturiga muvofiq mahsulot ishlab chiqarish (joyida) manzilida baholanadi. Ishlab chiqarishni baholash quyidagilarni baholash orqali oʻtkaziladi: mahsulotning texnik (loyihaviy va (yoki) konstruktorlik va (yoki) texnologik va (yoki) foydalanish) hujjatlari; mahsulotni ishlab chiqaruvchi va nazorat qiluvchi mutaxassislarning mavjudligi; ishlab chiqarish infratuzilmasi (ishlab chiqaruvchi hududida joylashgan va ishlab chiqarishni tashkil etish uchun zarur boʻlgan obyektlar majmui (ishlab chiqarish obyektlari, yuk tashish mashinalari va boshqalar)); uskunalar (texnologik jihozlash vositalari), shuningdek, ularga texnik xizmat koʻrsatish va taʼmirlash; nazorat, oʻlchash va sinov uskunalarini boshqarish, ularga texnik xizmat koʻrsatish va taʼmirlash; mahsulotning texnik reglamentda belgilangan talablarga muvofiqligini taʼminlash uchun zarur boʻlgan oʻlchash vositalari; sertifikatlashtirilgan mahsulotlar (xomashyo, materiallar, butlovchi buyumlar)ning xavfsizlik koʻrsatkichlariga taʼsir etuvchi, sotib olingan mahsulotlarning kirish nazorati; texnologik jarayonlar, shu jumladan, maxsus (agar texnik reglamentda tegishli talablar mavjud boʻlsa); tayyor mahsulotning texnik reglamentda belgilangan xususiyatlarini nazorat qilish bilan bogʻliq qabul qilish nazorati va davriy sinovlar; tayyor mahsulotlarni tamgʻalash (markirovkalash), saqlash, oʻrab joylash va konservatsiyalash shartlari; isteʼmolchi bilan oʻzaro hamkorlik (jumladan, ushbu ishlab chiqaruvchining mahsulotlari haqida shikoyat va noroziliklarini koʻrib chiqish); texnik reglamentda belgilangan talablarga nomuvofiq mahsulot nazorati; mahsulotni identifikatsiya qilish va kuzatiluvchanligi; tuzatuvchi va profilaktik chora-tadbirlar. 38. Ishlab chiqarishni baholash natijalari yakuniga koʻra komissiya tomonidan uch ish kunida MSOning sifat boʻyicha qoʻllanma va sifat menejmenti tizimi tartib-tamoyil hujjatida belgilangan shaklda tahlil natijalari, tasdiqlovchi hujjat va materiallarga havolalar hamda zarurat boʻlganda aniqlangan nomuvofiqliklarni bartaraf qilish muddatlari koʻrsatilgan dalolatnoma ikki nusxada tuziladi, uning bir nusxasi ishlab chiqaruvchiga topshiriladi, ikkinchi nusxasi MSOga taqdim qilinadi. Bunda ishlab chiqarishni baholash natijasida aniqlangan nomuvofiqliklarni bartaraf qilish bir oydan oshmasligi lozim. Ishlab chiqarishni baholash natijalari toʻgʻrisidagi dalolatnomada chiqarilayotgan mahsulotning texnik reglament talablariga doimiy (barqaror) muvofiqligini taʼminlash uchun ishlab chiqaruvchida zarur sharoitlar mavjud ekanligini haqidagi xulosalar boʻlishi kerak. Ishlab chiqarishni baholash dalolatnomasi komissiyaning barcha aʼzolari va ishlab chiqaruvchi tomonidan imzolanadi. Bunda ishlab chiqaruvchi ishlab chiqarishni baholash natijalaridan norozi boʻlgan taqdirda, oʻz fikrini dalolatnomada bayon qilishi mumkin. MSO mahsulotni sertifikatlashtirish ishlarini ishlab chiqarishni baholash natijalari asosida toʻxtatishi yoki tugatishi mumkin. Ariza beruvchi aniqlangan nomuvofiqliklar va ularning sabablarini belgilangan muddatlarda bartaraf etishi mumkin boʻlsa, sertifikatlashtirish ishlarini toʻxtatib turish toʻgʻrisidagi qaror qabul qilinadi. Agar aniqlangan nomuvofiqliklarni tuzatish tadbirlari bilan bartaraf etish imkoniyati mavjud boʻlmasa yoki tuzatish tadbirlarini belgilangan muddatda amalga oshirilmasa, sertifikatlashtirish ishlarini tugatish toʻgʻrisidagi qaror qabul qilinadi. Sertifikatlashtirish ishlarini toʻxtatish toʻgʻrisida qaror qabul qilingan taqdirda, MSO bu haqda ariza beruvchiga maʼlum qiladi. Sertifikatlashtirish ishlarini qayta tiklash maqsadida: Ariza beruvchi aniqlangan nomuvofiqliklar va ularning sabablarini bartaraf etishga qaratilgan tuzatish chora-tadbirlarini ishlab chiqadi, uning bajarilishini taʼminlaydi va bu haqda MSOga maʼlum qiladi; MSO ariza beruvchi tomonidan amalga oshiriladigan tuzatish tadbirlarini tahlil qiladi va natijalari ijobiy boʻlsa, sertifikatlashtirish ishlarini qayta boshlashga qaror qabul qiladi. Agar ariza beruvchi belgilangan kamchiliklarni va ularning sabablarini belgilangan muddatda bartaraf eta olmasa, mahsulotni sertifikatlashtirish ishlari tugatiladi. Agar mahsulot ishlab chiqaruvchining bir necha filiallarida ishlab chiqarilsa, ishlab chiqarishni baholash eng murakkab va koʻp hajmda mahsulot chiqariladigan filialida, ishlab chiqaruvchi barcha filiallarida ishlab chiqarilgan mahsulotlarning xavfsizligi va ishlab chiqarishning barqarorligi uchun masʼuliyati taʼminlash sharti bilan oʻtkaziladi. Ishlab chiqarishni baholashning ijobiy natijalarida MSO sertifikatlashtirilgan mahsulotlarni davriy baholash rejasi doirasida ishlab chiqaruvchining boshqa ishlab chiqarish filiallarida ishlab chiqarishni baholashning keyingi jadvali (baholash sanalari koʻrsatilgan holda)ni tuzadi va ishlab chiqaruvchi bilan kelishadi. 39. Agar MSOga oldin sertifikatlashtirilgan mahsulotdan konstruksiyasi (tarkibi, retsepturasi) yoki ishlab chiqarish texnologiyasida biroz farq boʻlgan yangi mahsulotni sertifikatlashtirish boʻyicha ariza tushsa, MSOning qaroriga muvofiq quyidagi barcha shartlar bajarilganda ishlab chiqarishni baholashning oldingi tahlili natijalari ushbu mahsulotlarga qisman yoki toʻliq joriy etilishi mumkin: mahsulotni sertifikatlashtirish boʻyicha ishlar ishlab chiqarishni baholashdan oʻtkazgan va ishlab chiqarishni baholash natijalari boʻyicha dalolatnoma tuzgan komissiya tarkibini tasdiqlagan MSO tomonidan amalga oshirilsa; ishlab chiqaruvchi tomonidan mahsulot konstruksiyasi (tarkibi, retsepturasi) yoki ishlab chiqarish texnologiyasiga kiritilgan oʻzgarishlar mahsulotning texnik reglament talablariga muvofiqligiga taʼsir qilmasa; ariza beruvchi yangi mahsulotlarni sertifikatlashtirish uchun arizani ishlab chiqarishni baholashdan oʻtkazgan, ishlab chiqarishni baholash natijalari haqidagi dalolatnomani yoki ilgari sertifikatlashtirilgan mahsulotlarni davriy baholashdan oʻtkazish va roʻyxatga olish boʻyicha dalolatnoma rasmiylashtirilgan sanadan boshlab bir yildan oshmagan muddatda taqdim etgan boʻlsa. 40. MSO ariza beruvchi tomonidan taqdim etilgan hujjatlar toʻplami hamda mahsulotning texnik reglament talablariga muvofiqligini tasdiqlaydigan hujjat (sinov va oʻlchashlar bayonnomalari (sertifikatlashtirish sxemasida koʻzda tutilgan hollarda)), ishlab chiqarishni baholash dalolatnomasi (sertifikatlashtirish sxemasida koʻzda tutilgan hollarda), mahsulot loyihasi tadqiqoti xulosasi (sertifikatlashtirish sxemasida koʻzda tutilgan hollarda), mahsulot turi tadqiqoti xulosasi (sertifikatlashtirish sxemasida koʻzda tutilgan hollarda))ni tahlildan oʻtkazadi. Oʻtkazilgan tahlilning ijobiy natijalari asosida MSO mahsulotga muvofiqlik sertifikatini berish toʻgʻrisida mazkur Nizomga 7-ilovaga muvofiq qarorni ikki ish kuni mobaynida qabul qiladi. 41. Mahsulotni sertifikatlashtirishda baholashning salbiy natijalari mavjud boʻlsa, MSO asosli sabablarni koʻrsatgan holda mahsulotga muvofiqlik sertifikatini berishni rad etish boʻyicha qaror qiladi hamda bu haqda ariza beruvchiga, Agentlikka, Soliq qoʻmitasi, Bojxona qoʻmitasi hamda tegishli vazirlik va idoralarga qaror qabul qilingan kunning oʻzida bevosita yoki elektron tizim orqali maʼlum qiladi. 42. Mahsulotlarning muvofiqlik sertifikati Nizomga 8-ilovaga muvofiq yagona elektron shaklda rasmiylashtiriladi. Muvofiqlik sertifikati MSO rahbari tomonidan elektron imzo bilan tasdiqlanadi. Muvofiqlik sertifikati: Mahsulot toʻpiga — mahsulotning yaroqlilik yoki kafolat muddatiga; seriyali ishlab chiqariladigan mahsulotga — uch yil muddatga rasmiylashtiriladi. Bunda seriyali ishlab chiqariladigan mahsulotlar uchun rasmiylashtirilgan muvofiqlik sertifikatining amal qilish davrida ishlab chiqarilgan mahsulotlar sertifikatlangan hisoblanadi va qayta sertifikatlashtirilmaydi. Mahsulot sertifikatlashtirilganligini tasdiqlovchi asos sifatida muvofiqlik belgisi va mahsulotga qoʻshib yuboriladigan hamda ekspluatatsiya hujjatlardagi ishlab chiqarish sanasi xizmat qiladi. Muvofiqlik sertifikatini qoʻllash va muvofiqlik belgisidan foydalanish huquqini ariza beruvchi (muvofiqlik sertifikatining egasi) boshqa yuridik yoki jismoniy shaxsga berishi man etiladi. 43. Agar menejment tizimi muvofiqlik sertifikatining amal qilish muddati mahsulot muvofiqlik sertifikatining amal qilish muddatidan avval tugasa, sertifikatlashtirilgan mahsulot ishlab chiqaruvchisi mahsulot muvofiqlik sertifikatining amal qilish muddati davomida amal qiladigan menejment tizimi muvofiqlik sertifikatining mavjud boʻlishini taʼminlaydi. 44. Texnik reglamentning texnik tartibga solish obyekti boʻlgan seriyali ishlab chiqariladigan muvofiqlik sertifikati tanlab olingan hamda sinov va oʻlchashlardan oʻtgan namuna (nusxa)lar ishlab chiqarilgan sanasidan boshlab ushbu mahsulotga joriy qilinadi. Bu holda tanlab olingan hamda sinov va oʻlchashlardan oʻtgan namuna (nusxa)larning ishlab chiqarilgan sanasi haqidagi maʼlumot va axborotlar muvofiqlik sertifikatining “alohida yozuvlar” bandida koʻrsatilishi mumkin. Muvofiqlik sertifikati uni berish toʻgʻrisida qaror qabul qilingan kundan boshlab ikki ish kuni mobaynida rasmiylashtiriladi va davlat reyestrida roʻyxatdan oʻtkaziladi. Rasmiylashtirilgan muvofiqlik sertifikati hamda MSO va ariza beruvchi oʻrtasida tuzilgan kelishuv asosida muvofiqlik sertifikatining egasi mahsulotni belgilangan tartibda muvofiqlik belgisi bilan tamgʻalashni (markirovkalashni) taʼminlaydi. Mahsulotga muvofiqlik sertifikati bir marta rasmiylashtiriladi, ushbu mahsulot uchun qayta muvofiqlik sertifikati rasmiylashtirilmaydi. 45. Muvofiqlik sertifikatining amal qilish sanasi uning Muvofiqlik sertifikatlari davlat reyestrida roʻyxatga olingan kundan boshlab hisoblanadi. 46. Muvofiqlik sertifikatlari davlat reyestri belgilangan tartibda yuritiladi. 47. Sertifikatlashtirish jarayonida rasmiylashtirilgan quyidagi hujjatlar rasmiylashtirilgan kunning oʻzida MSO tomonidan tegishli elektron dasturga kiritiladi: ariza boʻyicha qaror; IMO toʻgʻrisidagi maʼlumotlar; namuna tanlash va identifikatsiya qilish dalolatnomasi; sinov bayonnomalari; ishlab chiqarishni baholash dalolatnomasi; muvofiq sertifikatini berish yoki uni berishni rad etish qarori; namunaning hisobdan chiqarilganligi (qaytarib berilganligi) toʻgʻrisidagi dalolatnoma; muvofiqlik sertifikati. 48. Muvofiqlik sertifikati va (yoki) uning ilovalariga (qoʻllanilgan sertifikatlashtirish sxemasiga bogʻliq holda) ushbu Nizomning 7-bandi “a” — “i” kichik bandlarida nazarda tutilgan tartib-taomillarni bajarmasdan, quyidagi hollarda oʻzgartirish kiritishga ruxsat etiladi: mahsulot muvofiqlik sertifikati va uning ilovalarida xatolikka, imloviy xatolarga yoʻl qoʻyilganda; ishlab chiqaruvchining tashkiliy-huquqiy shakli oʻzgarganda; TIF TN Oʻzbekiston Respublikasi kodi oʻzgarganda (ushbu kod MSOning akkreditatsiya sohasida mavjud boʻlganda). 49. Ushbu Nizomning 48-bandida nazarda tutilgan hollarda muvofiqlik sertifikatining egasi MSOga muvofiqlik sertifikatiga oʻzgartirish kiritish toʻgʻrisida muvofiqlik sertifikati va (yoki) uning ilovalariga oʻzgartirish kiritish uchun asos boʻlgan hujjatlarni ilova qilib yozma ravishda murojaat qiladi. Muvofiqlik sertifikatini rasmiylashtirgan MSO murojaatni va ushbu bandning birinchi xatboshisida nazarda tutilgan hujjatlarni koʻrib chiqadi, muvofiqlik sertifikatiga oʻzgartirish kiritish toʻgʻrisida qaror qabul qiladi hamda bevosita muvofiqlik sertifikatining egasiga yuboradi. 50. Ushbu Nizomning 48-bandida nazarda tutilgan hollarda mahsulotga muvofiqlik sertifikatini rasmiylashtirgan MSO ariza olingan kundan boshlab oʻn ish kuni mobaynida muvofiqlik sertifikatiga va davlat reyestriga tegishli axborotlarni kiritadi. Elektron dasturda mahsulotga muvofiqlik sertifikatini rasmiylashtirgan MSO oʻzgartirish kiritilgan muvofiqlik sertifikatiga “Oʻzgartirilgan” belgisini qoʻyadi. 51. Ushbu Nizomning 48-bandida nazarda tutilmagan hollarda mahsulotga muvofiqlik sertifikati rasmiylashtirgan MSO qoʻllanilgan sertifikatlashshrish sxemasiga qarab, ushbu Nizomning 7-bandida nazarda tutilgan tartibotni amalga oshirish zarurligi toʻgʻrisida qaror qabul qiladi. Agar muvofiqlik sertifikatining egasi ushbu Nizomning 7-bandida nazarda tutilgan tartibotni amalga oshirish shartlariga rozi boʻlsa, MSO qoʻllanilgan sertifikatlashtirish sxemasiga qarab mazkur Nizomning 39-bandini hisobga olgan holda ushbu tartibotlarni bajaradi. 52. Muvofiqlik sertifikatining amal qilishi quyidagi hollarda MSO tomonidan toʻxtatiladi: a) inson hayoti va (yoki) salomatligi, mol-mulki, atrof-muhit, hayvon va (yoki) oʻsimlik dunyosi xavfsizligiga mahsulot sabab tahdid yuzaga kelganda; b) mahsulot texnik reglament talablariga nomuvofiq boʻlganda; v) sertifikatlashtirilgan mahsulotlarni davriy baholashning salbiy natijalari mavjudligida; g) muvofiqlik sertifikatining egasi sertifikatlashtirilgan mahsulotlarni davriy baholashni oʻtkazishdan bosh tortganda; d) mahsulotning sertifikatlashtirish vaqtida tasdiqlangan xavfsizlik koʻrsatkichlariga taʼsir qilishi mumkin boʻlgan konstruksiyasi (tarkibi) yoki uni ishlab chiqarish (tayyorlash) texnologiyasiga oʻzgartirishlar kiritilganda, agar muvofiqlik sertifikatining egasi bunday mahsulotlarni muomalaga chiqarishdan oldin mahsulotga muvofiqlik sertifikatini rasmiylashtirgan MSOga yozma ravishda bunday oʻzgarishlarni tasdiqlovchi hujjatlar (konstruktorlik hujjatlari, chizmalar, spetsifikatsiyalar)ni ilova qilgan holda xabar bermaganda; e) muvofiqlik sertifikati egasining yozma arizasi mavjud boʻlganda; j) muvofiqlik sertifikatining egasida menejment tizimining amaldagi muvofiqlik sertifikati mavjud boʻlmaganda (sertifikatlashtirish sxemasida nazarda tutilgan hollarda); z) Agentlikning Texnik jihatdan tartibga solish sohasida nazorat inspeksiyasi tomonidan muvofiqlik sertifikatini rasmiylashtirgan MSOga ularning amal qilishini toʻxtatib turish toʻgʻrisida taqdimnoma kiritilganda. Quyidagi hollarda tugatiladi: a) inson hayoti va (yoki) salomatligi, mol-mulki, atrof-muhit, hayvon va (yoki) oʻsimlik dunyosi xavfsizligiga mahsulot sabab tahdid tugʻdirishi tasdiqlanganda; b) mahsulotning texnik reglament talablariga nomuvofiqligi qayta baholashda tasdiqlanganda; v) sertifikatlashtirilgan mahsulotlarni davriy baholashning salbiy natijalari qayta mavjudligi tasdiqlanganda; g) mahsulotning sertifikatlashtirish vaqtida tasdiqlangan xavfsizlik koʻrsatkichlariga taʼsir qilishi mumkin boʻlgan konstruksiyasi (tarkibi) yoki uni ishlab chiqarish (tayyorlash) texnologiyasiga oʻzgartirishlar kiritilganda, agar muvofiqlik sertifikatining egasi bunday mahsulotlarni muomalaga chiqarishdan oldin mahsulotga muvofiqlik sertifikatini rasmiylashtirgan MSOga yozma ravishda bunday oʻzgarishlarni tasdiqlovchi hujjatlar (konstruktorlik hujjatlari, chizmalar, spetsifikatsiyalar)ni ilova qilgan holda xabar bermaganda; d) muvofiqlik sertifikati egasining yozma arizasi mavjud boʻlganda; e) muvofiqlik sertifikatining egasida mavjud menejment tizimining amaldagi muvofiqlik sertifikati yangilanmaganda (sertifikatlashtirish sxemasida nazarda tutilgan hollarda); j) muvofiqlik sertifikatining egasi va (yoki) ishlab chiqaruvchi tashkilot tugatilishi yoki sertifikat egasining tashabbusi bilan mahsulot seriyali ishlab chiqarishdan toʻxtatilganda; z) mahsulotga taalluqli boʻlgan texnik reglament oʻzgarganda, amal qilishi tugatilganda yoki bekor qilinganda; i) Agentlikning Texnik jihatdan tartibga solish sohasida nazorat inspeksiyasi tomonidan muvofiqlik sertifikatini rasmiylashtirgan MSOga ularning amal qilishini tugatish toʻgʻrisida taqdimnoma kiritilganda. 53. Agentlik qonunchilik normalari buzilganligi uchun mahsulotlarga rasmiylashtirilgan muvofiqlik sertifikatlari va muvofiqlik belgilarining amal qilishini toʻxtatish yoki tugatish vakolatiga ega. 54. Mahsulotga muvofiqlik sertifikati uni rasmiylashtirgan MSO bilan kelishilgan kamchilikni tuzatish tadbirlarini ishlab chiqish va amalga oshirish davrida mahsulot muvofiqlik sertifikatining amal qilishini toʻxtatib turish toʻgʻrisidagi qaror muvofiqlik sertifikatining egasi tuzatish ishlarini oʻtkazib, aniqlangan kamchiliklarni bartaraf etishi va mahsulotning texnik reglament talablariga muvofiqligini tasdiqlash mumkin boʻlsa, qabul qilinadi. Agar buning imkoni boʻlmasa muvofiqlik sertifikatining amal qilishi tugatiladi. 55. Muvofiqlik sertifikatining amal qilish toʻxtatilgan taqdirda, mahsulotga muvofiqlik sertifikati rasmiylashtirgan MSO: a) muvofiqlik sertifikatini amal qilishini toʻxtatish toʻgʻrisida qaror qabul qiladi va muvofiqlik belgisini qoʻllashni vaqtincha taqiqlaydi; b) muvofiqlik sertifikati amal qilishini toʻxtatish toʻgʻrisida davlat reyestriga maʼlumot kiritadi; v) muvofiqlik sertifikatining egasiga kamchiliklarni tuzatish choralarini koʻrish muddatini belgilaydi; g) muvofiqlik sertifikatining egasi tuzatish chora-tadbirlarining bajarilishini nazorat qiladi. 56. Muvofiqlik sertifikatining amal qilishi toʻxtatilganda muvofiqlik sertifikatining egasi: a) texnik reglament talablariga javob bermaydigan mahsulot miqdorini identifikatsiya qiladi va aniqlaydi; b) aniqlangan kamchiliklarni bartaraf etish boʻyicha tuzatish chora-tadbirlarini ishlab chiqadi va amalga oshirilishini taʼminlaydi; v) respublika qonunchiligida belgilangan tartibda isteʼmolchilarni mahsulotlardan foydalanish (qoʻllash) xavfi haqida xabardor qiladi; g) MSOga tuzatish tadbirlari bajarilganligi toʻgʻrisida yozma ravishda maʼlum qiladi. 57. Muvofiqlik sertifikatining egasi tuzatish tadbirlarini yakunlagandan soʻng mahsulotga muvofiqlik sertifikati rasmiylashtirgan MSO: a) muvofiqlik sertifikatining amal qilishini qayta tiklash toʻgʻrisida qaror qabul qiladi va muvofiqlik belgisidan foydalanishga ruxsat beradi; b) muvofiqlik sertifikatini qayta tiklash haqida davlat reyestriga maʼlumot kiritadi. 58. Agar muvofiqlik sertifikatining egasi aniqlangan kamchiliklarni va ularning sabablarini bartaraf eta olmasa hamda mahsulotdan foydalanish (qoʻllash) xavfi mavjud boʻlsa, mahsulotga muvofiqlik sertifikati rasmiylashtirgan MSO tomonidan muvofiqlik sertifikatini tugatish toʻgʻrisida qaror qabul qilinadi. 59. Agar ishlab chiqarilgan mahsulot muvofiqlik sertifikatining egasi uning amal qilishini toʻxtatib turish (qayta tiklash) yoki tugatish tashabbusini bildirsa, sertifikatni rasmiylashtirgan MSOga sabablarini koʻrsatgan holda ariza beradi. Bunda ariza bilan birgalikda muvofiqlik sertifikati va muvofiqlik sertifikatini toʻxtatib turish (qayta tiklash) yoki tugatish uchun asos boʻlgan hujjatlar taqdim etiladi. 60. MSO rasmiylashtirilgan muvofiqlik sertifikatini toʻxtatib turish (qayta tiklash) yoki tugatish toʻgʻrisida qaror qabul qiladi. 61. Agar mahsulot muvofiqlik sertifikatining egasi amal qilishi toʻxtatilgan muvofiqlik sertifikatini qayta tiklashni talab qilsa, MSO sertifikatlashtirilgan mahsulotni davriy baholashdan oʻtkazgandan soʻng muvofiqlik sertifikatini qayta tiklash toʻgʻrisida qaror qabul qiladi. 62. MSO muvofiqlik sertifikatini toʻxtatib turish (qayta tiklash) yoki tugatish toʻgʻrisida davlat reyestriga tegishli yozuv kirish uchun Agentlikka maʼlumot kiritadi. 63. Muvofiqlik sertifikatining amal qilishi davlat reyestriga tegishli axborot kiritilgan kundan eʼtiboran toʻxtatiladi (qayta tiklanadi) yoki tugatiladi. 64. Muvofiqlik sertifikati rasmiylashtirilgan mahsulotning konstruksiyasi (tarkibi)ga yoki uni ishlab chiqarish texnologiyasiga texnik reglament talablariga muvofiqligiga taʼsir qilishi mumkin boʻlgan oʻzgartirishlar kiritilganda, muvofiqlik sertifikatining egasi ushbu mahsulot muomalaga chiqarilishidan oʻttiz kun oldin muvofiqlik sertifikatini rasmiylashtirgan MSOga kiritilgan oʻzgartishlarni tasdiqlovchi hujjatlarni ilova qilgan holda yozma ravishda maʼlum qiladi. MSO muvofiqlik sertifikatining egasi tomonidan taqdim etilgan hujjatlarni tahlil qilish asosida xabarnoma olingan kundan boshlab oʻn ish kuni mobaynida mahsulot namuna (nusxa)lari sinov va oʻlchashlarini oʻtkazish va (yoki) ishlab chiqarishni baholash zarurligi toʻgʻrisida (bunday mahsulotlar uchun ishlab chiqarishni baholash sertifikatlashtirish sxemasida nazarda tutilgan boʻlsa) yoki bunday ehtiyoj yoʻqligi toʻgʻrisida qaror qabul qiladi. MSOning qarori muvofiqlik sertifikatining egasiga bevosita yoki elektron pochta orqali yuboriladi. 65. Agar MSO mahsulot namuna (nusxa)lari va (yoki) ishlab chiqarishni baholash uchun sinov va oʻlchashlarni oʻtkazishga hojat yoʻqligi yuzasidan qaror qabul qilsa, muvofiqlik sertifikatining egasiga bunday qarorni olgandan keyingina konstruksiyasi (tarkibi) yoki ishlab chiqarish texnologiyasiga oʻzgartirishlar kiritilgan mahsulotlarni muomalaga chiqarilishiga ruxsat etiladi. 66. Agar MSO mahsulot namuna (nusxa)larini sinov va oʻlchashlari va (yoki) ishlab chiqarishni baholash (ishlab chiqarishni baholash bunday mahsulotlar uchun sertifikatlashtirish sxemasida nazarda tutilgan boʻlsa) zarurligi toʻgʻrisida qaror qabul qilinsa, bu ishlarni amalga oshirish uchun muvofiqlik sertifikatining egasi va MSO oʻrtasida shartnoma tuziladi (ilgari shartnoma tuzilmagan boʻlsa). Amalga oshirilgan ishlar natijalari boʻyicha MSO mahsulot texnik reglament talablariga muvofiqligi (nomuvofiqligi) toʻgʻrisida qaror qabul qiladi. Bu qaror muvofiqlik sertifikatining egasiga bevosita yoki elektron pochta orqali yuboriladi. Mahsulotning texnik reglamentda belgilangan talablarga muvofiqligi toʻgʻrisidagi qarorda MSO ushbu mahsulotni amaldagi muvofiqlik sertifikati asosida muomalaga chiqarish mumkinligi haqida xabardor qiladi. Mahsulotning texnik reglament talablariga nomuvofiqligi toʻgʻrisidagi qarorda MSO mahsulotni amaldagi muvofiqlik sertifikati asosida muomalaga chiqarish mumkin emasligi toʻgʻrisida xabardor qiladi va muvofiqLik sertifikatining egasi MSO bilan kelishilgan muddatlarda tuzatish choralarini koʻrgunga qadar ushbu sertifikatning amal qilishini toʻxtatib turadi. 67. Agar muvofiqlik sertifikatining egasi tuzatish choralarini belgilangan muddatlarda amalga oshirmasa, MSO muvofiqlik sertifikatini tugatishga qaror qiladi. Qaror muvofiqlik sertifikatining egasiga bevosita yoki elektron pochta orqali yuboriladi. 68. MSO tomonidan ushbu Nizomning 65 — 67-bandlarida nazarda tutilgan faoliyat natijalari asosida berilgan hujjatlar daliliy ashyolar toʻplamiga kiritiladi va muvofiqlik sertifikatining egasi tomonidan davlat nazorat organlariga (talabiga binoan) hamda qonunchilikka muvofiq boshqa manfaatdor shaxslarga taqdim etiladi. 69. Sertifikatlashtirilgan mahsulotlarni davriy baholash — uning muvofiqlik sertifikatining amal qilish muddati davomida texnik reglamentda belgilangan va sertifikatlashtirishda tasdiqlangan talablarga muvofiq boʻlib qolishini belgilash maqsadida oʻtkaziladigan tizimli baholashdan iborat. 70. Sertifikatlashtirilgan mahsulotlar, agar bu sertifikatlashtirish sxemasida nazarda tutilgan boʻlsa, muvofiqlik sertifikatini rasmiylashtirgan MSO tomonidan sertifikatning toʻliq amal qilish muddatida quyidagi usullarning bir yoki bir nechtasida davriy baholanadi: a) sertifikatlashtirilgan mahsulot namuna (nusxa)larini identifikatsiya qilish, sinov va oʻlchashlarini oʻtkazish; b) ishlab chiqarishni baholash. Birinchi davriy baholash mahsulotlar sertifikatlashtirilgan sanadan boshlab oʻn ikki oydan kechikmay oʻtkaziladi. Keyingi davriy baholash har yili MSO rahbari tomonidan tasdiqlanadigan davriy baholash reja-jadvaliga muvofiq davriy, biroq avvalgi davriy baholash oʻtkazilgan vaqtdan boshlab oʻn ikki oydan kechikmay oʻtkaziladi. 71. Menejment tizimi mavjud boʻlishi nazarda tutilgan sertifikatlashtirish sxemalari uchun sertifikatlashtirilgan mahsulot MSO tomonidan mahsulot namuna (nusxa)larini sinov va oʻlchashlardan oʻtkazish orqali davriy baholanadi. 72. Sertifikatlashtirilgan mahsulotlar MSO tomonidan SLni jalb qilgan holda (zarur hollarda) davriy baholanadi. 73. Sertifikatlashtirilgan mahsulotlar MSO tomonidan ishlab chiqilgan va tasdiqlangan sertifikatlashtirilgan mahsulotlarni davriy baholash dasturiga muvofiq davriy baholanadi. 74. Sertifikatlashtirilgan mahsulotlarni davriy baholash, agar texnik reglamentda boshqacha belgilangan boʻlmasa, quyidagi barcha bosqichlarni oʻz ichiga oladi: a) sertifikatlashtirilgan mahsulotlarni davriy baholash boʻyicha ishlarni bajarish uchun shartnoma tuzish; b) sertifikatlashtirilgan mahsulotlarni davriy baholash uchun ekspertlar guruhi (komissiya)ni shakllantirish; v) sertifikatlashtirilgan mahsulotlarni davriy baholash dasturini ishlab chiqish va tasdiqlash; g) sertifikatlashtirilgan mahsulotlar haqidagi maʼlumotlarni doimiy tahlil qilish; d) sertifikatlashtirilgan mahsulotlarni texnik reglamentda belgilangan talablar boʻyicha sinov dasturini ishlab chiqish; e) mahsulotni identifikatsiya qilish; j) mahsulot namuna (nusxa)larini olish va ularda sinov oʻtkazish; z) ishlab chiqarishni baholash (sertifikatlashtirish sxemasida nazarda tutilgan hollarda); i) sertifikatlashtirilgan mahsulotlarni davriy baholash natijalari asosida dalolatnomani rasmiylashtirish; k) sertifikatlashtirilgan mahsulotlarni davriy baholash natijalari asosida qaror qabul qilish. 75. Sertifikatlashtirilgan mahsulotlarni davriy baholash rejali yoki rejadan tashqari boʻlishi mumkin. 76. Sertifikatlashtirilgan mahsulotlar sertifikatlashtirish shakllariga muvofiq mahsulot namuna (nusxa)larini identifikatsiya qilish, ularni sinov va oʻlchashlardan oʻtkazish, ishlab chiqarishni baholash yoʻli bilan rejali davriy baholanadi. 77. Sertifikatlashtirilgan mahsulotlarni davriy baholash davomida mahsulotlar ushbu Nizomning 4-bobiga muvofiq identifikatsiya qilinadi va undan namuna (nusxa) olinadi. 78. Sertifikatlashtirilgan mahsulotlarni davriy baholash davrida ushbu Nizomning 9-bobiga muvofiq ishlab chiqarish baholanadi. 79. Sertifikatlashtirilgan mahsulotlarni ishlab chiqarish toʻxtatilganda va (yoki) sinov va oʻlchashlarni oʻtkazish uchun mahsulot namuna(nusxa)lari yetarli boʻlmaganda, muvofiqlik sertifikatining egasi bu haqda MSOni yozma ravishda xabardor qiladi. MSO olingan xabarnoma asosida sertifikatlashtirilgan mahsulotni belgilangan tartibda davriy baholashdan oʻtkazish uchun shart-sharoit yaratilgunga qadar muvofiqlik sertifikatining amal qilish muddatini toʻxtatish yuzasidan uch ish kunida qaror qabul qiladi, bu haqda muvofiqlik sertifikatining egasi, Agentlik va tegishli idoralarni xabardor qiladi. 80. Sertifikatlashtirilgan mahsulotlarni davriy baholash natijalari tegishli dalolatnoma bilan rasmiylashtiriladi va bir nusxasi muvofiqlik sertifikatining egasiga beriladi. 81. Sertifikatlashtirilgan mahsulotlarni davriy baholash natijalari asosida MSO quyidagi qarorlardan birini qabul qiladi: a) muvofiqlik sertifikatining amal qilishi tasdiqlash; b) muvofiqlik sertifikatining amal qilishini toʻxtatib turish; v) muvofiqlik sertifikatining amal qilishini tugatish. 82. Muvofiqlik sertifikatining amal qilishini tasdiqlash toʻgʻrisidagi qaror, sertifikatlashtirilgan mahsulotlarni davriy baholash natijalari ijobiy boʻlganda qabul qilinadi va muvofiqlik sertifikatining egasi ushbu qaror bilan tanishtiriladi. 83. Quyidagilar mahsulot muvofiqlik sertifikatining amal qilishini toʻxtatib turish toʻgʻrisidagi qaror qabul qilishga asos hisoblanadi: ishlab chiqaruvchining yozma murojaati; ishlab chiqaruvchining rejali davriy baholash oʻtkazish boʻyicha ishlarga haq toʻlashdan bosh tortishi; muvofiqlik sertifikati egasi tomonidan belgilangan tartibda davriy baholash oʻtkazish uchun shart-sharoit yaratilmasligi; davriy baholashdan oʻtkazish jarayonida aniqlangan nomuvofiqliklar. MSO muvofiqlik sertifikatining amal qilishini toʻxtatish toʻgʻrisida qaror qabul qilganda muvofiqlik sertifikati egasi MSO bilan kelishgan holda, mahsulot texnik reglament talablariga nomuvofiqligi sabablarini bartaraf etish boʻyicha tuzatish tadbirlari rejasini ishlab chiqadi va uni amalga oshirish muddatlarini belgilaydi. 84. Muvofiqlik sertifikati egasi tomonidan tuzatish tadbirlarini amalga oshirishi va ushbu nomuvofiqliklar amalda bartaraf etilganligi MSO tomonidan tasdiqlanganda, muvofiqlik sertifikatining amal qilishi belgilangan tartibda tasdiqlanadi. 85. Quyidagilar MSO tomonidan muvofiqlik sertifikatining amal qilishini tugatish toʻgʻrisida qaror qabul qilishga asosan boʻladi: muvofiqlik sertifikati egasi tomonidan tuzatish tadbirlarida keltirilgan nomuvofiqliklar belgilangan muddatlarda bartaraf etilmaganligi; ishlab chiqaruvchining yozma murojaati; sinov natijasiga koʻra sertifikatlangan mahsulot texnik reglamentlarda belgilangan talablarga nomuvofiqligi; mahsulot ishlab chiqarish joyi oʻzgarishi; muvofiqlik sertifikati rasmiylashtirilgan mahsulotning (tovarning), texnik reglamenti oʻzgarishi; davriy baholash jarayonida toʻgʻrilab boʻlmas kamchiliklar aniqlanishi. Muvofiqlik sertifikatining amal qilishini tugatish toʻgʻrisida qaror qabul qilinganda, MSO muvofiqlik sertifikatining egasini, Agentlikni va tegishli idoralarni ushbu qaror bilan tanishtiradi. 86. MSO tomonidan muvofiqlik sertifikatini toʻxtatib turish, qayta tiklash yoki tugatish toʻgʻrisidagi maʼlumotlar 2 ish kunida muvofiqlik sertifikatining egasiga yetkaziladi va davlat reyestrga maʼlumot kiritish uchun Agentlikka hamda maʼlumot tariqasida soliq va bojxona organlariga, shuningdek, ommaviy axborot vositalari va tegishli vazirlik, idoralarga bevosita yoki elektron pochta orqali yoki tegishli elektron tizim orqali yuboradi. 87. Sertifikatlashtirilgan mahsulotlar isteʼmolchilar va (yoki) davlat nazorati organlaridan mahsulot xavfsizligiga eʼtiroz mavjudligi toʻgʻrisidagi maʼlumotlar olinganda MSO tomonidan rejadan tashqari davriy baholanadi. Amal qilish muddati yakuniga yetayotgan muvofiqlik sertifikatini qayta rasmiylashtirish yuzasidan ushbu sertifikatni rasmiylashtirgan MSOga ariza yoʻllanganda, MSO ushbu mahsulotni muvofiqligini baholashda soʻnggi davriy baholashning ijobiy natijalarini, agar uning amalga oshirilganiga bir yildan oshmagan boʻlsa, hisobga olishi mumkin. 88. MSOlar rasmiylashtirilgan muvofiqlik sertifikati haqidagi maʼlumotlarni davlat reyestriga kiritgandan soʻng MSO va muvofiqlik sertifikatining egasi mahsulotning texnik reglament talablariga muvofiqligini tasdiqlovchi (texnik reglamentda boshqa tartib belgilangan boʻlmasa), qoʻllanilgan sertifikatlashtirish sxemasiga qarab, quyidagilarni oʻz ichiga oladigan hujjatlar toʻplamini elektron dasturda shakllantiradi; a) mahsulotlarga texnik hujjatlar (loyihaviy va (yoki) konstruktorlik va (yoki) texnologik va (yoki) foydalanish hujjatlari va (yoki) texnik tavsiflar nusxalari); b) standartlar toʻplamiga kiritilgan standartlar roʻyxati (ularning nomi va belgilanishi, agar texnik reglament talablariga rioya qilish standartni toʻliq emas balki alohida boʻlim, bob va bandlarini qoʻllash orqali taʼminlanadigan boʻlsa, ushbu boʻlim, bob va bandlar) (ariza beruvchi tomonidan qoʻllanilsa); v) agar texnik reglamentlar talablariga rioya qilinishini taʼminlaydigan, ixtiyoriy ravishda qoʻllaniladigan standartlar qoʻllanmagan yoki ular mavjud boʻlmasa, texnik reglamentlar talablariga muvofiqlikni tasdiqlovchi qabul qilingan texnik yechimlar va xavfni baholash natijalari tavsifi; g) mahsulot namuna(nusxa)larini identifikatsiya qilish va (yoki) tanlash toʻgʻrisidagi dalolatnoma(lar); d) mahsulotning texnik reglament talablariga muvofiqligini tasdiqlovchi sinov va oʻlchashlarning bayonnomalari (sertifikatlashtirish sxemasida nazarda tutilgan hollarda) hamda agar texnik reglamentda nazarda tutilgan boʻlsa tegishli fotosurat va (yoki) videotasvirlar; e) menejment tizimining muvofiqlik sertifikatI nusxasi (sertifikatlashtirish sxemasida nazarda tutilgan hollarda); j) mahsulot ishlab chiqarishda qoʻllaniladigan muhim komponentlar, xomashyo, materiallar yoki butlovchi buyumlarning muvofiqlik sertifikatlari yoki sinov va oʻlchashlarining bayonnomalari (mavjud boʻlsa); z) shartnoma (kelishuv) va yukka ilova qilinadigan hujjatlarning nusxalari (sertifikatlashtirish sxemasida nazarda tutilgan hollarda); i) respublika hududiga yetkazib berilgan mahsulotning texnik reglament talablariga muvofiqligining taʼminlanishi va bunday mahsulotlarning belgilangan talablarga mos kelmasligi uchun javobgarlik koʻzda tutilgan (ishlab chiqaruvchi vakolatlagan shaxs uchun) ishlab chiqaruvchi (shu jumladan, xorijiy ishlab chiqaruvchi) bilan kelishuv nusxasi; k) ishlab chiqarishni baholash natijalari toʻgʻrisida dalolatnoma (sertifikatlashtirish sxemasida nazarda tutilgan hollarda); l) ariza beruvchi tomonidan taqdim etilgan mahsulotning texnik reglament talablariga muvofiqligining tasdiqlovchi boshqa hujjatlar; m) muvofiqlik sertifikati; n) ariza beruvchining qonunchilikka muvofiq davlat roʻyxatidan oʻtish paytida yuridik shaxs yoki yakka tartibdagi tadbirkor sifatida roʻyxatdan oʻtgan jismoniy shaxsga tayinlangan roʻyxatga olish yoki hisobga olish (jismoniy shaxs, identifikatsiya) raqami toʻgʻrisidagi maʼlumotlar. 89. Elektron dasturga kiritilmagan hujjatlar toʻplami chop etilgan shaklda mazkur Nizomning 91-bandida belgilangan muddatlarda MSOda saqlanishi taʼminlanadi. 90. Mahsulotning muvofiqligini tasdiqlovchi hujjatlar toʻplami bilan birgalikda saqlash muddatlari texnik reglamentlarda belgilanadi. 91. Agar muvofiqlik sertifikati uni rasmiylashtirish asos boʻlgan hujjatlar toʻplamlari bilan birgalikda saqlash muddatlari texnik reglamentlarda belgilanmagan boʻlsa, muvofiqlik sertifikatining amal qilish muddati tugagan kundan boshlab kamida bir yil davomida MSO saqlanadi. 92. Muvofiqlik sertifikati hujjatlar toʻplami ariza beruvchi va (yoki) MSO tomonidan respublikada davlat nazoratini oʻtkazish, shuningdek, texnik reglament talablariga rioya qilinishi ustidan nazorat uchun masʼul boʻlgan davlat nazorati organlariga hamda boshqa manfaatdor shaxslarga ularning asosli talabiga binoan taqdim etiladi. 93. Mahsulotlar kuyidagi keltirilgan sertifikatlashtirish sxemalariga asosan, mazkur Nizomga 2-ilovada keltirilgan amallarni bajarish asosida sertifikatlashtiriladi: 1S sxema — seriyali ishlab chiqariladigan mahsulotlarni sertifikatlashtirishda qoʻllaniladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) hisoblanadi va sertifikatlangan mahsulotlarni muvofiqlik belgisi bilan tamgʻalanishini taʼminlaydi; 2S sxema — ishlab chiqaruvchida menejment tizimlarining sertifikati mavjud boʻlgan turkum ishlab chiqarilgan mahsulotlar uchun qoʻllaniladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) hisoblanadi va sertifikatlangan mahsulotlarni muvofiqlik belgisi bilan tamgʻalanishini taʼminlaydi; 3S sxema — mahsulotlar toʻpi uchun qoʻllaniladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) yoki sotuvchi (import qiluvchi) hisoblanadi va sertifikatlangan mahsulotlarni muvofiqlik belgisi bilan (import qilingan mahsulotlar ariza beruvchiga qulay shaklda) tamgʻalanishini taʼminlaydi. Mahsulotlar Oʻzbekiston Respublikasi hududiga kirib kelgunga qadar mazkur sxema orqali sertifikatlashtirilishi mumkin. Bunda sertifikatlashtirilayotgan mahsulotning tanlab olingan namunalariga va ularni sertifikatlashtirish organiga yetkazib berishga ariza beruvchi masʼul hisoblanadi. 4S sxema — yagona (bitta) buyum uchun, texnik reglamentda belgilangan sinov va oʻlchashlarni oʻtkazish jarayonida ushbu buyumga putur yetkazilmasa qoʻllaniladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) yoki sotuvchi (import qiluvchi) hisoblanadi; 5S sxema — tayyor mahsulotning sinov va oʻlchashlarda texnik reglament talablariga muvofiqligini toʻliq tasdiqlash imkoni mavjud boʻlmagan turkum ishlab chiqariladigan mahsulotlar uchun qoʻllaniladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) hisoblanadi va sertifikatlangan mahsulotlarni muvofiqlik belgisi bilan tamgʻalanishini taʼminlaydi; 6S sxema — tayyor mahsulotning sinov va oʻlchashlarida texnik reglament talablariga muvofiqligini toʻliq tasdiqlash imkoni mavjud boʻlmaganda hamda ishlab chiqaruvchida menejment tizimlarining sertifikati mavjud boʻlgan turkum ishlab chiqarilgan mahsulotlar uchun qoʻllaniladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) hisoblanadi va sertifikatlangan mahsulotlarni muvofiqlik belgisi bilan tamgʻalanishini taʼminlaydi; 7S sxema-seriyali ishlab chiqarishga moʻljallangan mahsulotlar uchun mahsulot modifikatsiyalarini chiqarish rejalashtirilgan hollarda qoʻllaniladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) hisoblanadi va sertifikatlangan mahsulotlarni muvofiqlik belgisi bilan tamgʻalanishini taʼminlaydi; 8S sxema — seriyali ishlab chiqarish uchun moʻljallangan mahsulot modifikatsiyalarini chiqarish rejalashtirilgan va ishlab chiqaruvchida menejment tizimlarining sertifikati mavjud boʻlgan turkum ishlab chiqarilgan mahsulotlar uchun qoʻllaniladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) hisoblanadi va sertifikatlangan mahsulotlarni muvofiqlik belgisi bilan tamgʻalanishini taʼminlaydi; 9S sxema — respublika hududidagi korxonalarni jihozlash uchun moʻljallangan yagona (bitta) buyumlarga qoʻllaniladi. Mazkur sxema boʻyicha sertifikatlashtirish texnik hujjatlarni tahlil qilish asosida amalga oshiriladi. Bunda ariza beruvchi ishlab chiqaruvchi (ishlab chiqaruvchi vakolatlagan shaxs) yoki sotuvchi (import qiluvchi) hisoblanadi. 94. MSO rasmiylashtirilgan, tasdiqlangan, amal qilishi toʻxtatilgan va tugatilgan sertifikatlarni, shuningdek, sertifikat berishni rad etilgan holatlarni hisobini olib boradi hamda ular toʻgʻrisidagi axborotni har oyda Agentlikka taqdim etadi. MSO manfaatdor tashkilotlarni oʻz faoliyati hamda rasmiylashtirilgan sertifikatlar toʻgʻrisida xabardor qiladi. 95. Agentlik quyidagi maʼlumotlarni oʻz veb-saytida joylashtiradi: muvofiqlik sertifikati berilgan mahsulotlar Davlat reyestri; amal qilishi toʻxtatilgan va tugatilgan muvofiqlik sertifikatlari. 96. Manfaatdor tomonlar sertifikatlashtirish natijalaridan norozi boʻlgan taqdirda, Agentlikning Appelyatsiya kengashiga yoki bevosita sudga murojaat qilishga haqli. 97. Agentlikning Appelyatsiya kengashi MSO va SL qarorlariga nisbatan noroziliklarni koʻrib chiqadi. Apellyatsiya komissiyasi tarkibi va tartibi Agentlik rahbarining buyrugʻi bilan tasdiqlanadi. Apellyatsiya komissiyasi berilgan apellyatsiyani koʻrib chiqadi va qabul qilingan qaror toʻgʻrisida ariza beruvchiga yozma ravishda maʼlum qiladi. 98. Manfaatdor tomonlar Agentlikning Apelyatsiya kengashi qarori boʻyicha qonunda belgilangan tartibda sudga shikoyat etishlari mumkin. 99. Agentlik yoki Texnik jihatdan tartibga solish sohasida nazorat inspeksiyasi MSOlardan muvofiqlik sertifikati va uni rasmiylashtirish uchun asos boʻlgan hujjatlar toʻplamlarini soʻrab olishi mumkin. Agentlik elektron tizim orqali MSO tomonidan rasmiylashtirilgan va (yoki) rasmiylashtirilayotgan muvofiqlik sertifikatlari monitoringini doimiy amalga oshirib boradi, nomuvofiqliklar aniqlanganda ular bartaraf qilingunga qadar tegishli MSOlarni elektron tizimdan uzib qoʻyish vakolatiga ega. 100. Muvofiqlik sertifikatida koʻrsatilgan maʼlumotlarning haqqoniyligiga va mazkur Nizom talablarining buzilishiga javobgarlik MSOga yuklanadi. 101.Ushbu Nizomning buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Ushbu Nizom Oʻzbekiston Respublikasining “Texnik jihatdan tartibga solish toʻgʻrisida” va “Muvofiqlikni baholash organlarini akkreditatsiya qilish toʻgʻrisida” qonunlariga asosan menejment tizimlarini sertifikatlashtirish tartibini belgilaydi. 2. Menejment tizimlarini sertifikatlashtirishning sxemalari, uslublari va tartiblari texnik jihatdan tartibga solish sohasidagi normativ hujjatlar hamda ushbu Nizom talablariga muvofiq belgilanadi. Menejment tizimlarining muvofiqligini baholash ishlarini amalga oshirishda ushbu Nizomda belgilangan tartib bilan bir qatorda menejment tizimlarini sertfikatlashtirish faoliyatini tartibga soluvchi xalqaro standartlar turkumida nazarda tutilgan talablar, muayyan menejment tizimi uchun belgilangan alohida qoidalar, menejment tizimlarini sertifikatlashtirish sohasida xalqaro tashkilotlar tomonidan umumeʼtirof etilgan tamoyillar inobatga olinadi. 3. Menejment tizimlari belgilangan tartibda akkreditatsiyadan oʻtgan menejment tizimlarini sertifikatlashtirish organlari (keyingi oʻrinlarda — MTSO) tomonidan ularning akkreditatsiyasi doirasida sertifikatlashtiriladi. Menejment tizimlarini sertifikatlashtirishda ariza beruvchi, bir nechta MTSO mavjud boʻlsa, oʻz tanloviga binoan ulardan biriga murojaat qilish huquqiga ega. 4. Ushbu Nizomda quyidagi asosiy tushunchalardan foydalaniladi: ariza beruvchi — menejment tizimlarini sertifikatlashtirishga talabgor boʻlgan yuridik shaxs; axborot tizimi — mahsulot va xizmatlarga muvofiqlik sertifikatini rasmiylashtirish va elektron reyestrni yuritish axborot tizimi; menejment tizimlarini sertifikatlashtirish organi (MTSO) — qonunchilikda belgilangan tartibda roʻyxatdan oʻtgan Oʻzbekiston Respublikasi rezidenti, menejment tizimlarini sertifikatlashtirish faoliyatini amalga oshiruvchi organ sifatida akkreditatsiyadan oʻtgan yuridik shaxs; menejment tizimlarini sertifikatlashtirish — menejment tizimlarining sertifikatlashtirish sxemasiga asosan xalqaro standartlarda belgilangan talablarga muvofiqligini baholash boʻyicha faoliyat; muvofiqlik sertifikati — sertifikatlashtirilgan menejment tizimlarining belgilangan talablarga muvofiqligini tasdiqlash maqsadida sertifikatlashtirish tizimi qoidalariga binoan rasmiylashtiriladigan hujjat; nazorat auditi — belgilangan talablarning bajarilishi darajasini aniqlash maqsadida yozuvlarni olish, dalillar yoki boshqa tegishli axborotni qaydlash va ularni xolisona baholash boʻyicha muntazam, mustaqil, shuningdek, hujjatlashtirilgan tarzda olib boriladigan jarayon. 5. Menejment tizimlarini sertifikatlashtirish (keyingi oʻrinlarda — sertifikatlashtirish) quyidagi bosqichlarni oʻz ichiga oladi: a) muayyan menejment tizimiga belgilangan talablarga muvofiq axborot tizimi orqali sertifikatlashtirish uchun ariza berish; b) sertifikatlashtirish uchun berilgan arizani koʻrib chiqish va qaror qabul qilish; v) sertifikatlashtirish uchun shartnoma tuzish; g) sertifikatlashtirish uchun yetarli vakolatga ega audit guruhini shakllantirish; d) menejment tizimlari auditini belgilangan bosqichlarda oʻtkazish va uning natijalari boʻyicha hisobot tuzish; e) muvofiqlik sertifikatini berish yoki berishni rad etish toʻgʻrisida qaror qabul qilish; j) muvofiqlik sertifikatini axborot tizimida roʻyxatdan oʻtkazish. 6. Ariza beruvchi tomonidan mustaqil tanlangan MTSO arizaga muvofiq sertifikatlashtirish ishlarini amalga oshiradi. 7. Ariza beruvchi xalqaro standartlarda belgilangan talablarga muvofiq sertifikatlashtirishga ushbu Nizomga 4-ilovaga muvofiq arizani Nizomning 9-bandidagi maʼlumotlarni ilova qilgan holda MTSOga yoʻllaydi. 8. Ariza beruvchi sertifikatlashtirish uchun arizani unga zarur hujjatlar va maʼlumotlarni ilova qilgan holda axborot tizimi orqali yuboradi. 9. Sertifikatlashtirish uchun taqdim qilinadigan arizada quyidagi maʼlumotlar aks ettiriladi: a) menejment tizim(lar)i bilan qamrab olingan sertifikatlashtirish soʻralgan soha (sertifikatlashtirish sohasi); b) menejment tizim(lar)ining muvofiqligini baholashga oid texnik jihatdan tartibga solish sohasidagi normativ hujjat(lar)ga havola; v) ariza beruvchining faoliyati tavsifi; g) sertifikatlashtirish bilan qamrab olish nazarda tutilgan ariza beruvchining doimiy va/yoki vaqtincha faoliyat koʻrsatish joy(lar)i soni hamda ushbu joy(lar)ning toʻliq nomi, manzili va ularda olib boriladigan faoliyat tavsifi; d) ariza beruvchining pudrat asosida amalga oshiradigan faoliyati (jarayonlari) tavsifi; e) ariza beruvchining faoliyatiga oid jarayonlar hamda unga bogʻliq inson va texnika resurslar tafsiloti; j) menejment tizim(lar)ini joriy etish bilan bogʻliq konsalting xizmati jalb qilinganligi toʻgʻrisida maʼlumot (jalb etilgan boʻlsa); z) avvalgi sertifikatlashtirish toʻgʻrisida maʼlumot (amalga oshirilgan boʻlsa). Ariza beruvchi oʻz ixtiyoriga koʻra qoʻshimcha maʼlumot va/yoki hujjatlarni taqdim qilishi mumkin. 10. Sertifikatlashtirish uchun ariza va unga ilova qilingan hujjatlarda koʻrsatilgan maʼlumotlarning toʻgʻriligi va haqqoniyligi uchun ariza beruvchi javobgar. 11. MTSO taqdim etilgan ariza va maʼlumotlarni koʻrib chiqib tahlil qiladi, tahlil natijalari boʻyicha 3 ish kuni mobaynida sertifikatlashtirish uchun arizani qabul qilish yoki rad etish toʻgʻrisida qaror qabul qiladi. Ariza beruvchiga 1 ish kuni mobaynida qabul qilingan qaror toʻgʻrisida xabarnoma yoki asoslantirilgan rad javobini (bevosita yoki elektron pochta orqali yoki tegishli elektron tizim orqali) yuboradi. 12. Sertifikatlashtirish uchun arizani qabul qilishni rad etish uchun quyidagilar asos boʻladi: ushbu Nizomning 9-bandida koʻrsatilgan maʼlumotlarning toʻliq taqdim etilmaganligi; sertifikatlashtirish uchun arizaga ilova qilingan hujjat va maʼlumotlarning soxtaligi yoki notoʻgʻriligi aniqlanganligi; sertifikatlashtirish uchun MTSOda soʻralgan sertifikatlashtirish sohasida zarur kompetentlik tasdiqlanmaganligi; sertifikatlashtirish uchun arizaning ushbu Nizom bilan belgilangan boshqa talablarga nomuvofiqligi. 13. Sertifikatlashtirish uchun arizani qabul qilish rad etilganda, hujjatlar ariza beruvchiga qaytariladi. 14. Ariza beruvchi qayd etilgan rad etish sabablarini bartaraf etgandan soʻng sertifikatlashtirish uchun qayta ariza berish huquqiga ega. 15. Sertifikatlashtirish uchun ariza qabul qilingan taqdirda, ariza, uni qabul qilib olingan kundan boshlab 3 ish kuni ichida MTSO va ariza beruvchi oʻrtasida sertifikatlashtirish toʻgʻrisida shartnoma tuziladi. 16. Menejment tizimlarini sertifikatlashtirish, joriy etish va oʻqitish ishlari uchun xarajat mazkur Nizomga 2-ilovaga muvofiq tartibda toʻlanadi. 17. Menejment tizimlarini sertifikatlashtirish boʻyicha koʻrsatilgan xizmatlar uchun, uning natijalaridan qatʼi nazar, ariza beruvchi tomonidan sertifikatlash toʻgʻrisidagi shartnomada koʻrsatilgan miqdorda toʻlanishi shart. Bunda sertifikatlashtirish boʻyicha ishlar qiymati sertifikatlashtirish boʻyicha qaror qabul qilingunga qadar toʻlab berilishi kerak. 18. Menejment tizimlarini ishlab chiqish va joriy etish maqsadida ariza beruvchi tomonidan konsultantni jalb etish ochiq tanlov asosida amalga oshirilganda, koʻrsatilgan xizmatlarning umumiy qiymati haqiqiy sarflarni hisobga olgan holda, bazaviy hisoblash miqdorining 100 baravaridan oshmasligi lozim. 19. Sertifikatlashtirish boʻyicha ishlar qiymatining birinchi toʻlovi amalga oshirilgandan soʻng MTSO 5 ish kuni ichida, biroq shartnoma tuzilgandan soʻng 10 ish kunidan kechiktirmay sertifikatlashtirish boʻyicha auditorlar guruhini shakllantiradi. 20. MTSO mazkur Nizomning 9-bandida keltirilgan maʼlumotlarga tayanib, menejment tizimlarini sertifikatlashtirish boʻyicha xalqaro standartlarda belgilangan tartibda tuziladigan audit dasturi asosida sertifikatlashtiradi. 21. MTSO audit dasturida menejment tizim(lar)ini dastlabki sertifikatlashtirishdagi birinchi hamda ikkinchi bosqich auditida muvofiqlik sertifikati amal qilish davrida oʻtkaziladigan nazorat va qayta sertifikatlashtirish auditida amalga oshiriladigan tadbirlarni aniq aks ettirishi shart. 22. MTSO tomonidan menejment tizimi auditini rejalashtirish va audit vaqtini hisoblash uchun quyidagilar asos boʻladi: MTSO audit jarayonida qamrab olinadigan menejment tizim(lar)ining murakkablik va integratsiyalashuv darajasi; ariza beruvchining faoliyati natijalari (misol uchun, faoliyat samaradorligi koʻrsatkichlari (KPI), shikoyatlar va boshqalar); sertifikatlashtirish bilan qamrab olinadigan faoliyat yuritish joy(lar) soni, jarayon(lar), inson va texnik resurslar koʻlami; menejment tizimini baholash uchun menejment tizimlarini sertifikatlashtirish sohasida xalqaro tashkilotlar tomonidan qabul qilingan va umumeʼtirof etilgan mezonlar; qonunchilikda nazarda tutilgan alohida talablar. 23. Sertifikatlashtirish boʻyicha audit guruhining tarkibi, sertifikatlashtirish muddatlari va joyi MTSO tomonidan ariza beruvchi bilan kelishilgan holda belgilanadi. 24. MTSO ariza beruvchi bilan tuziladigan yuridik kuchga ega kelishuv asosida zarur hollarda audit guruhi tarkibida kuzatuvchilar, akkreditatsiya organi baholovchilari va boshqa ishtirokchilarning audit jarayonida qatnashishini taʼminlaydi. 25. Menejment tizim(lar)ining normativ-huquqiy hujjatlar va texnik jihatdan tartibga solish sohasidagi normativ hujjatlarning talablariga muvofiqligini aniqlash maqsadida auditlar belgilangan bosqichlarda oʻtkaziladi. 26. Oʻtkazilgan birinchi bosqich auditi natijasida menejment tizimlari hujjatlarining tahlili, audit maqsadlariga erishilganlik va ariza beruvchining keyingi bosqich auditiga tayyorlik darajasi yuzasidan xulosa hamda menejment tizimlarini sertifikatlashtirish faoliyatini tartibga soluvchi tegishli xalqaro standartlar turkumida nazarda tutilgan maʼlumotlarni oʻzida jamlagan hisobot 15 ish kunidan ortiq boʻlmagan muddatda tuziladi va ariza beruvchiga taqdim qilinadi. Hisobotda qoʻshimcha ravishda sertifikatlashtirish uchun ahamiyatga ega boshqa maʼlumotlar aks ettirilishi mumkin. 27. Menejment tizimlarining ikkinchi bosqich auditi sertifikatlashtirish bilan qamrab olinishi nazarda tutilgan joy(lar)da oʻtkaziladi. Bunday joylar sirasiga ariza beruvchining doimiy va/yoki vaqtinchalik faoliyat koʻrsatish joylari, filiallari, virtual maqsaddagi joylari kiritilishi mumkin. 28. Menejment tizimlarining ikkinchi bosqich auditi natijalari boʻyicha hisobot menejment tizim(lar)ini sertifikatlashtirish faoliyatini tartibga soluvchi xalqaro standartlar turkumida talab qilingan maʼlumotlarni va audit xulosalarini jamlagan holda 20 ish kunidan ortiq boʻlmagan muddatda tuziladi va ariza beruvchiga taqdim qilinadi. 29. Menejment tizim(lar)ini sertifikatlashtirish faoliyatini tartibga soluvchi xalqaro standartlarga koʻra talab qilingan maʼlumotlar bilan birga hisobotda quyidagilar aks ettiriladi: muayyan menejment tizim(lar)i doirasida qonunchilik hujjatlarida nazarda tutilgan talablarning bajarilganlik holati (tegishli hollarda); joriy qilingan menejment tizimining natijadorligi va texnik jihatdan tartibga solish sohasidagi normativ hujjatlarning talablariga muvofiqligi yuzasidan xulosa; nomuvofiqliklarni bartaraf etish uchun 25 ish kunidan oshmaydigan muddat (nomuvofiqliklar bayonnomasi rasmiylashtirilganda). Hisobotda qoʻshimcha ravishda sertifikatlashtirish uchun ahamiyatga ega boshqa maʼlumotlar aks ettirilishi mumkin. 30. Menejment tizimlarining normativ-huquqiy hujjatlar va texnik jihatdan tartibga solish sohasidagi normativ hujjatlarning talablariga nomuvofiqligi aniqlangan hollarda, ariza beruvchiga 1 ish kuni mobaynida menejment tizimlari auditi natijalari boʻyicha hisobot bilan birgalikda taqdim etiladigan nomuvofiqliklar bayonnomasi rasmiylashtiriladi. 31. Oʻtkazilgan sertifikatlashtirish natijalari boʻyicha MTSO tomonidan muvofiqlik sertifikatini berish yoki berishni rad etish toʻgʻrisida qaror qabul qilinadi. 32. Muvofiqlik sertifikatini tasdiqlash haqidagi qaror nazorat auditi natijalari ijobiy boʻlganda qabul qilinadi. 33. Muvofiqlik sertifikatini berish toʻgʻrisida qaror qabul qilinganda, ushbu qaror qabul qilingan kundan eʼtiboran 3 ish kuni ichida axborot tizimi orqali muvofiqlik sertifikati rasmiylashtirilib, davlat reyestrida roʻyxatdan oʻtkaziladi va ariza beruvchiga taqdim qilinadi. 34. MTSO tomonidan bir vaqtning oʻzida bir nechta menejment tizimini sertifikatlashtirish ishlari amalga oshirilganda, har bir sertifikatlashtirilgan menejment tizimi uchun alohida muvofiqlik sertifikati rasmiylashtiriladi. 35. MTSO oʻzi tomonidan sertifikatlangan menejment tizim(lar)ining sertifikatlashtirish maqomi (sertifikatlashtirish sohasini kengaytirish, qisqartirish, tasdiqlash, amal qilishini toʻxtatib turish, tugatish va uni bekor qilish) qayd etib boriladigan ochiq maʼlumotlar resursini yuritadi va unda keltirilgan maʼlumotlarning dolzarbligini taʼminlaydi. 36. Muvofiqlik sertifikati Davlat reyestrida roʻyxatdan oʻtkazilgan kundan boshlab 3 yil muddatga amalga qiladi. 37. Menejment tizimining muvofiqlik sertifikati ushbu Nizomga 1-ilovaga muvofiq shaklda rasmiylashtiriladi. 38. MTSO oʻz faoliyati doirasida rasmiylashtirilgan har qanday shakldagi muvofiqlik sertifikati, sertifikatlashtirish belgisi va sertifikatlashtirilgan menejment tizimiga ishora qiluvchi axborotdan xalqaro standartlarda ruxsat berilgan holatlarga zid va nooʻrin qoʻllanishdan himoyalash choralarini koʻrishi shart. 39. Muvofiqlik sertifikatida aks ettirilgan har qanday maʼlumotning haqqoniyligi uchun uni rasmiylashtirgan MTSO javobgar hisoblanadi. 40. Avval berilgan muvofiqlik sertifikatining amal qilish muddati tugagunga qadar 30 kun avval sertifikatlashtirish uchun ariza berilganda, menejment tizimi hujjatlarining tahlili va uning natijalari boʻyicha hisobot tuzishdan tashqari ushbu Nizomda belgilangan tartibda qayta sertifikatlashtirish oʻtkaziladi. 41. Muvofiqlik sertifikatini berishni rad etish uchun quyidagilar asos boʻladi: menejment tizimlari hujjatlarining tahlili yoki menejment tizimlari auditi doirasida aniqlangan nomuvofiqliklarning tegishli hisobotlarda belgilangan muddatlarda bartaraf etilmaganligi; sertifikatlashtirish boʻyicha bajarilgan ishlar uchun belgilangan qiymatda toʻlanmaganligi; menejment tizimlarining ushbu Nizom bilan belgilangan boshqa talablarga nomuvofiqligi. 42. MTSO tomonidan 1 ish kunida muvofiqlik sertifikati berishni rad etish toʻgʻrisida qarorini qabul qilinadi hamda axborot tizimi orqali foydalanuvchining shaxsiy kabinetiga xabar yuboriladi. 43. Sertifikatlashtirish sohasini kengaytirishga talabgor tashkilot muvofiqlik sertifikatini bergan MTSOga axborot tizimi orqali ariza beradi. 44. Sertifikatlashtirish sohasi ushbu Nizomda belgilangan tartibda kengaytiriladi. 45. Sertifikatlashtirish sohasi muvofiqlik sertifikatini bergan MTSO tomonidan tashkilotning sertifikatlashtirish sohasi nazorat auditi natijalariga asosan qisqartiriladi. 46. Sertifikatlashtirish sohasini qisqartirish uchun toʻlov undirilmaydi. 47. Sertifikatlashtirish sohasini kengaytirish yoki qisqartirishda avval berilgan muvofiqlik sertifikatining qolgan muddatiga yangi muvofiqlik sertifikati rasmiylashtiriladi. Yangi muvofiqlik sertifikati avval berilgan muvofiqlik sertifikati uni bergan MTSOga qaytarilgandan soʻng beriladi. 48. MTSOning sertifikatlashtirish sohasini kengaytirish yoki qisqartirish haqidagi qarori tashkilotga qaror qabul qilingan kundan eʼtiboran 3 ish kunidan kechiktirmasdan axborot tizimi orqali yetkaziladi. 49. Tashkilot MTSOning sertifikatlashtirish sohasini kengaytirish yoki qisqartirish haqidagi qarorini olgan kundan eʼtiboran 3 ish kuni ichida avvalgi muvofiqlik sertifikati uni bergan MTSOga keyinchalik Oʻzbekiston texnik jihatdan tartibga solish agentligida Davlat reyestridan chiqarish va yoʻq qilib yuborish uchun qaytarilishini taʼminlaydi. 50. Muvofiqlik sertifikatining amal qilishi muvofiqlik sertifikatini bergan MTSO, Oʻzbekiston texnik jihatdan tartibga solish agentligi yoki sud tomonidan quyidagi hollarda olti oydan koʻp boʻlmagan muddatga toʻxtatib turiladi: menejment tizimi sertifikatlashtirilgan tashkilot (keyingi oʻrinlarda — tashkilot) tomonidan nazorat auditi davomida aniqlangan nomuvofiqliklar bartaraf etilmaganda; tashkilot tomonidan normativ-huquqiy hujjatlar, shuningdek, texnik jihatdan tartibga solish sohasidagi normativ hujjatlarda belgilangan talablar buzilganda; tashkilot nazorat auditini oʻtkazish uchun zarur shart-sharoit taʼminlanmaganda; tashkilot tomonidan ixtiyoriy ravishda sertifikatning amal qilishini toʻxtatib turish haqida ariza bilan murojaat qilganda. 51. Muvofiqlik sertifikatining amal qilishi muvofiqlik sertifikatini bergan MTSO, Oʻzbekiston texnik jihatdan tartibga solish agentligi yoki sud tomonidan quyidagi hollarda tugatiladi: nazorat auditi natijalariga koʻra; tashkilot tomonidan muvofiqlik sertifikatining amal qilishini tugatish haqida ariza bilan murojaat qilganda; tashkilot tugatilganda; tugatilgan yoki faoliyati toʻxtatilgan vaqtdan boshlab, qayta tashkil etilishi natijasida; muvofiqlik sertifikatini amal qilishi toʻxtatib turilishiga sabab boʻlgan holatlar MTSO, Oʻzbekiston texnik jihatdan tartibga solish agentligi yoki sud tomonidan belgilangan muddatda tashkilot tomonidan bartaraf etilmaganda; normativ-huquqiy hujjatlarda, shuningdek, texnik jihatdan tartibga solish sohasidagi normativ hujjatlarda belgilangan talablar tashkilot tomonidan muntazam tarzda buzilganda yoki bir marta qoʻpol tarzda buzilganda; MTSOning muvofiqlik sertifikatini berish haqidagi qarori noqonuniy ekanligi aniqlanganda; muvofiqlik sertifikatining amal qilish muddati tugaganda. 52. Muvofiqlik sertifikatining amal qilishi uni tugatish haqida qaror qabul qilingan sanadan eʼtiboran tugatiladi. 53. Muvofiqlik sertifikati muvofiqlik sertifikatini bergan MTSO, Oʻzbekiston texnik jihatdan tartibga solish agentligi va sud tomonidan quyidagi holatlarda bekor qilinadi: audit nazorati natijalariga koʻra; muvofiqlik sertifikati qalbakilashtirilgan hujjatlardan foydalangan holda olinganligi aniqlanganda. 54. MTSO, Oʻzbekiston texnik jihatdan tartibga solish agentligi va sud tomonidan muvofiqlik sertifikatini bekor qilish haqida qaror qabul qilingan hollarda muvofiqlik sertifikati mazkur qaror tashkilotga berilgan sanadan eʼtiboran bekor qilingan hisoblanadi. 55. MTSOning muvofiqlik sertifikatining amal qilishini toʻxtatib turish, tugatish yoki uni bekor qilish haqidagi qarori tashkilotga mazkur qaror qabul qilingan kundan eʼtiboran 3 ish kunidan kechiktirmasdan yetkaziladi. Oʻzbekiston texnik jihatdan tartibga solish agentligining muvofiqlik sertifikati amal qilishini toʻxtatib turish, tugatish yoki uni bekor qilish haqidagi qarori tashkilotga va muvofiqlik sertifikatini bergan MTSOga qaror qabul qilingan kundan eʼtiboran 3 ish kunidan kechiktirmasdan yetkaziladi. Sudning muvofiqlik sertifikatining amal qilishini toʻxtatib turish, tugatish yoki uni bekor qilish haqidagi qarori tashkilotga va muvofiqlik sertifikatini bergan MTSOga qonunchilik hujjatlarida belgilangan muddatlarda yetkaziladi. Tashkilot MTSO, Oʻzbekiston texnik jihatdan tartibga solish agentligi yoki sudning muvofiqlik sertifikatining amal qilishini tugatish yoki uni bekor qilish haqidagi qarorini olgan kundan eʼtiboran 3 ish kuni ichida muvofiqlik sertifikati uni bergan MTSO keyinchalik Oʻzbekiston texnik jihatdan tartibga solish agentligiga Davlat reyestridan chiqarish va yoʻq qilib yuborish uchun qaytarilishi shart. 56. Tashkilot MTSO yoki Oʻzbekiston texnik jihatdan tartibga solish agentligining muvofiqlik sertifikatining amal qilishini toʻxtatib turish, tugatish yoki uni bekor qilish haqidagi qarorlari ustidan sudga shikoyat qilishi mumkin. 57. Tashkilot muvofiqlik sertifikatining amal qilishi toʻxtatib turilganda, tugatilganda yoki u bekor qilinganda sertifikatlashtirilgan menejment tizimi mavjudligiga ishora qiluvchi belgi, matnli havola va har qanday shakldagi axborotdan foydalanish va tarqatish huquqiga ega emas. 58. Sertifikatlashtirilgan menejment tizimlari ustidan nazorat auditlari muvofiqlik sertifikatining amal qilish davrida, sertifikatlashtirishda belgilangan talablarga muvofiqligini tasdiqlash maqsadida muvofiqlik sertifikatini bergan MTSO tomonidan oʻtkaziladi. 59. Sertifikatlashtirilgan menejment tizimlari quyidagi davriylikda nazorat auditlaridan oʻtkaziladi: birinchi nazorat auditi — muvofiqlik sertifikati rasmiylashtirilgan kundan boshlab 12 oydan kechikmagan muddatda; ikkinchi nazorat auditi — birinchi nazorat auditi oʻtkazilgan sanadan 12 oydan kechikmagan muddatda. 60. MTSO sertifikatlashtirilgan menejment tizim(lar)i maxsus auditlardan oʻtkazilishi uchun quyidagi keltirilgan holatlar asos boʻlishi mumkin: menejment tizimiga nisbatan texnik jihatdan tartibga solish sohasidagi normativ hujjatlarda belgilangan talablarning oʻzgarishi; sertifikatlashtirish shartlarining oʻzgarishi; shikoyat; menejment tizimining natijadorligiga taʼsir qiluvchi boshqa holatlar. 61. Oʻtkazilgan audit natijalari boʻyicha muvofiqlik sertifikatini tasdiqlash, uning amal qilishini toʻxtatib turish, tugatish yoki uni bekor qilish toʻgʻrisida qaror qabul qilinishi mumkin. 62. Manfaatdor tomonlar muvofiqlikni baholash natijalaridan norozi boʻlgan taqdirda, Oʻzbekiston texnik jihatdan tartibga solish agentligining Appelyatsiya kengashiga yoki bevosita sudga murojaat qilishlari mumkin. 63. Oʻzbekiston texnik jihatdan tartibga solish agentligining Appelyatsiya kengashi sertifikatlashtirish organining qarorlariga nisbatan noroziliklarni koʻrib chiqadi. Apellyatsiya komissiyasining tarkibi va faoliyat olib borish tartibi Oʻzbekiston texnik jihatdan tartibga solish agentligining rahbari buyrugʻi bilan tasdiqlanadi. Apellyatsiya komissiyasi berilgan apellyatsiyani koʻrib chiqadi va qabul qilingan qaror toʻgʻrisida ariza beruvchini yozma ravishda xabardor qiladi. 64. Manfaatdor tomonlar Oʻzbekiston texnik jihatdan tartibga solish agentligining Appelyatsiya kengashi qarori boʻyicha qonunchilik hujjatlarida belgilangan tartibda sudga shikoyat etishlari mumkin. 65. MTSO berilgan va bekor qilingan muvofiqlik sertifikatlari, amal qilishi toʻxtatib turilgan va tugatilgan muvofiqlik sertifikatlari, muvofiqlik sertifikatlarini berishni rad etish holatlari hisobini yuritadi, shuningdek, har oyda Oʻzbekiston texnik jihatdan tartibga solish agentligiga mazkur maʼlumotlarni taqdim qilib boradi. 66. Ariza beruvchining menejment tizimini sertifikatlashtirish bilan bogʻliq hujjatlar, maʼlumotlar va yozuvlar, shu jumladan, berilgan muvofiqlik sertifikatlari, sertifikatlashtirish sohasining kengaytirish (qisqartirish), amal qilishini toʻxtatib turish, tugatish va bekor qilish boʻyicha qarorlar va boshqa sertifikatlashtirish faoliyatiga tegishli maʼlumotlar berilgan muvofiqlik sertifikatining amal qilish muddati va yana toʻliq 3 yil davomida saqlanadi. 67. Oʻzbekiston texnik jihatdan tartibga solish agentligi zarurat boʻlganda, MTSOdan sertifikatlashtirish boʻyicha hujjatlar nusxalarini soʻrab olishi mumkin. Bunda MTSO tashkilotni yozma ravishda xabardor qilgan holda soʻralgan sertifikatlashtirishga doir hujjatlar va maʼlumotlarning nusxalarini taqdim etadi. 68. MTSO oʻz faoliyatini amalga oshirish natijasida ariza beruvchi yoki tashkilot toʻgʻrisida olingan maʼlumotlarning sir saqlanishini taʼminlashi kerak. 69. Ushbu Nizom talablari buzilishida aybdor boʻlgan shaxslar qonunchilik hujjatlariga muvofiq javob beradilar. 1. Ushbu Nizom mahsulotlarni texnik jihatdan tartibga solish sohasidagi normativ hujjatlar va boshqa normativ-huquqiy hujjatlar bilan belgilangan majburiy talablarga nomuvofiq deb topilgan mahsulotlarni aniqlash va ular toʻgʻrisidagi maʼlumotlarning roʻyxatini yuritish, bunday mahsulotlarni erkin muomaladan chiqarish hamda utilizatsiya qilish tartibini belgilaydi. Nizom talablari Oʻzbekiston Respublikasi hududida erkin muomalada boʻlgan (realizatsiya qilinadigan) mahsulotlarga nisbatan tatbiq etiladi. Mazkur Nizom sanitariya, veterinariya, veterinariya-sanitariya, fitosanitariya qoidalari va normalari, shaharsozlik normalari hamda qoidalari, ekologik normalar va qoidalarga nomuvofiq deb topilgan mahsulotlarni aniqlash, erkin muomaladan chiqarish va utilizatsiya qilish talablariga tatbiq etilmaydi. 2. Mazkur Nizomda quyidagi asosiy tushunchalardan foydalaniladi: vakolatli organ — Vazirlar Mahkamasi huzuridagi Oʻzbekiston texnik jihatdan tartibga solish agentligi yoki uning tuzilmasidagi vakolatli tashkilot; nomuvofiq deb topilgan mahsulotlar — vakolatli organlar tomonidan texnik jihatdan tartibga solish sohasidagi normativ hujjatlar va boshqa normativ-huquqiy hujjatlar talablariga nomuvofiq deb topilgan mahsulotlar; nomuvofiq deb topilgan mahsulotlar roʻyxati — texnik jihatdan tartibga solish sohasidagi normativ hujjatlar va boshqa normativ-huquqiy hujjatlar bilan belgilangan majburiy talablarga nomuvofiq deb topilgan mahsulotlar toʻgʻrisidagi maʼlumotlarning elektron shaklda yuritiladigan roʻyxati (keyingi oʻrinlarda — elektron roʻyxat); mahsulot egasi (ishlab chiqaruvchi, sotuvchi va import qiluvchi) — egalik huquqi yoki boshqa huquqiy asoslarda mahsulotlarga egalik qiluvchi yuridik va jismoniy shaxs; mahsulotlarni savdodan chaqirish — egasi tomonidan mustaqil ravishda yoki nazorat qiluvchi idoralarning talabiga binoan texnik jihatdan tartibga solish sohasidagi normativ hujjatlar va boshqa normativ-huquqiy hujjatlar talablariga nomuvofiq deb topilgan mahsulotlarni muomaladan chaqirib olish; mahsulotlarni utilizatsiya qilish — isteʼmolchilar salomatligi va osoyishtaligi, hayvonlar, oʻsimliklar va atrof-muhitga xavf tugʻdiradigan hamda barcha isteʼmol xususiyatlarining yoʻqolishi va toʻliq yaroqsizligi sababli keyinchalik boshqa maqsadlarda ishlatish yoki qayta ishlash imkoni boʻlmagan, texnik jihatdan tartibga solish sohasidagi normativ hujjatlar va boshqa normativ-huquqiy hujjatlar talablariga nomuvofiq deb topilgan mahsulotlarni utilizatsiya qilish, shuningdek, mahsulotning inson hayoti va sogʻligʻiga, atrof-muhitga, hayvonot va oʻsimlik dunyosiga salbiy taʼsirini istisno qilishga qaratilgan harakatlar. 3. Mahsulotlar texnik jihatdan tartibga solish sohasidagi normativ hujjatlar bilan belgilangan majburiy talablarga nomuvofiqligi tasdiqlanganda, vakolatli organ tomonidan qonunchilikda belgilangan tartibda maʼmuriy va moliyaviy jarimalarni qoʻllashdan ozod etilmaydi. 4. Texnik jihatdan tartibga solish sohasidagi normativ hujjatlar va boshqa normativ-huquqiy hujjatlar talablariga mahsulotlarni nomuvofiq deb topish vakolatli organ tomonidan aniqlanadi. 5. Quyidagilar mahsulotlar tasdiqlangan talablarga nomuvofiq deb topilishi uchun asosli holatlar hisoblanadi: muvofiqlikni baholash hujjatlari (muvofiqlik sertifikatlari, sanitariya xulosasi, sinov bayonnomalari) mavjud boʻlmaganida; tanlab olingan namunalarning akkreditatsiyadan oʻtgan sinov labaratoriyalarida oʻtkazilgan tekshiruv natijalari salbiy boʻlganda; mahsulot qalbakilashtirilganda; isteʼmol qadogʻi shikastlanganda; davlat roʻyxatidan oʻtkazish, sertifikatlash, muvofiqlik deklaratsiyasi va boshqalar tahlilining natijalari salbiy boʻlganda; saqlash, tashish va sotish talablari buzilganda; yaroqlilik muddati tugaganda; tashqi koʻrinishi va yorliqlashda ishlab chiqaruvchi korxona (sotuvchi) va mahsulot nomi hamda mahsulotlar (tovarlar va xizmatlarning) identifikatsiya kodi (qonunchilik belgilangan mahsulot turiga), meʼyoriy hujjatlarga havolasi, ishlab chiqarilgan sanasi, tarkibi, saqlash muddatini aniqlash va (yoki) belgilashga imkonini bermaydigan tamgʻalash belgilari mavjud yoki yetarli boʻlmaganda. 6. Quyidagi holatlar mahsulotlar vakolatli organ tomonidan qonunchilikda belgilangan tartibga normativ-huquqiy hujjatlar talablariga nomuvofiq deb topilishi va elektron kiritilishi uchun asos boʻladi: akkreditatsiyadan oʻtgan sinov laboratoriyalarida amalga oshirilgan sinov (tadqiqot) natijalarining salbiy boʻlishi; tashqi koʻrik natijalari boʻyicha texnik jihatdan tartibga solish sohasidagi normativ hujjatlariga nomuvofiqligi toʻgʻrisida rasmiylashtirilgan hujjatlarning mavjudligi; 7. Vakolatli organ tomonidan nomuvofiq deb topilgan mahsulotlarni savdodan chaqirib olish choralarini koʻrish doirasida mahsulot egasiga taqdimnoma kiritiladi. 8. Tadbirkorlik subyekti taqdimnomani olganidan soʻng koʻpi bilan oʻn ish kuni mobaynida nomuvofiq deb topilgan mahsulotni texnik reglamentlar talablariga muvofiqlashtirish imkoniyatini aniqlaydi va qabul qilingan qaror toʻgʻrisida vakolatli organga yozma (elektron) shaklda xabar beradi. 9. Mahsulot nomuvofiq deb topilgan va u mazkur Nizomning 8-bandida belgilangan muddat ichida texnik reglamentlarning talablari bilan uygʻunlashtirilishi imkoni boʻlmagan holatlarda mahsulot yoʻq qilinadi yoki chaqirib olinadi. 10. Tadbirkorlik subyekti nomuvofiq deb topilgan mahsulotni Oʻzbekiston Respublikasi sinov markazlari (laboratoriyalari) va akkreditatsiyadan oʻtgan idoralarida muvofiqligini baholashni amalga oshirish yordamida texnik reglamentlarning talablari bilan uygʻunlashtirish natijasini tasdiqlashi hamda bu haqida vakolatli organni kechi bilan 3 ish kuni muddatda xabardor qiladi. 11. Oʻzbekiston Respublikasida tegishli akkreditatsiya sohasi boʻlgan sinov markazlari (laboratoriyalar) va (yoki) akkreditatsiyadan oʻtgan idoralar mavjud boʻlmaganda, tadbirkorlik subyekti xorijiy sinov markazlari (laboratoriyalar) va (yoki) akkreditatsiyadan oʻtgan idoralarga murojaat qilish huquqiga ega. 12. Tadbirkorlik subyekti taqdimnoma olganidan soʻng quyidagilarni taʼminlashi shart: nomuvofiq deb topilgan mahsulotlarning olib kirilishini va (yoki) muomalasini zudlik bilan toʻxtatish; nomuvofiq deb topilgan mahsulotlarni taqdimnoma olingan kundan boshlab 7 ish kunidan kechiktirmasdan muomaladan chaqirib olishi; taqdimnoma olganidan soʻng 7 ish kunidan kechiktirmasdan, xaridorlarni (isteʼmolchilarni) nomuvofiq deb topilgan mahsulotlar toʻgʻrisida, shu jumladan, buyurtma olingan kundan boshlab 7 ish kunidan kechiktirmasdan ommaviy axborot vositalari orqali xabardor qilish choralarini koʻrish; nomuvofiq deb topilgan mahsulotga nisbatan koʻrilgan choralar toʻgʻrisida vakolatli organni yozma (elektron) ravishda xabardor qilishi, shu jumladan: taqdimnoma olingan kundan boshlab 7 ish kunidan kechiktirmasdan, nomuvofiq deb topilgan mahsulotlar tadbirkorlik subyektlaridan mahsulot realizatsiyadan chaqirib olinganligi toʻgʻrisida xabardor qilish; taqdimnoma olingan kundan boshlab 10 ish kunidan kechiktirmasdan nomuvofiq deb topilgan mahsulotni, u ortib joʻnatilgan barcha tadbirkorlik subyektlaridan muomaladan chaqirib (qaytarib) olish. 13. Nomuvofiq deb topilgan mahsulotlarni realizatsiya qilish holatlari vakolatli organ tomonidan aniqlanganda, mahsulotni qaytarib olish uchun quyidagilar asos boʻladi: texnik reglamentlar va standartlarda belgilangan xavfsizlik talablariga nomuvofiq boʻlgan va salomatlik uchun jiddiy xavf tugʻdiradigan; salomatlik uchun jiddiy xavf tugʻdiradigan mahsulotning kelib chiqishini kuzatish imkoniyati (mahsulotning kuzatiluvchanligini taʼminlovchi hujjatlar) mavjud boʻlmaganda. 14. Texnik reglamentlarning talablariga nomuvofiq deb topilgan mahsulotni qaytarib olish ikki nusxada ushbu Nizomga 1-ilovaga muvofiq, texnik reglamentlarning talablariga nomuvofiq boʻlgan mahsulotni chaqirib olish dalolatnomasi bilan rasmiylashtiriladi. Dalolatnomaning bir nusxasi savdo obyektining egasi yoki sotuvchiga taqdim etiladi, ikkinchi nusxasi ishlab chiqaruvchida yoki ishlab chiqaruvchining vakolatli vakilida saqlanadi. 15. Chaqirib olingan mahsulot uni qayta ishlash yoxud utilizatsiya qilish toʻgʻrisida qaror qabul qilingunga qadar ishlab chiqaruvchi (ishlab chiqaruvchining vakolatli vakili), yetkazib beruvchi, import qiluvchi yoki sotuvchining hududida (alohida tartibda), unga tegish mumkin boʻlmaydigan sharoit taʼminlanib aniq koʻrsatilgan joyda, “Chaqirib olingan, realizatsiya qilinmaydi” ogohlantirish yozuvi koʻrsatilgan holda saqlanadi. 16. Agarda texnik reglamentlarning talablariga nomuvofiq deb topilgan mahsulot realizatsiya qilingan taqdirda, ishlab chiqaruvchi (ishlab chiqaruvchining vakolatli vakili), yetkazib beruvchi, import qiluvchi 3 ish kuni mobaynida mahsulotni qaytarish usullari, qabul qilish punktlarining joylashgan joyi hamda mahsulotning chaqirib olinishi natijasida yuzaga kelgan zararlarni qoplash boʻyicha batafsil axborot olish uchun ularning masʼul shaxslar toʻgʻrisida aloqa maʼlumotlari koʻrsatilgan holda respublika davriy bosma nashriyotlari va (yoki) tele-, radiokanallar orqali mahsulotning isteʼmolchilardan chaqirib olinishi toʻgʻrisida xabardor qiladi. 17. Ishlab chiqaruvchi (ishlab chiqaruvchining vakolatli vakili), yetkazib beruvchi (import qiluvchi) va sotuvchi chaqirib olingan mahsulotni samarali qabul qilib olishning taʼminlanishi uchun oʻzaro ish olib boradi. 18. Ishlab chiqaruvchi (ishlab chiqaruvchining vakolatli vakili), yetkazib beruvchi (import qiluvchi) va sotuvchi texnik reglamentlarning talablariga nomuvofiq boʻlgan mahsulotni isteʼmolchidan qabul qilib oladi hamda ikki nusxada ushbu Nizomga 2-ilovaga muvofiq shakl boʻyicha dalolatnoma tuziladi, texnik reglamentlarning talablariga nomuvofiq deb topilib, chaqirib olingan mahsulotni qabul qilish-topshirish dalolatnomasi bilan rasmiylashtiradi. Dalolatnomaning bir nusxasi isteʼmolchiga taqdim etiladi, ikkinchi nusxasi ishlab chiqaruvchi (ishlab chiqaruvchining vakolatli vakili) va/yoki sotuvchida saqlanadi. 19. Ishlab chiqaruvchi yoki ishlab chiqaruvchining vakolatli vakili, yetkazib beruvchi (import qiluvchi) texnik reglamentlarning talablariga nomuvofiq deb topilgan mahsulot chaqirib va (yoki) qaytarib olingandan keyin 1 ish kuni mobaynida mahsulotni chaqirib va (yoki) qaytarib olish boʻyicha koʻrilgan choralar, ularning natijalari toʻgʻrisida vakolatli organni xabardor qiladi. 20. Texnik reglamentlarning talablariga nomuvofiq deb topilgan mahsulotni chaqirib va (yoki) qaytarib olish holatlari toʻgʻrisidagi axborot vakolatli organning rasmiy saytida joylashtiriladi. 21. Nomuvofiq deb topilgan mahsulotlarni utilizatsiya qilish choralarini koʻrish boʻyicha vakolatli organ tomonidan mahsulot egasiga taqdimnoma kiritiladi. 22. Tadbirkorlik subyekti tomonidan taqdimnoma olinganidan soʻng quyidagilar taʼminlanishi shart: nomuvofiq deb topilgan mahsulotlar olib kirilishini va (yoki) muomalasini zudlik bilan toʻxtatish; nomuvofiq deb topilgan mahsulotlarni taqdimnoma olingan kundan boshlab 7 ish kunidan kechiktirmasdan muomaladan chaqirib olish; xaridorlarni (isteʼmolchilarni) taqdimnoma olganidan soʻng 7 ish kunidan kechiktirmasdan nomuvofiq deb topilgan mahsulotlar toʻgʻrisida, jumladan, buyurtma olingan kundan boshlab 7 ish kunidan kechiktirmasdan ommaviy axborot vositalari orqali xabardor qilish boʻyicha choralar koʻrish; yoʻq qilingan kundan boshlab 3 ish kunidan kechiktirmasdan utilizatsiya qilishning usuli, joyi, vaqti va shartlarini koʻrsatgan holda nomuvofiq deb topilgan mahsulotni utilizatsiya qilish boʻyicha qaror qabul qilish; tasdiqlovchi hujjatlarni taqdim etish bilan 5 ish kunidan kechiktirmasdan utilizatsiya qilishning tanlangan usuli, joyi, vaqti va shartlarini koʻrsatgan holda nomuvofiq deb topilgan mahsulotni utilizatsiya qilish; olib chiqilgan va (yoki) qaytarilgan kunidan boshlab 5 ish kunidan kechiktirmasdan tasdiqlovchi hujjatlarni taqdim etgan holda nomuvofiq deb topilgan mahsulotni Oʻzbekiston Respublikasi hududidan olib chiqish yoki qaytarish. 23. Nomuvofiq deb topilgan mahsulotning egasi mustaqil ravishda yoki davlat nazorati idoralarining taqdimnomasi asosida mahsulotni muomaladan chaqirib olishi hamda ularning vaqtincha saqlanishini taʼminlashi shart. 24. Agar nomuvofiq deb topilgan mahsulot egasi uni muomaladan chaqirib olish boʻyicha choralar koʻrmagan taqdirda, davlat nazorati idoralari bunday mahsulotni muomaladan qaytarib olish toʻgʻrisida va uni keyinchalik utilizatsiya qilish toʻgʻrisida ariza bilan sudga murojaat qiladi. 25. Nomuvofiq deb topilgan mahsulotni vaqtinchalik saqlash shartlari, uni utilizatsiya qilish uchun zarur boʻlgan muddat mobaynida bunday mahsulotga ijozatsiz tegilishi imkoniyati istisno qilinishi kerak. 26. Vaqtincha saqlashda boʻlgan nomuvofiq deb topilgan mahsulotning hisobga olinishi sifatli va xavfsiz mahsulotni hisobga olishdan alohida, qogʻoz va elektron shaklda olib boriladi. 27. Muomaladan chaqirib olingan nomuvofiq deb topilgan mahsulot utilizatsiya qilinishi mumkinligini aniqlash maqsadida barcha holatlarda ushbu mahsulotning ekspertizasi oʻtkaziladi. 28. Ekspertiza oʻtkazmasdan faqat quyidagi nomuvofiq deb topilgan mahsulotlar yoʻq qilinishi mumkin: organoleptik koʻrsatkichlari boʻyicha nomuvofiq deb topilgan; taqdim etilgan axborotlarga nomuvofiq boʻlgan; belgilangan yaroqlilik muddatlari mavjud boʻlmagan yoki yaroqlilik muddati oʻtgan; koʻrsatkichlari Oʻzbekiston Respublikasi qonunchiligi bilan belgilangan talablarga, texnik reglamentlarga, standartlashtirish hujjatlariga, texnik hujjatlarga nomuvofiq boʻlgan. 29. Ekspertiza davlat nazoratini amalga oshiruvchi mansabdor shaxslar tomonidan oʻtkaziladi. 30. Ekspertiza bunday mahsulotning tovarga ilova qilinadigan hujjatlarning toʻgʻri rasmiylashtirilganligi, ularda koʻrsatilgan maʼlumot koʻrsatkichlarning qoʻyilgan talablariga muvofiqligi, qadoqlanish, tamgʻalanish holatini baholash, tashqi koʻzdan kechirish va laboratoriya tekshiruvlarini (sinovlar) oʻz ichiga oladi. 31. Ekspertiza tayinlangan nomuvofiq deb topilgan mahsulotning namunalari (proba) bunday mahsulot boʻyicha laboratoriya tekshiruvlari (sinovlari) oʻtkazishning egasini ishtirokida quyidagilar tomonidan tanlanishi mumkin: davlat nazorati idorasining vakolatli vakili; belgilangan tartibda akkreditatsiyadan oʻtkazilgan muvofiqlikni baholash idoralari vakillari (ekspertizani oʻtkazish uchun mahsulot egasining mustaqil ravishda murojaat qilingan). 32. Oʻtkazilgan ekspertizaning natijalari boʻyicha nomuvofiq deb topilgan mahsulotning belgilangan tartibda keyingi yoʻq qilinishi mumkinligi toʻgʻrisida xulosa rasmiylashtiriladi. 33. Nomuvofiq deb topilgan mahsulotlar uning egasi tomonidan yoki mahsulot egasi utilizatsiya ishlarini bajarishni shartnoma asosida topshiradigan tashkilotlar tomonidan komissiya ishtirokida utilizatsiya qilinadi. Komissiya tarkibiga mahalliy ijro etuvchi hokimiyati organlari, Inspeksiya, Sanitariya-epidemiologik osoyishtalik va jamoat salomatligi xizmati, soliq organlarining hamda jamoatchilik vakillari kiradi. 34. Nomuvofiq deb topilgan mahsulotlarni utilizatsiya qilish joyini belgilashda ekologiya va atrof-muhitni muhofaza qilish sohasidagi vakolatli davlat organining utilizatsiya qilishni amalga oshirish usuli boʻyicha xulosasi inobatga olinadi. 35. Tarkibida ifloslantiruvchi moddalarni oʻz ichiga olgan nomuvofiq deb topilgan mahsulotlar yoʻq qilinishidan oldin ularni har qanday ishlatish va qoʻllash uchun yaroqsiz qiluvchi, shuningdek, ularning insonlar, hayvonlar va atrof-muhitga salbiy taʼsirini istisno qiluvchi holatga keltirilishi lozim. 36. Nomuvofiq deb topilgan mahsulot atrof-muhitni muhofaza qilish boʻyicha normativ va texnik hujjatlarning talablariga rioya qilgan holda texnik jihatdan qulay har qanday usulda utilizatsiya qilinadi. 37. Ekspertiza natijalari boʻyicha uning insonlar va hayvonlarning kasalliklari yoki zaharlanishini yuzaga keltirish va tarqatish xavfini, shuningdek, atrof-muhitni ifloslantirish xavfini tugʻdirishi aniqlanib, nomuvofiq deb topilgan mahsulot bunday mahsulotni utilizatsiya qilish toʻgʻrisida taqdimnoma chiqargan davlat nazorati idorasining vakili ishtirokida utilizatsiya qilinadi, bunda ushbu vakilning ishtiroki videoaloqa orqali masofadan turib ham taʼminlanishi mumkin boʻladi. 38. Nomuvofiq deb topilib utilizatsiya qilish uchun qaytarilgan mahsulotlar egasi boʻlgan tadbirkorlik subyekti vakolatli organning soʻroviga binoan uni 5 ish kunidan kechiktirmasdan, majburiy tartibda tanlangan utilizatsiya usuli, joyi, vaqti va utilizatsiya qilish shartlari koʻrsatilgan tasdiqlovchi hujjatlarni taqdim etgan holda nomuvofiq deb topilgan mahsulotlar yoʻq qilinganligi toʻgʻrisida, nomuvofiq deb topilgan mahsulotlar Oʻzbekiston Respublikasi hududidan olib chiqib ketilganligi yoki uni qaytarib berilganligi toʻgʻrisida xabardor qilishi shart. 39. Muomaladan chaqirib olingan nomuvofiq deb topilgan mahsulotlarni utilizatsiya qilish usullari va shartlari qonunchilikka, xalqaro shartnomalarga va (yoki) qonunchilik hujjatlariga muvofiq tadbirkorlik subyekti tomonidan belgilanadi. 40. Nomuvofiq deb topilgan mahsulotlarni muomaladan chaqirib olish (qaytarib olish), qaytarib berish, saqlash, tashish (olib chiqish), utilizatsiya qilish bilan bogʻliq xarajatlar taqdimnoma berilgan yoki choralar koʻrish uchun nomuvofiq deb topilgan mahsulot qaytarib berilgan tadbirkorlik subyekti mablagʻlari hisobidan moliyalashtiriladi. 41. Davlat nazorati natijalariga asosan texnik jihatdan tartibga solish, standartlashtirish, muvofiqlikni baholash va metrologiya sohasidagi qonunchilik talablariga nomuvofiq deb topilgan mahsulotlar toʻgʻrisidagi maʼlumotlar vakolatli organ tomonidan roʻyxatga olinadi va elektron dasturga joylashtiriladi. 42. Mahsulotlar texnik reglamentlar va standartlar talablariga nomuvofiq deb topilgan hollarda, vakolatli organ tomonidan 1 ish kuni muddatda, kamchiliklar toʻgʻirlangunga qadar ushbu mahsulotlar, shuningdek, ularni ishlab chiqaruvchilar sotuvi vaqtincha toʻxtatib turiladigan mahsulotlar roʻyxatiga, isteʼmolchilarning salomatligi va osoyishtaligiga xavf tugʻdiradigan xavfsizlik talablari buzilgan holatlarda sotish taqiqlangan mahsulotlar roʻyxatiga kiritiladi. 43. Texnik reglamentlar va standartlar talablariga nomuvofiq deb topilgan mahsulotlar roʻyxatiga quyidagi maʼlumotlar kiritiladi: mahsulot (tovar) nomi; ishlab chiqaruvchi korxona nomi; ishlab chiqaruvchi STIRi; ishlab chiqaruvchi korxona rasmiy vakilining STIRi; ishlab chiqaruvchi mamlakat nomi; mahsulot toʻpi (partiyasi); tashqi iqtisodiy faoliyat tovar nomenklaturasi kod raqami; mahsulot summasi; mahsulot ishlab chiqarilgan vaqt (kun, oy, yil); mahsulotning egasi toʻgʻrisida maʼlumotlar; nomuvofiq boʻlgan mahsulot aniqlangan savdo obyektining nomi va manzili; mahsulotda aniqlangan nomuvofiqliklar; muvofiqlik sertifikati va sinov bayonnomalari mavjudligi toʻgʻrisidagi axborot; mahsulot importiga taqiq qoʻyilgan sana; mahsulot importiga qoʻyilgan taqiqning tugash sanasi. 44. Texnik reglamentlar ijrosini taʼminlashda masʼul etib belgilangan davlat va xoʻjalik boshqaruvi organlari tomonidan tasdiqlangan tartibda mahsulotlarni nomuvofiqligini aniqlanganda vakolatli organga mazkur nizomning 48-bandida nazarda tutilgan maʼlumotlar kiritadi. 45. Vakolatli organ tegishli maʼlumotlar asosida texnik jihatdan tartibga solish sohasidagi normativ hujjatlar talablariga nomuvofiqlik aniqlangan kunning oʻzida roʻyxatga oladi. 46. Mazkur roʻyxatga kiritilgan import bilan bogʻliq nomuvofiq deb topilgan mahsulotlar toʻgʻrisidagi maʼlumotlar Iqtisodiyot va moliya vazirligi huzuridagi Bojxona qoʻmitasiga real vaqt rejimida elektron tarzda taqdim etiladi. 47. Texnik reglamentlar, standartlar va qonun hujjatlari bilan belgilangan majburiy talablarga nomuvofiq deb topilgan mahsulotlar roʻyxatiga kiritilgan mahsulotlarning ular roʻyxatga olingan kundan boshlab olti oy muddatga roʻyxatdan chiqarilishi, nomuvofiq deb topilgan tegishli mahsulotni ishlab chiqaruvchi (uning rasmiy vakili) tomonidan Oʻzbekiston Respublikasi hududiga olib kirilishi, erkin muomalaga chiqarilishi taqiqlanadi. 48. Tadbirkorlik subyektlari mazkur Nizomda koʻrsatilgan olti oylik taqiq muddatidan soʻng nomuvofiq deb topilgan mahsulotning yangi toʻplarini amaldagi texnik reglament va standartlar talablari asosida sinovlardan oʻtkazib, mahsulotning muvofiqligi tasdiqlangandan soʻng tegishli hujjatlar (sinov bayonnomalari, foto va video materiallar, texnologik jarayon hujjatlari) bilan vakolatli organga murojaat etadi. 49. Taqdim etilgan hujjatlarni oʻrganish jarayonida zaruratga koʻra korxona murojaatiga asosan vakolatli organ tomonidan joyiga chiqqan holda ishlab chiqarish sharoitlari oʻrganiladi. 50. Mahsulot egasi sotishni taqiqlash toʻgʻrisidagi qarordan norozi boʻlgan taqdirda, qonunchilikda belgilangan tartibda sudga shikoyat qilish huquqiga ega. 51. Nomuvofiq deb topilgan mahsulotni ishlab chiqaruvchi yoki Oʻzbekiston Respublikasi hududida ishlab chiqaruvchining manfaatlarini qonunchilikka muvofiq ifodalash vakolati berilgan shaxs yoki import qiluvchi (keyingi oʻrinlarda — tadbirkorlik subyekti) nomuvofiq deb topilgan mahsulotlarni texnik reglamentlar talablariga rioya etilishi va majburiy boʻlgan standartlar talablariga muvofiqlashtirish imkoniyati aniqlaganidan soʻng texnik reglamentlar talablariga nomuvofiq deb topilgan mahsulotlarni muomalaga chiqarishga yoʻl qoʻymaslik maqsadida tuzatish choralarini koʻrganda hamda texnik reglament va amaldagi standartlar talablari asosida sinovlardan oʻtkazib, mahsulotning muvofiqligi tasdiqlangandan soʻng tegishli hujjatlar (sinov bayonnomalari, foto va video materiallar, texnologik jarayon hujjatlari) bilan ushbu mahsulotlarni olib kirishni va muomalaga chiqarishni tiklash imkoniyatini koʻrib chiqish uchun vakolatli organga murojaat qilishi mumkin. 52. Vakolatli organ tomonidan taqdim etilgan hujjatlar toʻplami qonunchilikda belgilangan muddatlarda tahlil qilinadi hamda mahsulotlarni olib kirishni va muomalaga chiqarishni tiklash yuzasidan qabul qilingan qaror toʻgʻrisida ariza beruvchini xabardor qiladi. 53. Taqdim etilgan mahsulot uchun texnik reglamentlarda va talablariga rioya etilishi majburiy boʻlgan standartlarda sanitariya-epidemiologiya, veterinariya, fitosanitariya yoki ekologik talablar mavjud boʻlgan holda, vakolatli organ tomonidan sanitariya-epidemiologiya va veterinariya ekspertizalarini, fitosanitariya nazorati yoki ekologik ekspertizadan oʻtkazish zarurligini belgilaydi. Tadbirkorlik subyekti davlat sanitariya nazorati idoralaridan, davlat veterinariya nazorati idoralaridan va oʻsimliklar karantini boʻyicha davlat idoralaridan, shuningdek, tabiatni muhofaza qilish davlat idoralaridan barcha zarur xulosalarni olishni va vakolatli organga taqdim etishni taʼminlaydi. Sinovlarni oʻtkazish bilan bogʻliq xarajatlar ariza beruvchi tomonidan qoplanadi. 54. Hujjatlar toʻplamini oʻrganishning natijalari ijobiy boʻlgan holda ariza beruvchi vakolatli organ tomonidan mahsulotlarni olib kirish va muomalaga chiqarish mumkinligi toʻgʻrisida xabardor qilinadi. 55. Vakolatli organ tuzatish choralarining samaradorligini baholash uchun koʻrsatilgan roʻyxatga kiritilmagan qoʻshimcha maʼlumotlarni soʻrashga haqlidir. 56. Korxonalar tomonidan ishlab chiqarilgan mahsulotlarni Oʻzbekiston Respublikasi hududiga olib kirish va muomalaga chiqarishni qayta tiklash toʻgʻrisidagi masalani koʻrib chiqish uchun quyidagi maʼlumotlar taqdim etiladi: texnik reglamentlar talablariga nomuvofiq deb topilgan mahsulotlarning muomalaga chiqarilishiga yoʻl qoʻymaslik maqsadida ishlab chiqaruvchi tomonidan bajarilgan tuzatish choralari toʻgʻrisidagi. Tuzatish choralari toʻgʻrisidagi maʼlumotlar oʻz ichiga tadbirkorlik subyekti tomonidan koʻrilgan cheklash choralarini qoʻllash uchun asos hisoblangan koʻrsatkichlar boʻyicha belgilangan talablarga muvofiq boʻlgan mahsulotlar ishlab chiqarilishini kafolatlaydigan aniq chora-tadbirlarni ishlab chiqilgan boʻlishi kerak; cheklash choralari koʻrilgan, shu jumladan, buzilgan koʻrsatkichlar boʻyicha mahsulotlarga nisbatan texnik reglamentlar talablari bilan belgilangan barcha xavfsizlik koʻrsatkichlari boʻyicha akkreditatsiyadan oʻtgan sinov laboratoriyalarida (markazlarida) oʻtkazilgan sinov natijalari toʻgʻrisida. Mahsulotlarning sinovlari, bajarilgan tuzatish choralarining samaradorligini tasdiqlash maqsadida tegishli tuzatish ishlari bajarilgandan soʻng yangi ishlab chiqarilgan mahsulotlar toʻpida oʻtkazilishi shart. Agar cheklash choralarini qoʻllash uchun asos sifatida mikrobiologik xavfsizlik koʻrsatkichlari boʻyicha nomuvofiqlik xizmat qilgan hollarda, mahsulot ishlab chiqarilganidan soʻng ham uning yaroqlilik muddati tugashida oʻtkazilishi kerak; mahsulot texnik reglamentlar talablariga majburiy muvofiqligini tasdiqlash amalga oshirilishi toʻgʻrisida. Majburiy muvofiqligini tasdiqlash toʻgʻrisidagi axborot tegishli mahsulotning muvofiqligini baholash (tasdiqlash) hujjatlarining tasdiqlangan nusxasi taqdim etiladi; agar cheklash choralarini kiritish uchun mikrobiologik xavfsizlik koʻrsatkichlarining nomuvofiqligi asos boʻlgan boʻlsa yoxud tuzatish chora-tadbirlarining oʻtkazilishini instrumental nazorat bilan tasdiqlash imkoniyati boʻlmasa, ishlab chiqarish (tayyorlash), saqlash, tashish (transportda tashish) jarayonlarining xavfsiz mahsulotning muomalaga chiqarilishini taʼminlaydigan talablarga ishlab chiqarish (tayyorlash), saqlash, tashish (transportda tashish) jarayonlarining muvofiqligi toʻgʻrisida. Axborot davlat nazorati (tekshiruv) idorasining hududiy boʻlinmasi tomonidan oʻtkazilgan nazorat (tekshiruv) tadbiri, tekshiruvi, ekspertizasi va boshqalar natijalari boʻyicha tasdiqlangan ijobiy xulosasi taqdim etiladi; tamgʻani belgilangan talablarga muvofiqlashtirilganligi toʻgʻrisidagi cheklash choralarini qoʻllash uchun mahsulot toʻgʻrisida ishonchli maʼlumotlarni taqdim etilishi qismida tamgʻalanish boʻyicha nomuvofiqlik xizmat qilgan boʻlsa tamgʻa boʻyicha koʻrilgan tuzatish choralari toʻgʻrisidagi maʼlumot, shuningdek, ishlab chiqaruvchi tomonidan tasdiqlangan tamgʻaning namunasi (maketi) bilan taqdim etiladi; texnologik hujjatlarga oʻzgartirishlar kiritilganligi toʻgʻrisidagi, agar ishlab chiqaruvchi tomonidan mahsulot tarkibiga kiruvchi mahsulot komponentlarini, uni ishlab chiqarish texnologiyasini, nomlanishi qismida mahsulot tamgʻasini, tarkibini, yaroqlilik muddatini, ozuqaviy qiymat koʻrsatkichlarini, geni modifikatsiyalangan organizmlarning mavjudligi toʻgʻrisidagi maʼlumotlarni oʻzgartirish (chiqarib tashlash) toʻgʻrisida qaror qabul qilingan taqdirda. Texnologik hujjatlarga nisbatan qoʻllangan tuzatish choralari toʻgʻrisidagi axborot texnologik hujjatlarni (texnikaviy shartlar, texnologik yoʻriqnoma, retseptura va boshqa) tasdiqlangan nusxalari taqdim etiladi. 57. Mahsulotni import qiluvchi Oʻzbekiston Respublikasi hududida sinovlarni oʻtkazish maqsadida mahsulotlar toʻpini olib kirishga ruxsat olish uchun vakolatli organga murojaat qiladi. Murojaatga texnik jihatdan tartibga solish sohasidagi normativ hujjatlar va boshqa normativ-huquqiy hujjatlar talablariga nomuvofiq deb topilgan mahsulotlarni muomalaga chiqarilishiga yoʻl qoʻymaslik maqsadida ishlab chiqaruvchi tomonidan amalga oshirilgan tuzatish choralari toʻgʻrisidagi axborotlar va mahsulotlarni ishlab chiqaruvchi hududidagi belgilangan tartibda akkreditatsiyadan oʻtkazilgan laboratoriya (markaz) tomonidan mahsulotlarni xavfsizlik koʻrsatkichlari boʻyicha taqdim etilgan tekshirish natijalari ilova qilinadi. 58. Vakolatli organ taqdim etilgan materiallarni koʻrib chiqadi, import qiluvchi sinovlarni Oʻzbekiston Respublikasi hududida oʻtkazish uchun mahsulotlar toʻpini olib kirishi mumkinligi toʻgʻrisida xabardor qilinadi. 59. Import qiluvchi sinovlarni Oʻzbekiston Respublikasi hududida oʻtkazish uchun mahsulotlar toʻpini olib kirgan paytdan boshlab mahsulotga tegishli hujjatlarni taqdim etgan holda 2 ish kuni mobaynida olib kirilgan mahsulotlar toʻgʻrisida vakolatli organni xabardor qiladi. 60. Sinovlar oʻtkazilganidan soʻng, import qiluvchi mahsulotlarni olib kirilishini va muomalaga chiqarilishini qayta tiklash imkoniyatini koʻrib chiqilishi yuzasidan vakolatli organga murojaat qiladi. 61. Tuzatish choralarining samaradorligini tasdiqlash uchun import qiluvchi korxonalar ishlab chiqarilgan mahsulotlarni Oʻzbekiston Respublikasi hududiga olib kirilishi va muomalaga chiqarilishini qayta tiklashga asos boʻluvchi hujjatlarni vakolatli organga taqdim etadi. 62. Mahsulotlarni texnik jihatdan tartibga solish sohasidagi normativ hujjatlar va boshqa normativ-huquqiy hujjatlar talablariga muvofiqligini aniqlash, ularning roʻyxatini yuritish, erkin muomaladan chiqarish, utilizatsiya qilish ushbu Nizomga 3-ilovaga muvofiq sxema boʻyicha yuritiladi. 63. Vakolatli organ nomuvofiq deb topilgan mahsulotlar roʻyxatini quyidagi maʼlumotlar asosida yuritadi: texnik reglamentlar ijrosini taʼminlashda masʼul etib belgilangan davlat va xoʻjalik boshqaruvi organlari tomonidan aniqlangan texnik jihatdan tartibga solish sohasidagi normativ hujjatlarga, shu jumladan, texnik reglamentlar talablariga nomuvofiq deb topilgan mahsulotlar toʻgʻrisidagi maʼlumotlar; Sogʻliqni saqlash vazirligi, Qurilish va uy-joy kommunal xoʻjaligi vazirligi, Ekologiya, atrof-muhitni muhofaza qilish va iqlim oʻzgarishi vazirligi tomonidan nomuvofiq deb topilgan mahsulotlar toʻgʻrisidagi maʼlumotlar. Mazkur bandda keltirilgan idoralar tomonidan Vazirlar Mahkamasi huzuridagi Oʻzbekiston texnik jihatdan tartibga solish agentligiga har oyda keyingi oyning 5 sanasiga qadar Nizomga 4-ilovaga muvofiq maʼlumotlarni elektron koʻrinishda taqdim etadi. 64. Vakolatli organ uch ish kuni muddatda oʻzining rasmiy veb-sayti yoki ommaviy axborot vositalari hamda ijtimoiy tarmoqlar orqali mahsulotlarda aniqlangan nomuvofiqliklar toʻgʻrisida jamoatchilikni va isteʼmolchilarni xabardor qiladi. 65. Vakolatli organga taqdim etilgan axborot va hujjatlarning haqqoniyligi va toʻgʻriligi uchun ularni taqdim etgan vakolatli davlat organlari javobgar hisoblanadi. 66. Vakolatli organ taqdim etilgan maʼlumotlarning haqqoniyligi va roʻyxatga toʻgʻri kiritilishi uchun javobgar hisoblanadi. 67. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Vazirlar Mahkamasining “Mahsulotlarni sertifikatlashtirish tartibotini soddalashtirishga doir qoʻshimcha chora-tadbirlar toʻgʻrisida” 2004-yil 6-iyuldagi 318-son qarorida: a) 1-band quyidagi tahrirda bayon qilinsin: “Quyidagilar: Mahsulotni standart talablariga muvofiq sertifikatlashtirish tartibi toʻgʻrisidagi nizom 2-ilovaga tasdiqlansin”; v) quyidagi tahrirdagi 2-ilova bilan toʻldirilsin: 1. Mazkur Nizom ishlab chiqariladigan va chetdan keltiriladigan mahsulotlarni standart talablariga sertifikatlashtirish tartibini belgilaydi. Mahsulotlarni sertifikatlashtirishni tashkil qilish va oʻtkazish ishlari belgilangan tartibda akkreditatsiyadan oʻtgan mahsulotlarni sertifikatlashtirish organlari (keyingi oʻrinlarda — MSO) tomonidan amalga oshiriladi. Mahsulotlarning har bir turi boʻyicha sertifikatlashtirish tartibi MSO tomonidan ishlab chiqilgan va tasdiqlangan sifat boʻyicha qoʻllanma va sifat menejmenti tizimi hujjatlari bilan belgilanadi. Ushbu Nizom mahsulotlar yoki mahsulot talablariga bogʻliq loyihalash jarayonlari (shu jumladan, tadqiqotlar), ishlab chiqarish, qurilish, montaj, sozlash, foydalanish, saqlash, tashish, sotish va utilizatsiya qilish (keyingi oʻrinlarda — mahsulot) uchun standartlarda belgilangan talablarga muvofiqligini setifikatlashtirish sxemalarini oʻz ichiga oladi. Sertifikatlashtirish davomida ilgari tekshirilgan xavfsizlik boʻyicha tavsifga taʼsir etmaydigan mahsulotning dizayni yoki tashqi tavsiflari oʻzgarishi zamonaviylashtirilgan mahsulotni qoʻshimcha baholashga sabab boʻlmaydi. Mahsulot xavfsizligi boʻyicha majburiy tavsiflar standartlarda belgilanadi. 2. Mazkur Nizom mahsulotlarni standart talablariga muvofiq sertifikatlashtirishga tatbiq etiladi. Mahsulotlarni sertifikatlashtirishda bir nechta MSO mavjud boʻlsa, ariza beruvchi oʻz tanloviga binoan ulardan biriga murojaat qilish huquqiga ega. 3. Mahsulotlarni sertifikatlashtirish ushbu Nizomga 1-ilovada keltirilgan sxemaga muvofiq amalga oshiriladi. Bunda ushbu Nizomning 16-bobida keltirilgan mahsulotlarni sertifikatlashtirish chizmalari hamda 2-ilovada keltirilgan muvofiqlik sertifikati orqali mahsulotlarning muvofiqligini tasdiqlash jadvali qoʻllanilishi hisobga olinadi. Sertifikatlashning chizmalari tekshirishlar hajmiga qarab sertifikatlashtirish chizmasining murakkabligi, mahsulotning xavfsizlik darajasiga bogʻliq holda aniqlanadi. Oʻzbekiston Respublikasida mahsulotlarni sertifikatlashning tavsiya etiladigan chizmalari ushbu Nizomning 16-bobida keltirilgan. Har bir muayyan holatda MSO ariza beruvchining taklifini, yetkazib beriladigan mahsulot hajmi va muddatini, sinash usullarini, ishlab chiqarishning oʻziga xos xususiyatlarini va uning barqarorligining buzilish xavfi mavjudligini, shuningdek mazkur mahsulotning isteʼmolchilar uchun potensial xavfini hisobga olgan holda sertifikatlashtirish chizmasini tanlaydi. Xalqaro tizimlar yoki bitimlar doirasida sertifikatlashtirish ushbu hujjatlarda nazarda tutilgan chizmalar boʻyicha bajariladi. 4. Sertifikatlashtirishda mahsulot muvofiqligini tasdiqlanishi lozim boʻlgan xususiyatlar (koʻrsatkichlar) roʻyxati, tekshirish va sinash usullari keltirilgan, sertifikatlashtiriladigan mahsulotga standartlarda belgilangan talablarga mos ekanligi tasdiqlanadi. Standartlarda sertifikatlashtirish sinovlari toʻgʻrisida boʻlim keltirilmagan yoki davlatlararo standartlarni qoʻllanishi koʻrsatilmagan boʻlsa, u holda MSO standartlarda koʻrsatilgan tavsiflar majmuidan birinchi navbatda xavfsizlik boʻyicha talablarni belgilovchi koʻrsatkichlarni tanlaydi. 5. Sertifikatlashtirishda muayyan mahsulot uchun standartlardan tashqari mahsulotning majburiy talablarini belgilovchi normativ-huquqiy hujjatlarga va boshqa rasmiy nashr etilgan normativ hujjatlarga ham amal qilish lozim. 6. Mahsulot sinovlarini oʻtkazishda takrorlashga yoʻl qoʻymaslik maqsadida milliy akkreditatsiyadan oʻtgan sinov laboratoriyalari (keyingi oʻrinlarda — SL) milliy akkreditatsiyadan oʻtgan boshqa SLda oʻtkazilgan sinov natijalarini oʻzaro tan olishlari lozim. SLda muayyan koʻrsatkichlar boʻyicha oʻtkazilgan sinovlarning natijalari mavjud boʻlsa, u holda MSO bu natijalardan qoʻshimcha sinovlarsiz mahsulotlarni sertifikatlashtirishda foydalanishi mumkin. Bunda sinovlarning oʻtkazilgan vaqti hisobga olinib, ushbu muddat mahsulot standartida belgilangan yaroqlilik muddatidan oshmasligi kerak. 7. Sertifikatlashtirish ishlariga haq toʻlash, ariza beruvchi tomonidan muvofiqlikni baholash ishlari natijalaridan qatʼi nazar, qonunchilikda belgilangan tartibda amalga oshiriladi. Bunda muvofiqlikni baholash ishlari toʻlov oldindan amalga oshirilgandan soʻng bajariladi. 8. Mahsulotning muvofiqlik sertifikatini rasmiylashtirish va berish muddati barcha zarur hujjatlar (sinov bayonnomalari va dalolatnomalar) berilgan vaqtdan boshlab uch ish kunidan oshmasligi lozim. 9. Ushbu Nizomda quyidagi asosiy tushunchalar qoʻllaniladi: ariza beruvchi — ishlab chiqaruvchi, ishlab chiqaruvchining vakolatli vakili, sotuvchi yoki import qiluvchi; akkreditatsiyadan oʻtgan sinov laboratoriyasi (markazi) — akkreditatsiya organi tomonidan rasman tan olingan va muvofiqlikni baholash sohasida yagona davlat reyestriga kiritilgan, sinov va oʻlchashlarni amalga oshiradigan Oʻzbekiston Respublika qonunchiligiga muvofiq roʻyxatdan oʻtgan yuridik shaxs yoki uning nomidan harakat qiluvchi ushbu yuridik shaxsning tarkibiy boʻlinmasi; ishlab chiqarishni baholash — sertifikatlashtirish organlari tomonidan ishlab chiqaruvchida respublika hududida muomalaga chiqarilayotgan mahsulotlarning standart talablariga sertifikatlashtirishda tasdiqlanadigan doimiy (barqaror) muvofiqligini taʼminlash uchun zarur shart-sharoitlarga ega ekanligini aniqlash maqsadida amalga oshiriladigan amallar toʻplamini oʻzida ifodalovchi mahsulotlarni sertifikatlashtirish sxemasining bir qismi; importyor — mahsulot yetkazib beruvchi xorijiy ishlab chiqaruvchi (sotuvchi) bilan tashqi savdo bitimini tuzib, ushbu mahsulotni respublika hududida muomalaga chiqaradigan va uning standart talablariga muvofiqligi uchun javobgar boʻlgan, qonunchilikda belgilangan tartibda roʻyxatdan oʻtgan yuridik yoki jismoniy shaxs; ishlab chiqaruvchining oʻz sinov laboratoriyasi — ishlab chiqaruvchining sinov va oʻlchashlarni qonunchilikda belgilangan tartibda amalga oshiruvchi tarkibiy boʻlinmasi; ishlab chiqaruvchining filiali — ishlab chiqaruvchining yuridik shaxs boʻlmagan, hududidan tashqarida joylashgan va uning barcha funksiyalari yoki ularning bir qismini bajaradigan alohida boʻlinmasi; mahsulot toʻpi — muvofiqlikni tasdiqlash uchun ariza beruvchi tomonidan taqdim etilgan yuk hujjatga muvofiq bir turdagi, bir nomli va belgili mahsulot birligi; sertifikatlashtirilgan mahsulotlarni davriy baholash — sertifikatlangan mahsulotning sertifikatlashtirilayotganda belgilangan talablarga muvofiqligini tasdiqlash maqsadida amalga oshiriladigan davriy, takroriy baholash tartib-taomili; sotuvchi — ishlab chiqaruvchi boʻlmagan holda mahsulotlarni shartnoma boʻyicha muomalaga chiqaruvchi, Respublika qonunchiligida belgilangan tartibda tadbirkor sifatida roʻyxatdan oʻtgan yuridik yoki jismoniy shaxs; sertifikatlashtirish sxemasi — mahsulotning standart talablariga muvofiqligi dalili sifatida koʻrib chiqiladigan harakatlar majmui; turkum ishlab chiqariladigan mahsulot — yagona texnik hujjatlarga muvofiq yagona texnologik jarayon boʻyicha ishlab chiqariladigan va respublika hududida davriy yoki ketma-ket muomalaga chiqariladigan mahsulot toʻpi; yuk kuzatuv hujjatlari — mahsulot nomenklaturasi va miqdorini belgilovchi hujjatlar; yagona buyum — donabay mahsulotning alohida yakka nusxasi; ekspert — maʼlum sohada mahsulot muvofiqligini tasdiqlash uchun bilim va malakaga ega boʻlgan, sertifikatlashtirish organida mahsulot muvofiqligini tasdiqlash boʻyicha faoliyat yuritadigan jismoniy shaxs. 10. Muvofiqlik sertifikati MSO tomonidan rasmiylashtiriladi. MSOlardan biri ariza beruvchi tomonidan mustaqil tanlanadi. Mahsulotlarni sertifikatlashtirish uchun ariza beruvchi mazkur Nizomga 3-ilovada keltirilgan shaklda elektron tizim orqali arizani tegishli MSOga yuboradi. 11. Mahsulotlarni sertifikatlashtirish chizmalari ketma-ket bajariladigan quyidagi tartiblarni oʻz ichiga oladi: a) MSOga sertifikatlashtirish yuzasidan ariza berish va uni koʻrib chiqish; b) taqdim etilgan mahsulot standarti va arizaga ilova qilingan boshqa hujjatlarni tahlil qilish; v) ariza boʻyicha qaror qabul qilish; g) intellektual mulk obyektlariga, (tovar belgilari, tovar kelib chiqqan joy nomlari va geografik koʻrsatkichlar) (keyingi oʻrinlarda — IMO) huquqlariga rioya etilganligini oʻrganish va tekshirish; d) sinov dasturini tayyorlash va tasdiqlash (6-chizmadan tashqari); e) namunalarni identifikatsiya qilish, tanlab olish va SLga yetkazish (6-chizmadan tashqari); j) namunalarni SLda sinovdan oʻtkazish (6-chizmadan tashqari); z) mahsulotni ishlab chiqarish sharoitlarini baholash (sertifikatlashtirishning 3, 4 va 5-chizmalari uchun); i) sifat tizimini baholash (5 va 6-chizmalari uchun); y) olingan natijalarni tahlil qilish, muvofiqlik sertifikatini berish yoki uni berishni rad etish; k) muvofiqlik sertifikatini davlat reyestrida elektron roʻyxatga olish. 12. Ariza beruvchi istalgan vaqtda, MSO esa birinchi talabga koʻra quyidagi hujjatlarni taqdim etishi shart: a) akkreditatsiya qilish sohasiga taalluqli boʻlgan mahsulotni sertifikatlashtirish qoidalari; b) sertifikatlashtirish boʻyicha xizmatlar narxlari (tariflari) preyskuranti; v) akkreditatsiya guvohnomasi. 13. Ishlab chiqarilayotgan mahsulotga muvofiqlik sertifikatini rasmiylashtirish uchun ariza beruvchi MSOga elektron tizim orqali ariza bilan murojaat qiladi. Arizaga quyidagi hujjatlar ilova qilinadi: mahsulotning standart nusxasi; mahsulotni markirovka qilish namunasi (mahsulot toʻgʻrisida axborot); IMO roʻyxatdan oʻtkazilganligi toʻgʻrisidagi muhofaza hujjati (guvohnoma yoki patent) yoki IMOdan foydalanish toʻgʻrisida litsenziya (mavjud boʻlsa); mahsulot standart talablariga muvofiqligiga isbot sifatida ariza beruvchi tomonidan taqdim etilgan boshqa hujjatlar (mavjud boʻlsa); Arizaga ilova qilingan va chet tilida yozilgan hujjatlar Oʻzbekiston Respublikasining davlat tilidagi tarjimasi bilan taqdim etilishi shart. 14. Taqdim etilgan mahsulot uchun standartda veterinariya, fitosanitariya yoki ekologik talablar mavjud boʻlganda, MSO veterinariya ekspertizalarini, fitosanitariya nazorati yoki ekologik ekspertizadan oʻtkazish zarurligini aniqlaydi. Mazkur amallar sertifikatlashtirish sinovlari bilan bir vaqtning oʻzida oʻtkazilishi mumkin va ariza beruvchiga muvofiqlik sertifikatini berishdan avval, bu amallar tegishli hujjatlarni taqdim etilishi bilan tugallanishi lozim. 15. Arizada nazarda tutilgan taqdirda, MSO ishlab chiqarilayotgan mahsulotni sertifikatlashtirish ishlarini (veterinariya va fitosanitariya xulosalari) nusxalarini olish muddatini kechiktirgan holda boshlashi mumkin. Bu holda sertifikatlashtirish organi ishlab chiqarilayotgan mahsulotga muvofiqlik sertifikatini faqat ariza beruvchi tomonidan ijobiy natijalarga ega boʻlgan hujjatlarning barcha zarur nusxalari taqdim etilgandan keyin berishga haqlidir. 16. Mahsulotlarni sertifikatlashtirish jarayonida MSO tomonidan tegishli mahsulotda qoʻllanilgan nom, qadoqlar va boshqa rekvizitlarda IMOga boʻlgan huquqlarga rioya etilganligini aniqlash maqsadida oʻrganish va tekshirishlar amalga oshiriladi. Ushbu oʻrganish va tekshirishlar sertifikatlashtirish sinovlarini oʻtkazish uchun tanlab olingan mahsulot namunalarida (yorliq va qadoqlarda) qoʻllanilgan belgi, nom va boshqa rekvizitlarni Adliya vazirligining “Sanoat mulki muhofazasi portali”da mavjud maʼlumotlar bilan solishtirish orqali oʻtkaziladi. 17. Tegishli mahsulotda qoʻllanilgan IMO roʻyxatdan oʻtkazilganligi toʻgʻrisidagi muhofaza hujjati (guvohnoma, patent yoki ularga ilova) nusxasi yoki IMOdan foydalanish toʻgʻrisidagi shartnoma nusxasi mavjud boʻlganda bunday oʻrganish va tekshirishlar amalga oshirilmaydi. Oʻrganish va tekshirish natijasida tegishli mahsulotda IMOning qonunga xilof ravishda qoʻllanilganligi (kontrafaktligi) aniqlanganda, MSO sertifikatlashtirish ishlarini toʻxtatadi va ariza beruvchiga asoslangan rad javobi beradi. Bunda mahsulotda IMOning qonunga xilof ravishda qoʻllanilganligini (kontrafaktligini) aniqlagan MSO tegishli maʼlumotlarni Vazirlar Mahkamasi huzuridagi Oʻzbekiston texnik jihatdan tartibga solish agentligi (keyingi oʻrinlarda — Agentlik) va Adliya vazirligiga bir kun muddatda kiritishi shart. 18. MSO ariza beruvchi tomonidan taqdim etilgan ariza va unga ilova qilingan hujjatlarni quyidagi nuqtai-nazardan koʻrib chiqadi va tahlil qiladi: a) arizaning toʻgʻri toʻldirilganligi; b) arizaga taqdim etilgan hujjatlar toʻplamida materiallar toʻliqligi va yetarliligi. Ariza berilgandan soʻng MSO uni koʻrib chiqib, taqdim etilgan hujjatlarni tahlil qiladi va arizani olgandan keyin ikki ish kunidan kechiktirmay, ariza beruvchiga mahsulotlarni sertifikatlashtirishning belgilangan tartibiga asoslanadigan sertifikatlashtirishning barcha asosiy shartlari, shu jumladan, sertifikatlashtirish chizmasi va sertifikatlashtirish uchun normativ hujjat, sinovlar oʻtkaziladigan SL koʻrsatilgan qarorni maʼlum qiladi. Qarorning tavsiya etilgan shakli mazkur Nizomga 4-ilovada keltirilgan. Sertifikatlashtiriladigan mahsulotning standartlarida veterinariya, fitosanitariya yoki ekologik normalar va talablar mavjud boʻlsa, qarorda veterinariya, fitosanitariya, xulosalarni yoki ekologik ekspertizani olish zarurligi ham koʻrsatiladi. Ariza va ariza beruvchi tomonidan taqdim etilgan ilova hujjatlarini koʻrib chiqish va tahlil qilishning salbiy natijalari boʻyicha MSO ariza berilgan kundan boshlab bir ish kuni mobaynida ariza beruvchiga, arizaning kamchiligi yoki hujjatlar toʻplamini toʻldirish sabablarini koʻrsatgan holda sertifikatlashtirish ishlarini oʻtkazishni rad etish toʻgʻrisida elektron tizim orqali xabar beradi. MSOning sertifikatlashtirish ishlarini oʻtkazishni rad etish toʻgʻrisidagi qarori arizani qabul qilishni rad yetish uchun asos boʻlib xizmat qilgan kamchilikliklar bartaraf etilganda, ariza beruvchi tomonidan ariza va hujjatlar toʻplamini ushbu MSOga qayta yuborishiga toʻsqinlik qilmaydi. 19. MSO qaror qabul qilingan kundan boshlab va ariza beruvchi tomonidan toʻlov amalga oshirilgandan soʻng ikki ish kun muddatda joyiga borib sertifikatsiya sinovlarini oʻtkazish uchun mahsulot namunalarini tanlab oladi va identifikatsiya qiladi. Namunalar soni, tanlab olish tartibi, identifikatsiya qilish va saqlash qoidalari mahsulotlarning standartlarida, shu jumladan sinov usullarida belgilanadi. 20. Sertifikatlashtirishga taqdim etilgan mahsulot namunalarini tanlab olishda identifikatsiya qilish amali standartlar hamda MSO tomonidan ishlab chiqilgan va tasdiqlangan sertifikatlashtirishning tegishli qoidalariga asosan ushbu Nizomga 5-ilovaga muvofiq namunalarni identifikatsiya qilish va tanlab olish dalolatnomasini rasmiylashtirgan holda amalga oshiriladi. Mahsulot yorligʻi (markirovkasi) va tovar yoʻl hujjatlar identifikatorlar hisoblanadi. Agar identifikatsiya natijalariga koʻra ariza beruvchi tomonidan taqdim etilgan namunalar standartlarda belgilangan talablarga nomuvofiq yoki sertifikatlashtiriladigan mahsulot turi belgilangan namunada emasligi yoki standartlar talablariga muvofiq sinovlarni oʻtkazishga yetarli emasligi maʼlum boʻlsa, namunalar tanlab olinmaydi va ariza beruvchiga asoslangan rad javobi beriladi. 21. Mahsulot namunalarini tanlab olish va identifikatsiya qilish dalolatnomasi ikki nusxada rasmiylashtiriladi hamda ularning bittasi ariza beruvchiga beriladi. 22. Ariza beruvchi oʻzining xohishiga koʻra sertifikatlanadigan mahsulotning texnik tavsiflarini taqdim etishi mumkin. Shuningdek, ariza beruvchi MSOga Oʻzbekiston Respublikasining Milliy akkreditatsiya tizimida akkreditlangan yoki xorijiy akkreditatlangan SLlar tomonidan amalga oshirilgan sinovlar toʻgʻrisidagi hujjatlarni (sinov bayonnomalari) taqdim etishi mumkin. Bunda MSO sinov bayonnomalarini eʼtirof etishda bayonnomada keltirilgan sinovlar talablari va natijalarining standartlarda belgilangan talablarga muvofiqligini tahlil qiladi. Tahlil natijalari boʻyicha MSO bir ish kuni mobaynida sinov bayonnomalarini eʼtirof etadi yoki ariza beruvchiga asoslangan sabablarni koʻrsatgan holda rad javobini yuboradi. 23. Maʼlum turdagi mahsulotni sertifikatlashtirish maqsadida sinov bayonnomalarini rasmiylashtirish va berish muddati ushbu turdagi mahsulotning standartlari bilan belgilanadigan uslublarga muvofiq sinovlarning davomiyligidan kelib chiqqan holda belgilanadi. Namunalarning saqlanishi, sifati va sinovlarining ishonchliligi uchun SL (markaz) javob beradi. Sinovlarning bayonnomalari masʼul mutaxassislar tomonidan imzolanadi va laboratoriya rahbari tomonidan imzo va muhr bilan tasdiqlanadi. Sinov bayonnomalari ariza beruvchiga va MSOga taqdim etiladi. Agar mahsulotning sinovlari alohida parametrlar boʻyicha turli SLlarida oʻtkazilgan boʻlsa, u holda mahsulotning belgilangan talablarga muvofiqligi boʻyicha sinov natijalarining ijobiyligi, barcha ijobiy sinov bayonnomalarning mavjudligi hisoblanadi. 24. Sertifikatlashtirishda standartning barcha talablarini tekshirish zarurligini MSO har bir muayyan holda, oʻzidagi qoʻshimcha hujjatlarni (sifat tizimiga yoki ishlab chiqarishga sertifikat, vakolatli tashkilotlarda oʻtkazilgan sinov bayonnomalari, veterinariya, fitosanitariya xulosalari, ekologik ekspertiza, yetkazib beruvchining texnik hujjatlari va boshqalar)ni hisobga olib aniqlaydi. Ariza beruvchi MSOga akkreditatsiyadan oʻtgan SLlardagi mahsulot sinovlari boʻyicha qoʻshimcha hujjatlarni taqdim etishi mumkin. Agar qoʻshimcha hujjatlarda SLda muayyan koʻrsatkichlar boʻyicha oʻtkazilgan sinovlarning natijalari mavjud boʻlsa, u holda MSO bu natijalardan qoʻshimcha sinovlarsiz muvofiqlikni baholashda foydalanishi mumkin. Bunda sinovlarning oʻtkazilgan vaqti hisobga olinib, ushbu muddat standartlarda belgilangan mahsulotning yaroqlilik muddatidan oshmasligi kerak. 25. Sertifikatlashtirish ishlariga toʻlovni oldindan amalga oshirmaslik, laboratoriya sinovlarining salbiy natijalari, shuningdek, hujjatlarning toʻliq boʻlmagan toʻplamini taqdim etish muvofiqlik sertifikati berishni rad etish uchun asos hisoblanadi va bu toʻgʻrisida MSO ariza beruvchiga aniq qonunchilik normalarini koʻrsatgan holda yozma ravishda xabar qiladi. Bunda MSO sifat va xavfsizlik talablari tasdiqlanmagan mahsulot toʻgʻrisida ikki kunlik muddatda rasmiy ravishda murojaatchiga, Agentlikka, Soliq qoʻmitasiga, Iqtisodiyot va moliya vazirligi huzuridagi Bojxona qoʻmitasiga hamda ushbu tovarni nomuvofiq ekanligi toʻgʻrisida xulosani taqdim etadi. MSO tomonidan berilgan xulosa yuzasidan ariza beruvchi belgilangan tartibda shikoyat qilishi mumkin. 26. Mahsulotning standartlarda belgilangan talablar boʻyicha muvofiqligini baholash yuzasidan oʻtkazilgan sinovlar davomida butunlay yoki qisman buzilgan, shuningdek sinov davrida buzilmagan mahsulotning hisobdan chiqarilganligi (qaytarib berilganligi) toʻgʻrisidagi dalolatnoma murojaatchi (yoki uning vakili) ishtirokida ushbu Nizomga 6-ilovaga muvofiq tuziladi. 27. Ishlab chiqarishni baholash MSO tomonidan turkum ishlab chiqarilgan mahsulotlarni sertifikatlashtirishda, ishlab chiqaruvchida, chiqarilayotgan mahsulotning standartda belgilangan talablarga doimiy (barqaror) muvofiqligini taʼminlash uchun zarur sharoitlar mavjud ekanligini aniqlash maqsadida oʻtkaziladi. Sertifikatlashtirish chizmasiga qarab, ishlab chiqarishni baholash amali mahsulot muvofiqligini sertifikatlashtirishda sxemasida yoki sertifikatlangan mahsulotni davriy baholashdan oʻtkazishda amalga oshiriladi. Ishlab chiqarishni mahsulotni identifikatsiyalash, namuna (nusxa) tanlash hamda sinov va oʻlchashlari bilan bir vaqtda baholashga yoʻl qoʻyiladi. 28. Ishlab chiqarish MSO buyrugʻi bilan tasdiqlangan komissiya tomonidan baholanadi. Buyruqda ishlab chiqarishni baholash komissiya tarkibi (komissiya rahbari va mutaxassislar), ishlab chiqarishni baholashdan oʻtkazishning aniq muddatlari koʻrsatiladi. Bunda ishlab chiqarishni baholash muddati oʻn ish kunidan oshmasligi kerak. 29. Ishlab chiqarishni baholash komissiya tarkibi, ishlab chiqarish hajmi, texnologik jarayonlar, mahsulotlarning murakkabligi va boshqalardan kelib chiqib, bir nechta mutaxassislardan iborat boʻladi. Bunda komissiya tarkibi besh kishidan oshmasligi lozim. Ishlab chiqarish va mahsulotning oʻziga xos xususiyatlari bilan bogʻliq malakali baholashni taʼminlash uchun mahsulot turi, unga, standartlarda belgilangan talablar va ishlab chiqarish texnologiyasi boʻyicha asosiy bilimlarga ega mutaxassislar ishlab chiqarishni baholash komissiyasi tarkibiga kiritilishi kerak. 30. Ishlab chiqarishni baholash MSO rahbari (rahbar oʻrinbosari) ishlab chiqqan va tasdiqlagan ishlab chiqarishni baholash dasturiga muvofiq mahsulot ishlab chiqarish (joyida) manzilida amalga oshiriladi. Ishlab chiqarishni baholash quyidagilarni baholash orqali oʻtkaziladi: mahsulotning texnik (loyihaviy va (yoki) konstruktorlik va (yoki) texnologik va (yoki) foydalanish) hujjatlari; ishlab chiqarilayotgan mahsulotning standart talablariga muvofiqligiga taʼsir etuvchi ishlarni bajaruvchi xodimlarning malakaliligi hamda ularning xavfsizligi; ishlab chiqarish infratuzilmasi (ishlab chiqaruvchi hududida joylashgan va ishlab chiqarishni tashkil etish uchun zarur boʻlgan obyektlar majmui (ishlab chiqarish obyektlari, yuk tashish mashinalari va boshqalar)); uskunalar (texnologik jihozlash vositalari), shuningdek, ularga texnik xizmat koʻrsatish va taʼmirlash; nazorat, oʻlchash va sinov uskunalarini boshqarish, ularga texnik xizmat koʻrsatish va taʼmirlash; mahsulotning standartlarda belgilangan talablarga muvofiqligini taʼminlash uchun zarur boʻlgan oʻlchash vositalari; sertifikatlashtirilgan mahsulotlar (xomashyo, materiallar, butlovchi buyumlar)ning xavfsizlik koʻrsatkichlariga taʼsir etuvchi, sotib olingan mahsulotlarning kirish nazorati; texnologik jarayonlar, shu jumladan, maxsus (agar standartda tegishli talablar mavjud boʻlsa); tayyor mahsulotning standartlarda oʻrnatilgan xususiyatlarini nazorat qilish bilan bogʻliq qabul qilish nazorati va davriy sinovlari; tayyor mahsulotlarni tamgʻalash (markirovkalash), saqlash, oʻrab joylash va konservatsiyalash shartlari; isteʼmolchi bilan oʻzaro hamkorlik (jumladan, ushbu ishlab chiqaruvchining mahsulotlari haqida shikoyat va noroziliklarini koʻrib chiqish); standartlarda belgilangan talablarga nomuvofiq mahsulotlar nazorati; mahsulotni identifikatsiya qilish va kuzatiluvchanligi; tuzatuvchi va profilaktika chora-tadbirlari. 31. Ishlab chiqarishni baholash natijalari yakuni bilan komissiya tomonidan MSOning menejment tizimining rahbariy hujjatlarida belgilangan shaklda uch ish kunida ikki nusxada tahlil natijalari, tasdiqlovchi hujjat va materiallarga havolalar hamda zarurat boʻlganda aniqlangan nomuvofiqliklarni bartaraf qilish muddatlari koʻrsatilgan dalolatnoma tuziladi, uning bir nusxasi ishlab chiqaruvchiga topshiriladi, ikkinchi nusxasi mahsulotlarni MSOga taqdim qilinadi. Bunda ishlab chiqarishni baholash natijasida aniqlangan nomuvofiqliklar va ularning sabablarini bartaraf qilish muddati bir oydan oshmasligi lozim. Ishlab chiqarish baholash natijalari toʻgʻrisidagi dalolatnomada ishlab chiqarishning standart talablariga javob beradigan, sertifikatlashtirishda muvofiqligi tasdiqlanadigan mahsulotni doimiy (barqaror) yoʻlga qoʻyish qobiliyati haqidagi xulosalar boʻlishi kerak. Ishlab chiqarishni baholash hisoboti barcha komissiya aʼzolari va ishlab chiqaruvchi tomonidan imzolanadi, ishlab chiqaruvchi, ishlab chiqarishni baholash natijalaridan norozi boʻlgan taqdirda oʻz fikrini dalolatnomada bayon qilishi mumkin. MSO mahsulotni sertifikatlashtirish ishlarini, ishlab chiqarishning baholash natijalari asosida toʻxtatishi yoki tugatishi mumkin. Sertifikatlashtirish ishlarini toʻxtatib turish toʻgʻrisidagi qaror, agar ariza beruvchi aniqlangan nomuvofiqliklar va ularning sabablarini belgilangan muddatlarda bartaraf etishi mumkin boʻlsa, qabul qilinadi. Agar aniqlangan nomuvofiqliklarni tuzatish tadbirlari bilan bartaraf etish mumkin boʻlmasa yoki tuzatish tadbirlarini belgilangan muddatda amalga oshirish imkoni boʻlmasa, sertifikatlashtirish ishlarini tugatish toʻgʻrisidagi qaror qabul qilinadi. Sertifikatlashtirish ishlarini toʻxtatish toʻgʻrisida qaror qabul qilingan taqdirda, MSO bu haqda ariza beruvchiga maʼlum qiladi. Sertifikatlashtirish ishlarini qayta tiklash maqsadida: Ariza beruvchi aniqlangan nomuvofiqliklar va ularning sabablarini bartaraf etishga qaratilgan tuzatish chora-tadbirlarini ishlab chiqadi, ularning bajarilishini taʼminlaydi va bu haqda MSOga maʼlum qiladi; MSO ariza beruvchi tomonidan amalga oshiriladigan tuzatish tadbirlarini tahlil qiladi va natijalari ijobiy boʻlsa, sertifikatlashtirish ishlarini qayta boshlashga qaror qiladi. Agar ariza beruvchi belgilangan kamchiliklarni va ularning sabablarini belgilangan muddatda bartaraf eta olmasa, mahsulotni sertifikatlashtirish ishlarini bekor qilinadi. Agar mahsulot ishlab chiqaruvchi filiallarida va (yoki) ishlab chiqarish maydonchalarida ishlab chiqarilgan boʻlsa, ishlab chiqarishni baholash, ishlab chiqaruvchining bir yoki bir nechta filiallarida va (yoki) eng keng assortiment (eng katta nomenklatura)da sertifikatlashtirilgan mahsulotlar ishlab chiqaradigan va (yoki) eng katta hajmdagi sertifikatlashtirilgan mahsulotlar orasida eng murakkab mahsulotni ishlab chiqaradigan ishlab chiqarish maydonchalarida ishlab chiqaruvchi barcha filial va (yoki) ishlab chiqarish maydonchalarida ishlab chiqarilgan mahsulotlarning xavfsizligi va ishlab chiqarishning barqarorligi uchun masʼuliyati taʼminlanishi sharti bilan baholanadi. Ishlab chiqarishni baholashning ijobiy natijalarida MSO sertifikatlashtirilgan mahsulotlarni davriy baholash rejasi doirasida ishlab chiqaruvchining boshqa ishlab chiqarish obyektlarida ishlab chiqarishni baholashning keyingi jadvali (baholash sanalari koʻrsatilgan holda)ni tuzadi va ishlab chiqaruvchi bilan kelishadi. 32. Agar MSOga ilgari sertifikatlashtirilgan mahsulotdan konstruksiyasi (tarkibi, retsepturasi) yoki ishlab chiqarish texnologiyasida biroz farq boʻlgan yangi mahsulotni sertifikatlashtirish uchun ariza tushsa, MSOning qaroriga muvofiq quyidagi shartlar bajarilganda ishlab chiqarishni baholashning oldingi tahlili natijalari ushbu mahsulotlarga qisman yoki toʻliq joriy etilishi mumkin: a) mahsulotni sertifikatlashtirish boʻyicha ishlar ishlab chiqarishni baholashdan oʻtkazgan va ishlab chiqarishni baholash natijalari boʻyicha dalolatnoma tuzgan komissiya tarkibini tasdiqlagan MSO tomonidan amalga oshirilsa; b) ishlab chiqaruvchi tomonidan mahsulot konstruksiyasi (tarkibi, retsepturasi) yoki ishlab chiqarish texnologiyasiga kiritilgan oʻzgarishlar, mahsulotning standart talablariga muvofiqligiga taʼsir qilmasa; v) ariza beruvchi yangi mahsulotlarni sertifikatlashtirish uchun arizani, ishlab chiqarishni baholashdan oʻtkazgan va ishlab chiqarishni baholash natijalari haqidagi dalolatnomani yoki ilgari sertifikatlashtirilgan mahsulotlarni davriy baholashdan oʻtkazish va roʻyxatga olish boʻyicha dalolatnomani rasmiylashtirilgan sanasidan boshlab bir yildan oshmagan muddatda taqdim etgan boʻlsa. 33. MSO ariza beruvchi tomonidan taqdim etilgan hujjatlar toʻplami hamda mahsulotning standart talablariga muvofiqligini tasdiqlaydigan hujjat (sinov va oʻlchashlar bayonnomalari (sertifikatlashtirish chizmasida koʻzda tutilgan hollarda)), ishlab chiqarishni baholash dalolatnomasini (sertifikatlashtirish sxemasida koʻzda tutilgan hollarda) tahlildan oʻtkazadi. Oʻtkazilgan tahlilning ijobiy natijalarida MSO mahsulotga muvofiqlik sertifikatini berish toʻgʻrisida mazkur Nizomga 7-ilovada keltirilgan qarorni ikki ish kuni mobaynida qabul qiladi. 34. Mahsulotni sertifikatlashtirishda baholashning salbiy natijalari mavjud boʻlsa, MSO asosli sabablari koʻrsatgan holda mahsulotga muvofiqlik sertifikatini berishni rad etishga qaror qiladi, bu haqda ariza beruvchiga, Agentlikka, Soliq qoʻmitasiga, Iqtisodiyot va moliya vazirligi huzuridagi Bojxona qoʻmitasiga hamda tegishli vazirlar va idoralarga qaror qabul qilingan kunda maʼlum qiladi (bevosita yoki elektron pochta orqali yoki tegishli elektron tizim orqali). 35. Mahsulotlarning muvofiqlik sertifikati Nizomga 8-ilovada keltirilgan yagona elektron shaklga muvofiq rasmiylashtiriladi. Muvofiqlik sertifikati MSO rahbari tomonidan elektron imzo bilan tasdiqlanadi. Muvofiqlik sertifikati ularning yaroqlilik muddatiga (mahsulot yaroqliligining kafolatli muddatiga), yaroqlilik muddatiga (mahsulot yaroqliligining kafolatli muddatiga) ega boʻlmagan mahsulotlarga esa — ikki yil muddatga, seriyali ishlab chiqariladigan mahsulotlar uchun — uch yilga beriladi. Seriyali ishlab chiqariladigan mahsulotlar uchun rasmiylashtirilgan muvofiqlik sertifikatining amal qilish davrida ishlab chiqarilgan mahsulotlar sertifikatlangan deb hisoblanadi va qayta sertifikatlashtirilmaydi. Mahsulot sertifikatlashtirilganligini tasdiqlovchi asos sifatida muvofiqlik belgisi va mahsulotga qoʻshib yuboriladigan va ekspluatatsiya hujjatlardagi ishlab chiqarish sanasi xizmat qiladi. Bunda muvofiqlik sertifikati amalda boʻlgan davr mobaynida ariza beruvchi (muvofiqlik sertifikatining egasi) muvofiqlik sertifikatini qoʻllash va muvofiqlik belgisidan foydalanish huquqini boshqa yuridik yoki jismoniy shaxsga berishi man etiladi. 36. Muvofiqlik sertifikatining amal qilish sanasi uning davlat reyestrda roʻyxatga olingan kundan hisoblanadi. Muvofiqlik sertifikatlari davlat reyestrida unga roʻyxatga olish raqami rasmiylashtirilgan kundan boshlab roʻyxatga olingan hisoblanadi. 37. Muvofiqlik sertifikatlari davlat reyestri belgilangan tartibda yuritiladi. 38. Sertifikatlashtirish jarayonida rasmiylashtirilgan quyidagi hujjatlar, rasmiylashtirilgan kunning oʻzida MSO tomonidan tegishli elektron dasturga kiritiladi: ariza boʻyicha qaror; IMO toʻgʻrisidagi maʼlumotlar; namuna tanlash va identifikatsiya qilish dalolatnomasi; sinov bayonnomalari; ishlab chiqarishni baholash dalolatnomasi; muvofiq sertifikat berish yoki uni berishni rad etish qarori; namunani hisobdan chiqarilganligi (qaytarib berilganligi) toʻgʻrisidagi dalolatnoma muvofiqlik sertifikati. 39. Mahsulotning muvofiqlik sertifikati va (yoki) uning ilovalarini (qoʻllanilgan sertifikatlashtirish chizmaga bogʻliq holda) ushbu Nizom 11-bandining “a” — “k” kichik bandlarida nazarda tutilgan protseduralarni bajarmasdan quyidagi hollarda oʻzgartirish kiritishga ruxsat etiladi: mahsulot muvofiqlik sertifikati va uning ilovalarida xatolik va imloviy xatolarga yoʻl qoʻyilganda; ishlab chiqaruvchining tashkiliy-huquqiy shakli oʻzgarganda; ishlab chiqaruvchining yuridik manzili oʻzgarganda; TIF TN Oʻzbekiston Respublikasi kodi oʻzgarganda. 40. Ushbu Nizomning 39-bandida nazarda tutilgan hollarda ariza beruvchi MSOga mahsulotning muvofiqlik sertifikatiga oʻzgartirish kiritish toʻgʻrisida muvofiqlik sertifikati va (yoki) uning ilovalarini oʻzgartirish kiritish uchun asos boʻlgan hujjatlarni ilova qilib yozma ravishda murojaat qiladi. Mahsulotga muvofiqlik sertifikati rasmiylashtirilgan MSO murojaat va ushbu bandning birinchi xatboshisida koʻrsatilgan hujjatlarni koʻrib chiqadi va mahsulot muvofiqlik sertifikatiga oʻzgartirish kiritish toʻgʻrisida qaror qabul qiladi va ariza beruvchiga (bevosita, elektron pochta orqali) yuboradi. 41. Ushbu Nizomning 39-bandida nazarda tutilgan hollarda mahsulot muvofiqlik sertifikati rasmiylashtirilgan MSO ariza olingan kundan boshlab 10 ish kuni mobaynida, mahsulot muvofiqlik sertifikatiga va davlat reyestriga tegishli axborot kiritadi. Elektron dasturda MSO oʻzgartirish kiritilgan muvofiqlik sertifikatiga “Oʻzgartirilgan” belgisini qoʻyadi. 42. Ushbu Nizomning 39-bandida nazarda tutilmagan hollarda MSO, qoʻllanilgan sertifikatlashtirish chizmasiga qarab, ushbu Nizomning 7-bandida nazarda tutilgan tartibot amalga oshirish zarurligi toʻgʻrisida qaror qabul qiladi. Agar ariza beruvchi ushbu Nizomning 11-bandida nazarda tutilgan tartibotlarni amalga oshirish shartlariga rozi boʻlsa, MSO qoʻllanilgan sertifikatlashtirish sxemasiga qarab Nizomning 39-bandini hisobga olgan holda ushbu tartibotlarni bajaradi. 43. Mahsulot muvofiqlik sertifikatining amal qilishi quyidagi hollarda MSO tomonidan: a) inson hayoti va/yoki salomatligi, mol-mulki, atrof-muhit, hayvon va/yoki oʻsimlik dunyosi xavfsizligiga mahsulot sabab tahdid tugʻdirsa; b) mahsulotning standart talablariga nomuvofiq boʻlganda; v) sertifikatlashtirilgan mahsulotlarni davriy baholashning salbiy natijalari mavjud boʻlsa; g) ariza beruvchi sertifikatlashtirilgan mahsulotlarni davriy baholashni oʻtkazishdan bosh tortsa; d) mahsulotning sertifikatlashtirish vaqtida tasdiqlangan xavfsizlik koʻrsatkichlariga taʼsir qilishi mumkin boʻlgan konstruksiyasi (tarkibi) yoki uni ishlab chiqarish (tayyorlash) texnologiyasiga oʻzgartirishlar kiritilganda, agar ariza beruvchi bunday mahsulotlarni muomalaga chiqarishdan oldin mahsulotga muvofiqlik sertifikatini rasmiylashtirgan MSOga yozma ravishda bunday oʻzgarishlarni tasdiqlovchi hujjatlar (konstruktorlik hujjatlari, chizmalar, spetsifikatsiyalar)ni ilova qilgan holda xabar bermaganda; e) ariza beruvchining yozma arizasi mavjud boʻlganda; j) ariza beruvchida menejment tizimining amaldagi muvofiqlik sertifikati mavjud boʻlmaganda (sertifikatlashtirish chizmasida nazarda tutilgan hollarda); z) Agentlikning Texnik jihatdan tartibga solish sohasida nazorat inspeksiyasi tomonidan muvofiqlik sertifikati rasmiylashtirgan MSOga ularning amal qilishini toʻxtatib turish toʻgʻrisida taqdimnoma kiritilganda toʻxtatiladi; a) inson hayoti va/yoki salomatligi, mol-mulki, atrof-muhit, hayvon va/yoki oʻsimlik dunyosi xavfsizligiga mahsulot sabab tahdid tugʻdirilishi tasdiqlanganda; b) mahsulotning standart talablariga nomuvofiqligi qayta baholashda tasdiqlanganda; v) sertifikatlashtirilgan mahsulotlarni davriy baholashning salbiy natijalari qayta mavjudligi tasdiqlanganda; g) mahsulotning sertifikatlashtirish vaqtida tasdiqlangan xavfsizlik koʻrsatkichlariga taʼsir qilishi mumkin boʻlgan konstruksiyasi (tarkibi) yoki uni ishlab chiqarish (tayyorlash) texnologiyasiga oʻzgartirishlar kiritilganda, agar ariza beruvchi bunday mahsulotlarni muvofiqlik sertifikatini rasmiylashtirgan MSOga yozma ravishda bunday oʻzgarishlarni tasdiqlovchi hujjatlar (konstruktorlik hujjatlari, chizmalar, spetsifikatsiyalar)ni ilova qilgan holda xabar bermasdan realizatsiya qilganligi maʼlum boʻlganda; d) ariza beruvchining yozma arizasi mavjud boʻlganda; e) ariza beruvchida mavjud menejment tizimining amaldagi muvofiqlik sertifikati yangilanmaganda (sertifikatlashtirish chizmasida nazarda tutilgan hollarda); yo) ariza beruvchi va/yoki ishlab chiqaruvchi tashkilot tugatilishi yoki ariza beruvchi tashabbusi bilan mahsulot turkum ishlab chiqarishdan toʻxtatilganda; j) mahsulotga taalluqli boʻlgan standart oʻzgarganda amal qilishi tugatilganda yoki bekor qilinganda; z) Agentlikning Texnik jihatdan tartibga solish sohasida nazorat inspeksiyasi tomonidan muvofiqlik sertifikati rasmiylashtirgan MSOga uning amal qilishini bekor qilish toʻgʻrisida asoslantirilgan taqdimnoma kiritilganda tugatiladi. 44. Agentlik qonunchilik normalari buzilganligi uchun mahsulotlarning muvofiqlik sertifikatlari va muvofiqlik belgilarining amal qilishini toʻxtatish yoki bekor qilish vakolatiga ega. 45. Mahsulotga muvofiqlik sertifikatini rasmiylashtirgan MSO bilan kelishilgan kamchilikni tuzatish tadbirlarini ishlab chiqish va amalga oshirish davrida mahsulot muvofiqlik sertifikatining amal qilishini toʻxtatib turish toʻgʻrisidagi qaror ariza beruvchi tuzatish ishlarini oʻtkazib, aniqlangan kamchiliklarni bartaraf etishi va mahsulotning standart talablariga muvofiqligini tasdiqlash mumkin boʻlsa, qabul qilinadi. Agar buning imkoni boʻlmasa, mahsulotning muvofiqlik sertifikati tugatiladi. 46. Mahsulot muvofiqlik sertifikati toʻxtatilgan taqdirda, mahsulotga muvofiqlik sertifikati rasmiylashtirgan MSO: a) mahsulot muvofiqlik sertifikati amal qilishini toʻxtatish toʻgʻrisida qaror qiladi va muvofiqlik belgisini qoʻllashni vaqtincha taqiqlaydi; b) mahsulot muvofiqlik sertifikati amalini toʻxtatish toʻgʻrisida davlat reyestriga maʼlumot kiritadi; v) ariza beruvchiga kamchiliklarni tuzatish choralarini koʻrish muddatini belgilaydi; g) ariza beruvchi tuzatish chora-tadbirlarining bajarilishini nazorat qiladi. 47. Mahsulot muvofiqlik sertifikati amal qilishi toʻxtatilganda, ariza beruvchi: a) standart talablarga javob bermaydigan mahsulot miqdorini identifikatsiya qiladi va aniqlaydi; b) aniqlangan kamchiliklarni bartaraf etish boʻyicha tuzatish chora-tadbirlarini ishlab chiqadi va amalga oshirilishini taʼminlaydi; v) qonunchilikda belgilangan tartibda isteʼmolchilarni mahsulotlardan foydalanish (qoʻllash) xavfi haqida xabardor qiladi; g) MSOga tuzatish tadbirlari bajarilganligi toʻgʻrisida yozma ravishda maʼlum qiladi. 48. Ariza beruvchi tuzatish tadbirlarini yakunlagandan soʻng mahsulotga muvofiqlik sertifikati rasmiylashtirgan MSO: a) mahsulot muvofiqlik sertifikatini qayta tiklash toʻgʻrisida qaror qabul qiladi va muvofiq belgisidan foydalanishga ruxsat beradi; b) mahsulot muvofiqlik sertifikatini qayta tiklash haqida davlat reyestriga maʼlumot kiritadi. 49. Agar ariza beruvchi aniqlangan kamchiliklar va ularning sabablarini bartaraf eta olmasa hamda mahsulotdan foydalanish (qoʻllash) xavfi mavjud boʻlsa, mahsulotga muvofiqlik sertifikati rasmiylashtirgan MSO tomonidan muvofiqlik sertifikatini bekor qilish toʻgʻrisida qaror qabul qilinadi. 50. Agar ishlab chiqarilgan mahsulot muvofiqlik sertifikatini toʻxtatib turish (qayta tiklash) yoki bekor qilish ariza beruvchining tashabbusi bilan amalga oshirilsa, ariza beruvchi ushbu sertifikatni rasmiylashtirgan MSOga bu haqda ariza (sabablarini koʻrsatgan holda) beradi. Ariza bilan birgalikda mahsulotning muvofiqlik sertifikati va mahsulot muvofiqlik sertifikatini toʻxtatib turish (qayta tiklash) yoki bekor qilish uchun asos boʻlgan hujjatlar taqdim etiladi. 51. MSO rasmiylashtirilgan muvofiqlik sertifikatini toʻxtatib turish (qayta tiklash) yoki bekor qilish toʻgʻrisida qaror qabul qiladi. 52. Agar ariza beruvchi mahsulotning amal qilishi toʻxtatilgan muvofiqlik sertifikatini qayta tiklashni talab qilsa, MSO sertifikatlashtirilgan mahsulotning davriy baholashdan oʻtkazgandan soʻng muvofiqlik sertifikatini qayta tiklash toʻgʻrisida qaror qabul qiladi. 53. MSO mahsulot muvofiqlik sertifikatini toʻxtatib turish (qayta tiklash) yoki bekor qilish toʻgʻrisida davlat reyestriga tegishli yozuv kiritadi. 54. Mahsulot muvofiqlik sertifikatining amal qilishi davlat reyestriga tegishli axborot kiritilgan kundan eʼtiboran toʻxtatiladi (qayta tiklanadi) yoki tugatiladi. 55. Muvofiqlik sertifikati rasmiylashtirilgan mahsulotning konstruksiyasi (tarkibi)ga yoki uni ishlab chiqarish texnologiyasiga mahsulot standart talablariga muvofiqligiga taʼsir qilishi mumkin boʻlgan oʻzgartirishlar kiritilganda, ariza beruvchi ushbu mahsulot muomalaga chiqarilishidan 30 kun oldin muvofiqlik sertifikati rasmiylashtirgan MSOga mahsulot konstruksiyasi (tarkibi) yoki ishlab chiqarish texnologiyasiga kiritilgan oʻzgartishlarni tasdiqlovchi hujjatlarni ilova qilgan holda yozma ravishda maʼlum qiladi. MSO ariza beruvchi tomonidan taqdim etilgan hujjatlarni tahlil qilish asosida belgilangan xabarnoma olingan kundan boshlab 10 ish kuni mobaynida mahsulot namuna (nusxa)lari sinov va oʻlchashlarini oʻtkazish va (yoki) ishlab chiqarishni baholash zarurligi toʻgʻrisida (bunday mahsulotlar uchun ishlab chiqarishni baholash sertifikatlashtirish sxemasida nazarda tutilgan boʻlsa) yoki bunday ehtiyoj yoʻqligi boʻyicha qaror qabul qiladi. MSOning qarori ariza beruvchiga bevosita yoki elektron pochta orqali yuboriladi. 56. Agar MSO mahsulot namuna (nusxa)lari va (yoki) ishlab chiqarishni baholash uchun sinov va oʻlchashlarni oʻtkazishga hojat yoʻqligi toʻgʻrisida qaror qabul qilsa, ariza beruvchi bunday qarorni olgandan keyingina konstruksiyasi (tarkibi) yoki ishlab chiqarish texnologiyasiga oʻzgartirishlar kiritilgan mahsulotlarni muomalaga chiqarishga ruxsat etiladi. 57. Agar MSO mahsulot namuna (nusxa)larini sinov va oʻlchashlari va (yoki) ishlab chiqarish ni baholash (ishlab chiqarishni baholash bunday mahsulotlar uchun sertifikatlashtirish sxemasida nazarda tutilgan boʻlsa) zarurligi toʻgʻrisida qaror qabul qilinsa, bu ishlarni amalga oshirish uchun ariza beruvchi va MSO oʻrtasida shartnoma tuziladi (ilgari tuzilgan shartnoma boʻlmaganda). Amalga oshirilgan ishlar natijalari boʻyicha MSO mahsulot standart talablariga muvofiqligi (nomuvofiqligi) toʻgʻrisida qaror qabul qiladi. Bu qaror ariza beruvchiga bevosita yoki elektron pochta orqali yuboriladi. Mahsulotning standartlarda belgilangan talablarga muvofiqligi toʻgʻrisidagi qarorda MSO ushbu mahsulotni amaldagi muvofiqlik sertifikati asosida muomalaga chiqarish mumkinligi haqida xabardor qiladi. Mahsulotning standart talablariga nomuvofiqligi toʻgʻrisidagi qarorda MSO mahsulotni amaldagi muvofiqlik sertifikati asosida muomalaga chiqarish mumkin emasligi toʻgʻrisida xabardor qiladi va ariza beruvchi MSO bilan kelishilgan muddatlarda tuzatish choralarini koʻrgunga qadar ushbu sertifikatning amal qilishini toʻxtatib turadi. 58. Agar ariza beruvchi tuzatish choralarini belgilangan muddatlarda oʻtkazmasa, MSO mahsulotning muvofiqlik sertifikatini bekor qilishga qaror qiladi. Qaror ariza beruvchiga bevosita yoki elektron pochta orqali yuboriladi. 59. MSO tomonidan ushbu Nizomning 56 — 58-bandlarida nazarda tutilgan faoliyat natijalari asosida berilgan hujjatlar daliliy ashyolar toʻplamiga kiritiladi va ariza beruvchi tomonidan davlat nazorati MSOga (talabiga binoan) hamda qonunchilikka muvofiq boshqa manfaatdor shaxslarga taqdim etiladi. 60. Sertifikatlashtirilgan mahsulotlarni davriy baholash — uning muvofiqlik sertifikatining butun muddati davomida standartda oʻrnatilgan va sertifikatlashtirishda tasdiqlangan talablarga muvofiq boʻlib qolishini belgilash maqsadida oʻtkaziladigan tizimli baholashdan iboratdir. 61. Sertifikatlashtirilgan mahsulotlarni davriy baholash, agar bu sertifikatlashtirish sxemasida nazarda tutilgan boʻlsa, mahsulotga muvofiqlik sertifikati rasmiylashtirgan MSO tomonidan sertifikatning toʻliq amal qilish muddatida quyidagi usullarning bir yoki bir nechtasida amalga oshiriladi: a) sertifikatlashtirilgan mahsulot namuna (nusxa)larini identifikatsiyalash, sinov va oʻlchashlarini oʻtkazish; b) ishlab chiqarishni baholash. Birinchi davriy baholash mahsulotlar sertifikatlashtirilgan sanasidan keyin oʻn ikki oydan kechikmay oʻtkaziladi. Keyingi davriy baholash har yili MSO rahbari tomonidan tasdiqlanadigan davriy baholash reja-jadvaliga muvofiq davriy, biroq avvalgi davriy baholash oʻtkazilgan vaqtdan boshlab oʻn ikki oydan kechikmay oʻtkaziladi. 62. Ishlab chiqaruvchida menejment tizimi mavjud boʻlishi nazarda tutiladigan sertifikatlashtirish sxemalari uchun sertifikatlashtirilgan davriy baholash MSO tomonidan sertifikatlashtirilgan mahsulot namuna (nusxa)larida sinov va oʻlchashlarni oʻtkazish orqali amalga oshiriladi. 63. Sertifikatlashtirilgan mahsulotlarni davriy baholash MSO tomonidan SL (markazi)ni jalb qilingan holda (zarur hollarda) amalga oshiriladi. 64. Sertifikatlashtirilgan mahsulotlarni davriy baholash MSO tomonidan ishlab chiqilgan va tasdiqlangan sertifikatlashtirilgan mahsulotlarni davriy baholash dasturiga muvofiq amalga oshiriladi. 65. Sertifikatlashtirilgan mahsulotlarni davriy baholash quyidagi bosqichlarni oʻz ichiga oladi: a) sertifikatlashtirilgan mahsulotlarni davriy baholash boʻyicha ishlarni bajarish uchun shartnoma tuzish; b) sertifikatlashtirilgan mahsulotlarni davriy baholash uchun ekspertlar guruhi (komissiya)ni shakllantirish; v) sertifikatlashtirilgan mahsulotlarni davriy baholash dasturini ishlab chiqish va tasdiqlash; g) sertifikatlashtirilgan mahsulotlar haqidagi maʼlumotlarni tahlil qilish; d) sertifikatlashtirilgan mahsulotlarni standartlarda belgilangan talablar boʻyicha sinovlarni amalga oshirish uchun sinov dasturini ishlab chiqish; e) mahsulotni identifikatsiya qilish; j) mahsulot namuna(nusxa)larini olish va ularda sinov oʻtkazish; z) ishlab chiqarishni baholash; i) sertifikatlashtirilgan mahsulotlarni davriy baholash natijalari asosida dalolatnomani rasmiylashtirish; k) sertifikatlashtirilgan mahsulotlarni davriy baholash natijalari asosida qaror qabul qilish. 66. Sertifikatlashtirilgan mahsulotlarni davriy baholash rejalashtirilgan yoki rejadan tashqari boʻlishi mumkin. 67. Sertifikatlashtirilgan mahsulotlarni rejali davriy baholash sertifikatlashtirish shakllariga muvofiq mahsulot namuna (nusxa)larini identifikatsiyalash, ularda sinov va oʻlchashlar ishlab chiqarishni baholash yoʻli bilan amalga oshiriladi. 68. Sertifikatlashtirilgan mahsulotlarni davriy baholash davomida mahsulotlarni identifikatsiya qilish va namuna (nusxa)larni olish ushbu Nizomning 7-bobiga muvofiq amalga oshiriladi. 69. Sertifikatlashtirilgan mahsulotlarni davriy baholash davrida ishlab chiqarishni baholash ushbu Nizomning 8-bobiga muvofiq amalga oshiriladi. 70. Sertifikatlashtirilgan mahsulotlarni ishlab chiqarish toʻxtatilgan va (yoki) sinov va oʻlchashlarni oʻtkazish uchun mahsulot namuna(nusxa)lari yoʻqligi hollarida, ariza beruvchi sertifikatlashtirish MSO tomonidan belgilangan va ariza beruvchi bilan kelishilgan sertifikatlashtirilgan mahsulotlarni davriy baholashni oʻtkazish muddatigacha MSOga yozma ravishda xabar qiladi. MSO olingan xabarnoma asosida sertifikatlashtirilgan mahsulotlarni davriy baholash muddatini 6 oygacha kechiktirishi mumkin. 71. Sertifikatlashtirilgan mahsulotlarni davriy baholash natijalari tegishli dalolatnoma bilan rasmiylashtiriladi va bir nusxasi ariza beruvchiga beriladi. 72. Sertifikatlashtirilgan mahsulotlarni davriy baholash natijalari asosida MSO quyidagi qarorlardan birini qabul qiladi: a) mahsulot muvofiqlik sertifikatini tasdiqlangan deb tan olish; b) mahsulot muvofiqlik sertifikatining amal qilishini toʻxtatib turish; v) mahsulot muvofiqlik sertifikatini bekor qilish. 73. Mahsulotlar muvofiqlik sertifikatining amal qilishini tasdiqlash toʻgʻrisidagi qaror, sertifikatlashtirilgan mahsulotlarni davriy baholashning ijobiy natijalarida qabul qilinadi va ariza beruvchiga yozma ravishda bevosita yoki elektron pochta orqali yuboriladi. 74. Agar ariza beruvchi tuzatish tadbirlarini oʻtkazish natijasida mahsulotlarning standart talablariga mos kelmasligi sabablarini bartaraf etib, uning muvofiqligini tasdiqlashi mumkin boʻlsa, ishlab chiqaruvchining yozma murojaati, ishlab chiqaruvchining rejali davriy baholash oʻtkazish boʻyicha ishlarga haq toʻlashdan bosh tortishi, davriy baholash oʻtkazishga ishlab chiqaruvchi tomonidan shart-sharoit yaratilmaganligi, davriy baholash oʻtkazish jarayonida aniqlangan kamchiliklar mahsulot muvofiqlik sertifikatining amal qilishini toʻxtatib turish toʻgʻrisidagi qaror qabul qilishga asos hisoblanadi. MSO mahsulot muvofiqlik sertifikatining amal qilishini toʻxtatib turishga qaror qilsa, ariza beruvchi MSO bilan kelishgan holda, mahsulot standart talablariga nomuvofiqligi sabablarini bartaraf etish boʻyicha tuzatish tadbirlari rejasini ishlab chiqadi va uni amalga oshirish muddatlarini kelishadi. 75. Ariza beruvchining tuzatish tadbirlarini amalga oshirishi va ularni MSO tomonidan qoniqarli deb tan olinishi natijalari asosida mahsulotning muvofiqlik sertifikati qayta tasdiqlanadi. 76. Tuzatish tadbirlari rejasi ariza beruvchi tomonidan bajarilmagan, shu jumladan unda belgilangan muddatlarga rioya qilinmasligi va (yoki) tuzatish tadbirlari natijasi qoniqarsiz deb tan olinganda, ishlab chiqaruvchining yozma murojaati, sinov natijasiga koʻra sertifikatlangan mahsulot standartlarda belgilangan talablarga nomuvofiq deb topilganda, ishlab chiqarish joyi oʻzgarganda, muvofiqlik sertifikati rasmiylashtirilgan mahsulotning (tovarning) standarti oʻzgarganda, davriy baholash jarayonida toʻgʻirlab boʻlmas kamchiliklar aniqlangan hollarda, MSO mahsulot muvofiqlik sertifikatini bekor qilish toʻgʻrisida qaror qabul qiladi. 77. Mahsulotlarga muvofiqlik sertifikatini rasmiylashtirgan MSO tomonidan mahsulotlarning muvofiqlik sertifikatini toʻxtatib turish, qayta tiklash yoki tugatish toʻgʻrisidagi maʼlumotlar, ikki kun muddatda, ariza beruvchiga yetkaziladi va yagona davlat reyestrga maʼlumot kiritish uchun Agentlikka hamda maʼlumot tariqasida, soliq va bojxona organlariga, shuningdek, ommaviy axborot vositalari va tegishli vazirlik va idoralarga bevosita yoki elektron pochta orqali yoki tegishli elektron tizim orqali yuboradi. 78. Sertifikatlashtirilgan mahsulotlarni rejadan tashqari davriy baholash MSO tomonidan isteʼmolchilar va (yoki) davlat nazorati idoralaridan mahsulot xavfsizligiga eʼtiroz mavjudligi toʻgʻrisidagi maʼlumotlar olinganda amalga oshiriladi. Mahsulot muvofiqlik sertifikatining amal qilish muddati tugayotgan va ariza beruvchi tomonidan sertifikatlashtirilgan mahsulotlarni davriy baholashni oʻtkazgan MSOga ariza berilganda, MSO ushbu mahsulotni sertifikatlashtirishda uni oxirgi davriy baholashning ijobiy natijalarini, agar uning amalga oshirilganiga 1 yildan oshmagan boʻlsa, hisobga oladi. 79. MSO mahsulotga rasmiylashtirilgan muvofiqlik sertifikati haqidagi maʼlumotlarni davlat reyestriga kiritgandan soʻng, MSO va ariza beruvchi mahsulotning standart talablariga muvofiqligini tasdiqlovchi, qoʻllanilgan sertifikatlashtirish sxemasiga qarab quyidagi hujjat va maʼlumotlarni oʻz ichiga oladigan daliliy hujjatlar toʻplamini elektron dasturda shakllantiradi: a) mahsulotlarga texnik hujjatlar (loyihaviy va (yoki) konstruktorlik, va (yoki) texnologik, va (yoki) foydalanish hujjatlari, va (yoki) texnik tavsiflar nusxalari; b) standartlar toʻplamiga kiritilgan standartlar roʻyxati (ularning nomi va belgilanishi, agar standartni toʻliq emas balki alohida boʻlim, bob va bandlarini qoʻllash orqali taʼminlanadigan boʻlsa, ushbu boʻlim, bob va bandlar), (ariza beruvchi tomonidan qoʻllanilsa); v) agar standartlar qoʻllanilmagan yoki mavjud boʻlmasa, muvofiqlikni tasdiqlovchi qabul qilingan texnik yechimlar va xavf baholash natijalari tavsifi; g) mahsulot namuna(nusxa)larini identifikatsiyalash va (yoki) tanlash toʻgʻrisidagi dalolatnoma(lar) ; d) mahsulotning standart talablariga muvofiqligini tasdiqlovchi sinov va oʻlchashlarning bayonlari (sertifikatlashtirish sxemasida nazarda tutilgan hollarda); e) menejment tizimining muvofiqlik sertifikati nusxasi (sertifikatlashtirish sxemasida nazarda tutilgan hollarda); j) mahsulotning muvofiqlik sertifikatlari, mahsulot ishlab chiqarishda qoʻllaniladigan muhim komponentlar, xomashyo, materiallar yoki butlovchi buyumlar sinov va oʻlchashlarining bayonlari (mavjud boʻlsa); z) shartnoma (kelishuv) va yuk tashish hujjatlarining nusxalari (sertifikatlashtirish sxemasida nazarda tutilgan hollarda); i) respublika hududiga yetkazib berilgan mahsulotning standart talablariga muvofiqligi taʼminlanishi va bunday mahsulotlarning belgilangan talablarga mos kelmasligi uchun javobgarlik koʻzda tutilgan (ishlab chiqaruvchi vakolatlagan shaxs uchun) ishlab chiqaruvchi (shu jumladan, xorijiy ishlab chiqaruvchi) bilan kelishuv nusxasi; k) ishlab chiqarishni baholash natijalari toʻgʻrisida dalolatnoma (sertifikatlashtirish sxemasida nazarda tutilgan hollarda); n) ariza beruvchi tomonidan mahsulotning standart talablariga muvofiqligining isboti sifatida taqdim etilgan boshqa hujjatlar; o) mahsulotning muvofiqlik sertifikati; p) ariza beruvchining qonunchilikka muvofiq davlat roʻyxatidan oʻtish paytida yuridik shaxs yoki yakka tartibdagi tadbirkor sifatida roʻyxatdan oʻtgan jismoniy shaxsga berilgan roʻyxatga olish yoki hisobga olish (jismoniy shaxs, identifikatsiya) raqami toʻgʻrisidagi maʼlumotlar. 80. Elektron dasturga kiritilmagan daliliy hujjatlar toʻplami OSda chop etilgan shaklda 82-bandida belgilangan muddatlarda saqlanishi taʼminlanadi. 81. Mahsulotning muvofiqligini tasdiqlovchi hujjatlarini daliliy hujjatlar toʻplami bilan birgalikda saqlash muddatlari standart bilan belgilanadi. 82. Agar mahsulotlarning muvofiqlik sertifikatlarini daliliy materiallar toʻplami bilan birgalikda saqlash muddatlari standartlarda belgilanmagan boʻlsa, muvofiqlik sertifikatining amal qilish muddati tugagan kundan boshlab kamida 1 yil davomida; 83. Muvofiqlik sertifikati daliliy hujjatlar toʻplami ariza beruvchi va (yoki) MSO tomonidan respublikada davlat nazoratini oʻtkazish va standart talablariga rioya qilinishi ustidan nazorat uchun masʼul boʻlgan davlat nazorati idoralariga (talabiga binoan) hamda boshqa manfaatdor shaxslarga taqdim etiladi. 84. 1-chizma mahsulot turini sertifikatlashtirishda qoʻllaniladi va mahsulotni majburiy koʻrsatkichlari birinchi navbatda xavfsizlik boʻyicha SLda sinashni nazarda tutadi. Mazkur chizma mahsulotga aniq standart mavjud boʻlmagan taqdirda ham qoʻllaniladi. 85. 2-chizma mahsulot turini sertifikatlashtirishda qoʻllaniladi va mahsulotni majburiy koʻrsatkichlari boʻyicha SLda sinashni nazarda tutadi. Mazkur chizma savdo nuqtalaridan (isteʼmolchidan) olingan namunalarni sinovlardan oʻtkazish yoʻli bilan mahsulotni inspeksiya nazoratidan oʻtkazishni nazarda tutadi. 86. 3-chizma ishlab chiqariladigan mahsulotni sertifikatlashtirishda qoʻllaniladi va majburiy koʻrsatkichlarni tekshirish uchun mahsulotni SLda sinashni va ishlab chiqarishni baholashni nazarda tutadi. Mazkur chizmada ishlab chiqaruvchidan olingan mahsulotlarni sinovlardan oʻtkazish yoʻli bilan korxonada inspeksiya nazoratini oʻtkazish nazarda tutilgan. 87. 4-chizma ishlab chiqariladigan mahsulotni sertifikatlashtirishda qoʻllaniladi va majburiy koʻrsatkichlarni tekshirish uchun mahsulotni SLda sinashni va ishlab chiqarish sharoitlarini baholashni nazarda tutadi. Mazkur chizmada savdo nuqtasidan (isteʼmolchidan) va ishlab chiqarishdan olingan namunalarni sinovlardan oʻtkazish yoʻli bilan mahsulotni inspeksiya nazoratidan oʻtkazish nazarda tutilgan. 88. 5-chizma ishlab chiqariladigan mahsulotni sertifikatlashtirishda qoʻllaniladi va majburiy koʻrsatkichlarni tekshirish uchun mahsulotni SLda sinashni va ishlab chiqarish sharoitlarini baholashni yoki sifat tizimini baholashni nazarda tutadi. Mazkur chizmada mahsulotni sinovlardan oʻtkazish va ishlab chiqarishni tekshirish (yoki sifat tizimini baholash) yoʻli bilan inspeksiya nazoratini oʻtkazish nazarda tutilgan. 89. 6-chizma sifat tizimini sertifikatlishtirishda qoʻllaniladi va uni baholashni hamda keyinchalik inspeksiya nazoratini oʻtkazishni nazarda tutadi. 90. 7-chizma mahsulot toʻpining sertifikatlashtirishda qoʻllaniladi va mahsulotni SLda sinashni nazarda tutadi. 91. 8-chizma har bir mahsulotni (buyum) sertifikatlashtirishda qoʻllaniladi. 92. 3, 4, 5, 7 va 8 chizmalar boʻyicha sertifikatlashtirilgan mahsulotlarni muvofiqlik belgisi bilan tamgʻalanishi mumkin. 93. Ariza beruvchi oʻz xohishiga koʻra tasniflash Yevropa tovar raqamlanishi uyushmasi (GS1) tomonidan kodlashtirish borasida korxonaning roʻyxatdan oʻtkazish raqamini hamda ishlab chiqariladigan tovarning bir kun mobaynida beriladigan raqamli kodini olish uchun “GS1 Uzbekistan”ga murojaat qiladi. Agentlik tomonidan, belgilangan tartibga muvofiq shtrixli kodning noyob-maketi tayyorlanadi va beriladi. 94. Kod berish boʻyicha xizmatlar qiymati, shuningdek aʼzolik badallari miqdori “GS1 Uzbekistan” qatnashchilari tomonidan belgilanadi. Shtrixli kodning noyob maketlarini tayyorlash va berish shartnoma asosida amalga oshiriladi. 95. MSO rasmiylashtirilgan, tasdiqlangan, toʻxtatilgan yoki tugatilgan sertifikatlarni, shuningdek, sertifikat berish rad etilgan holatlar hisobini yuritadi va ular toʻgʻrisidagi axborotni har oyda Agentlikka taqdim etadi. MSO manfaatdor tashkilotlarni oʻz faoliyati va rasmiylashtirilgan sertifikatlari toʻgʻrisida xabardor qiladi. 96. Agentlik: muvofiqlik sertifikati berilgan mahsulotlar Davlat reyestri; toʻxtatilgan va tugatilgan muvofiqlik sertifikatlari toʻgʻrisidagi maʼlumotlarni oʻz veb-saytida joylashtiradi. 97. Manfaatdor tomonlar muvofiqlikni baholash natijalaridan norozi boʻlgan taqdirda, Agentlikning Appelyatsiya kengashiga yoki bevosita sudga murojaat qilishga haqli. 98. Agentlikning Appelyatsiya kengashi MSO va SL (markazlar)ning qarorlariga nisbatan noroziliklarni koʻrib chiqadi. Apellyatsiya komissiyasi tarkibi va tartibi Agentlikning rahbari buyrugʻi bilan tasdiqlanadi. Apellyatsiya komissiyasi berilgan apellyatsiyani koʻrib chiqadi va qabul qilingan qaror toʻgʻrisida ariza beruvchiga yozma ravishda maʼlum qiladi. 99. Manfaatdor tomonlar Agentlikning Appelyatsiya kengashi qarori boʻyicha qonunda belgilangan tartibda sudga shikoyat etishlari mumkin. 100. Agentlik zarur hollarda MSOdan muvofiqlikni baholash materiallarini (hujjatlar) soʻrab olishi mumkin. 101. Muvofiqlik sertifikatida koʻrsatilgan maʼlumotlarning haqqoniyligi, sertifikatlashtirish muddatlari va qoidalarining buzilishi uchun javobgarlik MSOga yuklanadi. 102. Ushbu Nizomning buzilishida aybdor boʻlgan shaxslar qonunchilikda belgilangan tartibda javob beradi. 103. Sertifikatlashtirish tartibotlarining umumiy muddatlari ushbu turdagi mahsulotni standartlar bilan belgilanadigan uslublarga muvofiq sinovlardan oʻtkazishning umumiy davom etish vaqtidan kelib chiqqan xolda belgilanadi. 2. Vazirlar Mahkamasining “Sertifikatlashtirish tartibotlarini va sifat menejmenti tizimlarini joriy etishni takomillashtirishga doir qoʻshimcha chora-tadbirlar toʻgʻrisida” 2011-yil 28-apreldagi 122-son qarorining 2-bandi va qaror bilan tasdiqlangan Oʻzbekiston Respublikasida ishlab chiqarilayotgan mahsulotlarning sifat va xavfsizlik talablariga muvofiqligini ishlab chiqaruvchi tomonidan maʼlum qilish tartibi toʻgʻrisidagi nizom chiqarib tashlansin. 3. Vazirlar Mahkamasining “Oʻzbekiston Respublikasida muvofiqligi tasdiqlanishi lozim boʻlgan muvofiqlikni baholash obyektlari roʻyxatlarini tasdiqlash toʻgʻrisida” 2021-yil 30-yanvardagi 43-son qarorida: a) 2-bandning beshinchi xatboshisi quyidagi tahrirda bayon etilsin: “Majburiy tartibda muvofiqligi baholanishi lozim boʻlgan mahsulotlar roʻyxati 4-ilovaga muvofiq tasdiqlansin”. b) 4-ilova quyidagi tahrirda bayon etilsin: 4. Vazirlar Mahkamasining 2020-yil 14-maydagi 283-son qarori bilan tasdiqlangan Tashqi savdo operatsiyalari amalga oshirilishi monitoringini olib borish va nazorat qilish tartibi toʻgʻrisidagi nizomda: a) 4-bandning “b” kichik bandi ikkinchi xatboshisi quyidagi tahrirda bayon etilsin: “Bunda tovarning umumiy qabul qilingan xalqaro standartlari, Oʻzbekiston Respublikasida amal qiluvchi tovar (xizmat) standartlari, shuningdek, xususiyati boʻyicha uning tipi, modeli, markasi, navi, turi va davlat roʻyxatidan oʻtganlik guvohnomasi (muvofiqlik sertifikati mavjud boʻlsa) toʻgʻrisida maʼlumotlar ham koʻrsatilishi lozim”; b) 2-ilovaning 1-bosqichi “Tadbirlar” ustuni quyidagi tahrirda bayon etilsin: “Tashqi savdo operatsiyalarining yagona elektron axborot tizimiga (TSOYAEAT): 1. Tuzilgan tashqi savdo kontraktlari va invoyslar hamda davlat roʻyxatidan oʻtganlik guvohnomalari (muvofiqlik sertifikatlari mavjud boʻlsa); 2. Birja (yarmarka)da tuzilgan kontraktlarni kiritish”. 5. Vazirlar Mahkamasining 2017-yil 25-apreldagi 237-son qarori bilan tasdiqlangan Muomalaga chiqarilayotgan gʻildirakli transport vositalarining xavfsizligi toʻgʻrisidagi umumiy texnik reglamentga 5-ilova rus tilidagi matni: 10-bandidagi “vipusk v obrasheniye takogo vida transportnogo sredstva, osushestvlyayetsya v poryadke, ustanovlennom zakonodatelstvom” soʻzlari “v odobrenii tipa transportnogo sredstva ili sertifikate sootvetstviya delayetsya zapis o neobxodimosti oformleniya spetsialnogo razresheniya dlya peredvijeniya takogo transportnogo sredstva po dorogam obshego polzovaniya” soʻzlari bilan almashtirilsin; quyidagi tahrirdagi 20-band bilan toʻldirilsin: “20. Pri previshenii vesovix parametrov transportnogo sredstva znacheniy, ukazannix v punktax 14 — 19 nastoyashego prilojeniya, v odobrenii tipa transportnogo sredstva ili sertifikate sootvetstviya delayetsya zapis o neobxodimosti oformleniya spetsialnogo razresheniya dlya peredvijeniya takogo transportnogo sredstva po dorogam obshego polzovaniya”.